Internet ah massala dhimaavanee DDoS hamalaathakakaa hedhi: Dhiraagu, Ooredoo | Mihaaru\nމީހަކު ފޯނަކުން ފޭސްބުކަށް ވަންނަނީ: އޭޑީއެސްއެލް އަދި މޮބައިލް އިންޓަނެޓު ބޭނުންކުރުމުގައި މި ދުވަސްވަރު ބޮޑެތި ދަތިތަކާ ވަނީ ކުރިމަތިވެފައި.\nއިންޓަނެޓަށް މައްސަލަ ދިމާވަނީ ޑީޑޮސް ހަމަލާތަކަކާ ހެދި: ދިރާގު، އުރީދޫ\n13 ނޮވެމްބަރ 2016 - 09:495comments\nރާއްޖޭގައި އެންމެ ފުޅާ ދާއިރާއެއްގައި މުވާސަލާތީ ހިދުމަތް ދޭ ދެ ކުންފުނިން ނެރުނު ގުޅިފައިވާ ބަޔާނެއްގައި ބުނި ގޮތުގައި ޑީޑޮސް ހަމަލާތަކެއްގެ އަސަރު އެ ދެ ކުންފުންޏަށް ވެސް ވަނީ ކޮށްފަ އެވެ. މިފަދަ ހަމަލާތަކުން ރައްކާތެރިވުމަށް ފިޔަވަޅު އަޅާފައިވިޔަސް، ދެ ކުންފުނިން އިންޓަނެޓް މެދުވެރިކޮށް ދޭ ހިދުމަތްތައް ބޭނުންކުރުމުގައި ދަތިތަކެއް ދިމާވުމަކީ އެކަށީގެންވާ ކަމެއް ކަމަށް ދިރާގާއި އުރީދޫން ބުންޏެވެ.\n"އެހެންކަމުން، އުރީދޫ އަދި ދިރާގުން ވެސް މަސައްކަތް ކުރަމުން މި ދަނީ އެ ކުންފުންޏެއްްގެ ސިސްޓަމްތައް އިތުރަށް ވަރުގަދަކޮށް، މިފަދަ ހަމަލާތަކުން ރައްކާތެރިވުމަށް ކަމާ ބެހޭ ފަރާތްތަކާ ގުޅިގެން އިތުރު ފިޔަވަޅުތަކެއް އެޅުމަށެވެ،" ބަޔާނުގައިވެ އެވެ.\nއޭޑީއެސްއެލް އަދި މޮބައިލް އިންޓަނެޓް ބޭނުންކުރުމުގައި މި ދުވަސްވަރު ބޮޑެތި ދަތިތަކާ ވަނީ ކުރިމަތިވެފަ އެވެ. އޭގެ ތެރޭގައި، އިންޓަނެޓުގެ ހިދުމަތް ދޭތެރެ ދޭތެރޭން މެދުކެނޑުމާއި ސްޕީޑު ވަރަށް ބޮޑަށް ސްލޯވުން ފަދަ ކަންކަން ހިމެނެ އެވެ.\nއިންޓަނެޓްގެ ހިދުމަތްތަކަށް ބުރޫ އަރާފައި ވާއިރު، ބޭންކު އޮފް މޯލްޑިވްސް (ބީއެމްއެލް)ގެ އިންޓަނެޓް ބޭންކިންގެ ހިދުމަތް ވެސް މީގެ ދުވަސްކޮޅެއް ކުރިން އެއްކޮށް މެދުކެނޑުނެވެ. އީބޭންކިން ވެބްސައިޓާއި މޮބައިލް އެޕްލިކޭޝަން ބޭނުންކޮށްގެން އިންޓަނެޓް ބޭންކިން ހިދުމަތް މިހާރު ލިބުނަސް، އަދިވެސް ހިދުމަތް ހޯދުމުގައި ބައެއް ފަހަރު ކުދިކުދި މައްސަލަތައް ކުރިމަތިވެ އެވެ.\nރާއްޖޭގައި ދެމުން އަންނަ އިންޓަނެޓާ ގުޅުން ހުރި ހިދުމަތްތަކަށް ބުރޫ އަރާފައި މި ވަނީ، ދުނިޔޭގެ އެކި ކަންކޮޅުތަކުގައި ވެސް އިންޓަނެޓުގެ ހިދުމަތް ދޭ ފަރާތްތަކަށް ބޮޑެތި މައްސަލަތަކަކާ ކުރިމަތިލާން ޖެހިފައިވާ ދުވަސްވަރެއްގަ އެވެ. އެ ގޮތުން، ޑީޑޮސް އެޓޭކްތަކެއްގެ ސަބަބުން ދުނިޔޭގެ އެންމެ ބޮޑެތި ވެބްސައިޓުތައް މީގެ ދެ ހަފުތާއެއްހާ ދުވަސް ކުރިން ޑައުންވި އެވެ.\nއިތުރު ލިޔުންތައް އިންޓަނެޓް ދިރާގު ދިރާގު އިންޓަނެޓް އުރީދޫ


Adeeb ge iuthiraafu: Party thah dhifaau ah! | Jazeera\tއަދީބުގެ އިއުތިރާފު: ޕާޓީތައް ދިފާއުއަށް! - Jazeera\nއަދީބުގެ އިއުތިރާފު: ޕާޓީތައް ދިފާއުއަށް!\nނާޒިމް ހަސަން October 1, 2020 130 views0\nއިއްޔެ ކުރިމިނަލް ކޯޓުގައި ކުރީގެ ނައިބު ރައީސް އަހުމަދު އަދީބު ވަނީ ދައުވާތަކަށް އިއުތިރާފުވެ، ކުށްތަކަށް ތައުބާވާ ކަމަށް ވިދާޅުވެފައެވެ. އެއަށްފަހު ދެން ވަނީ ބޮޑެތި އެކަމަކު އާދައިގެ ވާހަކަތަކެއް ވިދާޅުވެފައެވެ. އެއީ އެންމެންނަށް ވެސް އެނގޭ ނުދައްކާ ތިބޭ، ބޮޑު ސިއްރެކެވެ. އެމްއެމްޕީއާރްސީގެ ކޮރަޕްޝަންގައި މަންފާވީ މީހުންގެ ވާހަކައެކެވެ.\nއެމްއެމްޕީއާރްސީގެ ކޮރަޕްޝަނަކީ މުޅި ރާއްޖެއަށް ސިހުން ގެނައި ސިޔާސީ އަދި އިޖުތިމާއީ ގޮތުން ވެސް ބޮޑެތި ބަދަލުތައް ގައުމަށް ގެނުވި ކަމެކެވެ. އެކަމުގެ ތެރޭގައި އޭރުގެ ސަރުކާރާއި ޖުޑިޝަރީ އާއި މިނިވަން މުއައްސަސާތަކާއި ޕާޓީތައް އުނގުޅިފައިވާ ކަމަށް އަބަދުވެސް އަޑު އަރާފައި އޮވެއެވެ. އެ ހަޑި ފައިސާގައި ނުޖެހޭ ސިޔާސީ މީހަކު އެއީ ވަކި ފިކުރެއް ބެލުމެއް ނެތި، މަދު ކަމަށް ވެސް އަޑުތައް ގަދައެވެ. އެކަމަކު އެ ވާހަކަ ދައްކާނީ ކާކު ހެއްޔެވެ؟ ދައްކާނެ މީހަކު ނެތެވެ. ހުރީ ހަމައެކަނި އަދީބެވެ.\nއަދީބު ވިދާޅުވި ގޮތުގައި އޭނާ ވަނީ އެމްއެމްޕީއާރްސީގެ ކޮރަޕްޝަންގައި ބައިވެރިވެފައެވެ. ރައީސް އަބްދުﷲ ޔާމީންގެ އިރުޝާދަށް އޭރުގެ ޖުޑިޝަރީގެ ބޭފުޅުންނާއި މުއައްސަސާތަކުގެ މެންބަރުންނާއި ކުންފުނިތަކުގެ ވެރިންނާއި މަޖިލިސް މެންބަރުންނާއި މިނިސްޓަރުންނަށް އެމްއެމްޕީއާރްސީގެ ތެރެއިން ނެރެގެން ވަނީ ފައިސާ ބަހާފައެވެ. އެއީ ސިޔާސީ މަންފާ ހޯދުމަށް އޭރު ކުރަން އަންގާފައި އޮތް ކަންކަމަށް އޭނާ ވިދާޅުވިއެވެ. އެ ފައިސާ މަޖިލިސް މެންބަރުންނަށް ބޮޑެތި ވޯޓުތަކާ ދިމާކޮށް އަދީބު ބެއްސެވިއެވެ. އޭގައި ނުޖެހޭ އެއްވެސް ސިޔާސީ ޕާޓީއެއް ނެތް ކަމަށް ވެސް ވިދާޅުވިއެވެ.\nމިއާއެކު، ސިޔާސީ ޕާޓީތައް ވަނީ ފާޑަކަށް އެކްޓިވްވެފައެވެ. ހިމޭނުން ތިބޭ ޕާޓީތަކުން ވެސް ބަސް ބުނެފިއެވެ. ހިޔާނާތުގެ ފައިސާގައި ނުޖެހޭ ކަމަށް ބުނާއިރު ޖެހުނު މީހަކު ހުރި ނަމަ އެމީހަކަށް ފިޔަވަޅު އެޅުމަށް ވެސް ޕާޓީތަކުން ދަނީ ގޮވަމުންނެވެ.\nއެގޮތުން އަދާލަތު ޕާޓީއިން ބުނެފައިވަނީ އެ ޕާޓީގެ އަދީބު ސަރުކާރުގެ ތެރޭގައި ހިންގަމުން ގެންދެވި ހިޔާނާތާ ދެކޮޅަށް އެންމެ ފުރަތަމަ ވެސް ބަސް ބުނި ޕާޓީ ކަމަށެވެ. އެ ޕާޓީއިން އަދީބުގެ ހިޔާނާތުގެ ފައިސާއިން އެއްވެސް މަންފާއެއް ހޯދާފައި ނުވާނެ ކަމަށެވެ. ސަރުކާރު ހިންގާ މައި ޕާޓީ، އެމްޑީޕީގެ ޗެއާޕާސަން ހަސަން ލަތީފް ވަނީ އޭގެން މަންފާ ލިބުނު މީހުން އަވަހަށް އިންސާފުގެ ކުރިމައްޗަށް ގެނައުމަށް ގޮވާލައްވާފައެވެ. ނޫންނަމަ، ވައްކަން ފޮރުވަން އުޅޭ ކަމުގެ އިލްޒާމް އެޅޭނެ ކަމަށާއި އެ ބަދުނާމް އެޅެން އެމްޑީޕީއިން ބޭނުން ނުވާ ކަމަށް ވެސް ވިދާޅުވިއެވެ.\nޖުމްހޫރީ ޕާޓީ ވެސް ވަނީ ހިޔާނާތުން މަންފާ ލިބުންކަން ދޮގުކޮށްފައެވެ. އެގޮތުން ޕާޓީގެ ތަރުޖަމާނު އަލީ ސޯލިހު ވިދާޅުވެފައިވަނީ ބިލިއަނުން ގައުމު ލޫޓުވުމަށް ފަހު އޭރުގެ އެންމެ އިސް ބޭފުޅުން ޝަރީއަތުގެ މަޖިލީހުގައި ރޯ ބުހުތާނު ދޮގު ހެދުން ދެކޮޅެއް ނުޖެހޭ ކަމަށެވެ. ޖުމްހޫރީ ޕާޓީ އާއި އަދީބާ އެއްވެސް އިރަކު ގުޅުމެއް ނޯންނާނެ ކަމަށް އޭނާ ވިދާޅުވިއެވެ.\nއެމްއެމްޕީއާރްސީގެ ގިނަ އަދަދެއްގެ ފައިސާ މަޖިލީހުގެ ތެރެއަށް ވަދެގެން ދިޔައީ ބޭރު މީހުންނަށް ރާއްޖެއިން ދިގު މުއްދަތަކަށް ބިން މިލްކުކުރެވޭ ގޮތަށް ގާނޫނުއަސާސީ އިސްލާހުކުރަން ނެގި ވޯޓާ ދިމާކޮށެވެ. އެ ވޯޓްގައި ޕީޕީއެމް ނިސްބަތްވާ ހުރިހާ މެންބަރުން އެކަމަށް ތާއިދު ކުރެއްވިއެވެ. އެތައް ފާޑުކިޔުމެއް އެ އިސްލާހަށް އޮވެ، އެމްޑީޕީއިން އެކަމަށް ދެކޮޅު ހެދުމަށްފަހު ވެސް ނެރުނީ ފްރީވިޕެކެވެ. އެއީ އެމްޑީޕީއަށް އެންމެ ބޮަޑަށް ތުހުމަތު އަމާޒުވާ ސަބަބެވެ. އޭގެ އިތުރުން އަދީބަށް ނައިބު ރައީސް ކަމަށް އާދެވޭ ގޮތަށް ގާނޫނު އަސާސީއަށް ގެނައި އިސްލާހާއެކު ވެސް ތުހުމަތުތައް އޮވެއެވެ.\nއެމްއެމްޕީއާރްސީގެ ހިޔާނާތުގައި ހުރިހާ ގޮތަކުން ވެސް ޕީޕީއެމްގެ މެންބަރުން ޖެހިފައިވާ ކަމަށް އެއީ ވަރަށް ބޮޑު ހަގީގަތެކެވެ. އެ ޕާޓީއިން އެކަމާ ގުޅޭ ގޮތުން މާބޮޑު ވާހަކައެއް ވެސް ނުދައްކައެވެ. ނަމަވެސް އެ ހިޔާނާތުގައި ރައީސް ޔާމީން ބައިވެރިވެވަޑައިނުގަންނަވާ ކަމަށް އަބަދުވެސް ޕީޕީއެމްއިން ބުނަމުންދެއެވެ. ނަމަވެސް މިހާރު ވެސް ރައީސް ޔާމީނމް ހުންނެވީ މަނީ ލޯންޑްރިންގެ ކުށް ސާބިތުވެ ޖަލުގައެވެ.\nއަދީބު ވިދާޅުވި ގޮތުގައި އޭނާ ވެސް އިސްތިސްނާ ނުވާ ގޮތަށް މި ކޮރަޕްޝަންގައި ޝާމިލްވާ އެންމެން އިންސާފުގެ ކުރި މައްޗަށް ގެނެސް އަދަބު ދޭން ޖެހޭ ކަމަށެވެއަދީބު ވިދާޅުވީ ދައުލަތަށް އޭނާ އެއްބާރުލުން ދެއްވަނީ މި މައްސަލައަކީ ސާފުވާން ޖެހޭ އަދި ކުރިއަށް އޮތް ތަނުގައި މިފަދަ ކަމެއް ތަކުރާރުވިޔަ ނުދޭން ޖެހޭ ކަމެއް ކަމަށް ވާތީ ކަމަށެވެ. ގެއްލިފައިވާ ރައްޔިތުންގެ ފައިސާ ކަމަށާއި އެ ހޯދުމަށް އެހީވުމަކީ ގައުމީ ވާޖިބެއް ކަމަށް ގަބޫލު ކުރައްވާ ކަމަށެވެ. އޭނާ މައުލޫމާތު ހާމަނުކޮށްފިނަމަ ގިނަ މައުލޫމާތުތަކީ ނޭނގޭނެ މައުލޫމާތުތަކެއްކަން އޭނާ ފާހަގަ ކުރެއްވިއެވެ. އޭނާ ހާމަ ކުރައްވަމުން ގެންދަވާ މައުލޫމާތުތަކާއެކު، މިހާރު ވެސް ނުހައްގުން މުއްސަނދިކަން ލިބިފައިވާ ފަރާތްތައް ފާހަގަ ކުރެވިފައިވާ ކަމަށް އަދީބު ވިދާޅުވިއެވެ.


SunOnline: HIyaa Flat thah: Muiz aai Aslam dhekki vaahaka dhimaa nuvi!\nހިޔާ ފްލެޓުތައް: މުއިއްޒާއި އަސްލަމް ދެއްކި ވާހަކަ ދިމަލެއް ނުވި\nމަޖިލީހުގެ ގައުމީ ތަރައްގީއާ ތަރިކައިގެ ކޮމިޓީގައި ކުރީގެ ހައުސިންގް މިނިސްޓަރު މުހައްމަދު މުއިއްޒު --- ސަންފޮޓޯ/ ފަޔާޒު މޫސާ\nހުޅުމާލޭގައި ގާއިމްކޮށްފައިވާ 7000 ހައުސިންގް ޔުނިޓާ ބެހޭގޮތުން ރައްޔިތުންގެ މަޖިލީހުގެ ގައުމީ ތަރައްގީއާ ތަރިކައިގެ ކޮމިޓީގައި ކުރީގެ ހައުސިންގް މިނިސްޓަރު ޑރ މުހައްމަދު މުއިއްޒު ދިން މައުލޫމާތާއި މިހާރު މިނިސްޓަރު މުހައްމަދު އަސްލަމް ދިން މައުލޫމާތާ ދިމާ ނުވެ އިތުރު ސުވާލުތަކެއް އުފެދިއްޖެ އެވެ.\nޑރ މުއިއްޒު އަދި އަސްލަމްވެސް މިއަދު ހާޒިރު ކުރީ އެއް ބައްދަލުވުމަކަށެވެ. ކޮމިޓީގެ މެމްބަރުން ވަނީ އެ ދެ ބޭފުޅުންނަށް އަމާޒުކޮށް ހައުސިންގް ޔުނިޓްތަކާ ބެހޭގޮތުން ގިނަ ސުވާލުތަކެއް ކުރައްވައިފަ އެވެ. ކޮމިޓީގައި އަސްލަމް ވިދާޅުވީ 7000 ހައުސިންގް ޔުނިޓް ކީ ނަމަވެސް އެތާގައި ހުރީ 6720 ހައުސިންގް ޔުނިޓް ކަމަށެވެ. އެތަނުގައި ފްލެޓް މަދުވީ ކީއްވެތޯ މެމްބަރުން މުއިއްޒުއާ ސުވާލު ކުރި އެވެ.\nމުއިއްޒު ވިދާޅުވީ އޭނާވެސް ވަރަށް ފަހުން އެތަނަށް ގޮސް ހައުސިންގް ޔުނިޓްތައް ބަލާލި ކަމަށެވެ. އަދި އެތަނުގައި ހައުސިންގް ޔުނިޓް މަދުކަން ފާހަގަވި ކަމަށާއި މައުލޫމާތު ލިބޭގޮތުން މަދުވީ މިސަރުކާރުން އިމާރާތްތަކުގެ ގްރައުންޑް ފްލޯ ކޮމާޝަލް ބޭނުންތަކުގަިއ ބޭނުން ކުރަން ނިންމާފައިވާތީ ކަމަށް މުއިއްޒު ވިދާޅުވި އެވެ. އެކަމަކު އަސްލަމް އެކަން ދޮގު ކުރެއްވި އެވެ.\nރައްޔިތުންގެ މަޖިލީހުގެ ގައުމީ ތަރައްގީއާ ތަރިކައިގެ ކޮމިޓީގައި ހައުސިންގް މިނިސްޓަރު މުހައްމދު އަސްލަމް --- ސަންފޮޓޯ/ ފަޔާޒު މޫސާ\n"ވަކި ހިސާބަކަށް ދެއްތޯ އަޅުގަނޑުމެން ވާހަކަދެއްކުމުގައި ހަމައެއް ހިފަހައްޓަން ޖެހޭނީ. ނޫން މިސަރުކާރުން އެ ޓަވަރުތަކުގެ ތެރެއިން ފްލެޓްތަކެއް އުނިކޮށްގެނެއް ނޫން އަދަދު މަދުވީކީއެއް. އެއީ އެކަން ކުރަން އޭރުއްސުރެއް އޮތްގޮތް. އެގޮތަށް އެކަން ކޮށްފައި އެ އޮތީ. އަޅުގަނޑުމެން އައިސްފައި އެތަނުން ފްލޯތަކެއް ނަގާފައި އެކަން ކުރަން ނިންމީކީ ނޫން. ސާފު ބަހުން މި ދަންނަވަނީ،" މިނިސްޓަރު އަސްލަމް ވިދާޅުވި އެވެ.\nއޭގެ އިތުރުން ފްލެޓްތަކުގެ އަގުތަކާ ބެހޭގޮތުން ދެބޭފުޅުން ދެއްކި ވާހަކަވެސް ދިމާނުވެ އެވެ. މިނިސްޓަރު އަސްލަމް ވިދާޅުވީ ހިޔާ ފްލެޓް މަޝްރޫއުގައި ޔުނިޓަކަށް 62،000 ޑޮލަރު އަރާ ކަމަށެވެ. އަދި މުޅި ކޮންޓްރެޓްގެ އަގަކީ 434 މިލިއަން ޑޮލަރު ކަމަށްވެސް އަސްލަމް ވިދާޅުވި އެވެ.\nމުއިއްޒު ވިދާޅުވަނީ ކޮންޓްކްޓް ކުރެވުނު އަގަކީ 52،000 ޑޮލަރު ޔުނިޓަކަށް ޖެހޭ ގޮތަށް ކަމަށެވެ. ދެން އެ އަދަދު 62،000 ޑޮލަރަށް ބަދަލުވީ ކީއްވެތޯ މެމްބަރުން ސުވާލު ކުރުމުން މުއިއްޒު ވިދާޅުވީ 25 ބުރިއަށް ނަގާ ތަނަކަށް ވެފައި ތަނުގެ ސްޓްރަކްޗާއަށް ބަދަލު ގެންނަން ޖެހޭތީ އަގަށް ބަދަލެއް ގެންނަން ޖެހިފައި އޮތީ ކަމަށް ގަބޫލުކުރެވޭ ކަމަށެވެ. އަދި އެކަމުގައި އުޅުނީ ރައީސް އޮފީހުން އެކުލަވާލި ކޮމިޓީއަކާއި އެޗްޑީސީ ކަމަށް އޭނާ ވިދާޅުވި އެވެ.\n"25 ބުރީގެ ޓަވަރުތައް މުޅިންވެސް ހުރީ. ޗައިނާ ސްޓޭޓް ޕްރޮޖެކްޓްގެ ތެރޭގައި އަޅާފައި. އެހެންވީމަ އޭގެ ސަބަބުން އަންނާނެ ހަމަ ފައުންޑޭޝަނުން ފެށިގެން މައްޗަށް ވަރަށް ބޮޑެތި ސްޓްރަކްޗަރަލް ބަދަލުތަކެއް އަގު މައްޗަށް ދާނެ ކަމެއް އެއީ." މުއިއްޒު ވިދާޅުވި އެވެ.\nމިނިސްޓަރު އަސްލަމް ވިދާޅުވީ 6849 ރުފިޔާ މަހަކަށް ހައުސިންގް ޔުނިޓަކަށް ދައްކަން ޖެހޭކަން ހިސާބުތަކުން ފެންނަން އޮތް ކަމަށެވެ. އެކަމަކު މުއިއްޒު ވިދާޅުވީ މިނިސްޓަރު އަސްލަމް ހައްދަވަނީ އިތުރުފުޅެއް ކަމަށެވެ. އެއްވެސް ސަބްސިޑީއަކާ ނުލައި 5600 ރުފިޔާއަށް ޔުނިޓެއް ދެވޭނެ ކަމަށް އޭރު ރައީސް އޮފީހާ އެޗްޑީސީއިންވެސް މަޝްވަރާކޮށް ނިންމާފައިވާނެ ކަމަށް އޭނާ ވިދާޅުވި އެވެ.\nމުއިއްޒު ވިދާޅުވާގޮތުން މިހާރު އަޅާފައި އެހުރީ މިހާތަނަށް އެޅި އެންމެ ކުޑަ ފްލެޓް ނޫން ކަމަށެވެ. މީގެ ކުރިން ހުޅުމާލޭ ފޭސް އެކެއްގައި އެޅި ފްލެޓްގެ ކޮޓަރިތައްވެސް އެއަށްވުރެ ކުދިވާނެ ކަމަށް އޭނާ ވިދާޅުވި އެވެ.


Dhuniyeyge Aaabaadhyge 1/7 Gehlhumehge Thereygai - Vaguthu\nދުނިޔޭގެ އާބާދީގެ ހަތް ބައިކުޅަ އެއްބައި ގެއްލުމެއް ތެރޭގައި\nއިއްޔެއަކީ ދުނިޔޭގައި ފާހަގަ ކުރަމުންދާ ދުންފަތަށް ނޫނެކޭ ބުނުމުގެ ދުވަހެކެވެ. މިފަދަ ދުވަހެއް ފާހަގަ ކުރަމުންދާއިރު، ދުންފަތުގެ އިސްތިޢުމާލު ކުރެވެނީ ކިހާވަރަކަށްކަން ބަލާލަންޖެހެއެވެ.\nމިގޮތުން ބަލާއިރު، ދުނިޔޭގެ އާބާދީގެ ގާތްގަނޑަކަށް ހަތް ބައިކޮށްފައި އެއްބަޔަކީ ދުންފަތުގެ އިސްތިޢުމާލު ކުރާ މީހުންނެވެ. މީގެ މާނައަކީ ދުނިޔޭގައި ގާތްގަނޑަށް އެއް ބިލިޔަނެއްހާ ދުންފަތުގެ އިސްތިޢުމާލު ކުރާ މީހުން އުޅޭކަމެވެ.\nތަފާސް ހިސާބުތަކަށް ބަލާލާއިރު، ދުނިޔޭގައި އެންމެ ގިނައިން ދުންފަތުގެ އިސްތިޢުމާލު ކުރާ މީހުން އުޅޭ ޤައުމަކީ ޗައިނާއެވެ. ޗައިނާގެ އާބާދީގެ 1،3 ބިލިޔަން މީހުންގެ ތެރެއިން 315 މިލިޔަން މީހުންނަކީ ދުންފަތުގެ އިސްތިއުމާލު ކުރާ މީހުންނެވެ. މިދިޔަ އަހަރު ދުނިޔޭގެ ސިއްޙަތު ޖަމިއްޔާއިން އާއްމުކޮށްފައިވާ ތަފާސް ހިސާބުތަކުގައި ވާގޮތުން ޗައިނާގެ އާބާދީގެ ތިންބައިކުޅަ އެއްބައި މީހުންނަކީ ދުންފަތުގެ އިސްތިއުމާލު ކުރާ މީހުންނެވެ. މިއީ ކުޑަ ކުދިންނާއި އަންހެނުނާއެކުއެވެ.\nތަފާސް ހިސާބުތަކުން އިތުރަށް ދައްކާ ގޮތުގައި އާބާދީގެ ނިސްބަތުން އެންމެ ގިނައިން ދުންފަތުގެ އިސްތިޢުމާލު ކުރަނީ އިންޑޮނޭޝިޔާގައެވެ. އެޤައުމުގެ އާބާދީގެ 76 އިންސައްތަ މީހުންނަކީ ދުންފަތުގެ އިސްތިއުމާލު ކުރާ މީހުންނެވެ. އަދި ސިނގެރޭޓް ބޭނުން ކުރާ މީހުންގެ 80 އިންސައްތައަކީ ފަގީރު އަދި ކުރިއަރަމުން އަންނަ ޤައުމުތައްކަން ފާހަގަކޮށްލަން ޖެހެއެވެ.\nދުންފަތް ހައްދާ ފަރާތްތަކަށް ބަލާލާއިރު، އަހަރެއްގެ މައްޗަށް ސިނގެރޭޓް އުފައްދާ ކުންފުނިތަކަށް ފައިދާގެ ގޮތުގައި 680 ބިލިޔަން ޑޮލަރު ލިބެއެވެ. ދުންފަތް ހައްދާ އެ އެކްސްޕޯޓް ކުރާ ޤައުމުގެ އެންމެ ކުރީގައި އޮތީ ދުންފަތުގެ އިސްތިޢުމާލް އެންމެ ގިނައިން ކުރާ ޗައިނާއެވެ.\nއަހަރެއްގެ މައްޗަށް އާއްމުކޮށް 5.7 ޓްރިލިއަން ސިނގެރޭޓްގެ ބޭނުން ކުރެވޭއިރު، މިނެޓް އެއްގެ މައްޗަށް ގާތްގަނޑަކަށް 11 މިލިޔަން ސިނގެރޭޓް ބޮވެއެވެ. މިއީ މިކަމާ ކަންބޮޑުވާންޖެހޭ ކަމެކެވެ. ސިނގެރޭޓްއަކީ ސިއްޙަތަށް އެތައް ގެއްލުންތަކެއް ދޭ އެއްޗަކަށް ވާއިރު، ތިމާގެ އަތުން އަމިއްލަ ނަފްސް ގެއްލުމެއްގެ ތެރެއަށް ވައްޓާލުމަކީ ގަޅި ކަމެއްކަން ކޮންމެ މީހަކުވެސް ޤަބޫލު ކުރަންޖެހެއެވެ.


Masthuvaa thakehchaaeku hoarafushin meehaku hahyarukohfi – Iru\nމަސްތުވާތަކެއްޗާއެކު ހޯރަފުށިން މީހަކު ހައްޔަރުކޮށްފި\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން، ހއ. ހޯރަފުށި ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި މަސްތުވާތަކެއްޗާއެކު މީހަކު ހައްޔަރުކޮށްފިއެވެ.\nމި މަހުގެ3ވަނަ ދުވަހު ކުރިއަށް ގެންދިޔަ މި އޮޕަރޭޝަނެއްގައި އެރަށުގެ ފަޅު ގެއެއް ބަލައިފާސްކޮށް، މަސްތުވާތަކެއްޗާއެކު 27 އަހަރުގެ ފިރިހެނަކު ވަނީ ހައްޔަރުކޮށްފައެވެ. އަދި އެގެ ބަލައިފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއްހުރި ތިން ޖޫސްޕެޓީ ކޮތަޅު ފެނިފައިވެއެވެ.\nމިމައްސަލައާ ގުޅިގެން ހައްޔަރުކޮށްފައިވާ މީހާގެ ބަންދާމެދު ގޮތެއް ނިންމުމަށް ހއ. ހޯރަފުށި މެޖިސްޓްރޭޓް ކޯޓަށް ހާޒިރުކުރުމުންވަނީ މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަނދުގައި ބެހެއްޓުމަށް 15 ދުވަހުގެ މުއްދަތު ދީފައެވެ.\nފިޔަވަޅުތައް ނެގުން އަދިވެސް ރައްކާތެރިއެއް ނޫން: ޑރ. ޝީނާ\nމި މައްސަލަ ހއ.ހޯރަފުށި ޕޮލިސް ސްޓޭޝަނުން ދަނީ ތަހުގީގު ކުރަމުންނެވެ.


Sarukaaru ge email password thakeh leak kohlaifi | Mihaaru\nހެކްކުރުމަކީ ފަނާކުރަނިވި އަމަލަކަށް ވާ ފަދައިން ބިނާކުރަނިވި އަމަލަކަށް ވެސް ވޭ: ހެކްކުރުން ގިނަ ފަހަރު މާނަކުރެވެނީ ގެއްލުން ދިނުމަށް ކުރެވޭ ކަމެއް ގޮތުގައި. ސަލާމަތީ ބޭނުންތަކަށް ހެކްކުރަން ވެސް ޖެހޭ\n18 ފެބުރުއަރީ 2020 - 10:017comments\nހެކަރުން ލީކުކޮށްލައިފައިވާ ޕާސްވޯޑުތަކުގެ ތެރޭގައި ހިމެނެނީ ހަމައެކަނި ރާއްޖޭގެ އީމެއިލްތަކުގެ ޔޫސާ ނަންތަކާއި ޕާސްވޯޑުތައް އެކަންޏެއް ނޫނެވެ. އޭގެ ތެރޭގައި ދުނިޔޭގެ އެހެން ބައެއް ގައުމުތަކުގެ ސަރުކާރުތަކުގެ މުއައްސަސާތައް ވެސް ހިމެނެ އެވެ.\nލީކުކޮށްލައިފައިވާ އީމެއިލް ޕާސްވޯޑުތަކުގެ ތެރޭގައި ގިނައިން ހިމެނެނީ ދައުލަތުގެ އެކި މުއައްސަސާތަކުގެ މުވައްޒަފުންގެ އޮފީސް އީމެއިލްތަކުގެ ޕާސްވޯޑުތަކެވެ. އޭގެ ތެރޭގައި މިހާރު ވަޒީފާއިން ވަކިވެފައިވާ ވަރަށް ގިނަ މުވައްޒަފުން ވެސް ހިމެނެ އެވެ. އެކަން އާންމުންގެ މީހަކު ޓްވިޓާގައި ވަނީ ސަރުކާރުގެ ސަމާލުކަމަށް ވެސް ގެނެސްފަ އެވެ.\nސައިންސް އެންޑް ކޮމިއުނިކޭޝަންގެ އިސް ވެރިޔަކު ވިދާޅުވީ ދައުލަތުން ބަލަހައްޓަން ޖެހޭ މުހިންމު އެއްވެސް މައުލޫމާތަކަށް ނުރައްކަލެއް ނެތް ކަމަށެވެ.\n"ޑޭޓާ ބްރީޗުގެ ނުރައްކަލެއް ނެޝަނަލް ޑޭޓާ ސެންޓަރަކަށް ނެތް،" ދައުލަތުގެ މުހިންމު މައުލޫމާތު ރައްކާތެރިކޮށްފައި ހުންނަ ނިޒާމަށް އެއްވެސް މައްސަލައެއް ދިމާވިތޯ ސުވާލު ދެންނެވުމުން، އޭނާ ވިދާޅުވި އެވެ.\n"އެ ޑޭޓާތައް ރައްކާތެރިކަމާ އެކު ބަލަހައްޓަމުން މި ގެންދަނީ."\nއެކަމަކު އޭނާ ވިދާޅުވީ ސަރުކާރުގެ އެކި އޮފީސްތަކުގެ މެއިލްތަކުގައި ސަލާމަތީ ގޮތުން އެކަށީގެންވާ ފިޔަވަޅުތައް ނެތް ކަމަށެވެ. އެހެންކަމުން އެކަން ރަނގަޅުކުރަން މިއަދު އޮފީސްތަކަށް ހާއްސަ ދެންނެވުމެއް ވެސް ފޮނުވާނެ ކަމަށް އޭނާ ވިދާޅުވި އެވެ.\nމިހާރު ކުރިމަތިވެގެން އުޅޭ މައްސަލަ ހިނގައިގެން އުޅޭތާ ދެތިން ހަފުތާއެއްހާ ވެއްޖެ ކަމަށް ވެސް އޭނާ ވިދާޅުވި އެވެ.\n"އީމެއިލްތަކުގެ ސެކިއުރިޓީ ވަރުގަދަ ކުރަން ހާއްސަ ސަމާލުކަމެއް ދޭން ޖެހޭ. އަޅުގަނޑުމެން އެކަމުގެ މައުލޫމާތު ސަރުކާރުގެ އޮފީސްތަކަށް ދޭނަން،" އޮފިޝަލް ވިދާޅުވި އެވެ.\nއިތުރު ލިޔުންތައް ސަރުކާރު މިނިސްޓަރު މުހައްމަދު މަލީހް ޖަމާލް ކޮމިއުނިކޭޝަން މިނިސްޓްރީ އިންޓަނެޓް ހެކްކުރުން\nސިވިލްސާވަންޓުންގެ މަސައްކަތަށް އުރިދޫން ހިލޭ އިންޓަނެޓް\nއޮފީސްތަކުގައި ފިންގަޕްރިންޓް ޖެހުން ހުއްޓާލައިފި\nމުވައްޒަފުން ގޭގައި މަސައްކަތްކުރާނެ ގޮތް ކަނޑައަޅަނީ


De Bruyne Anehkaaves Kulhumaa Dhurah - Vaguthu\nޑި ބްރޭނާ އަނެއްކާވެސް ކުޅުމާ ދުރަށް\n6 މަސް ކުރިން ( ނޮވެމްބަރު 3, 2018 )\nއަނިޔާގެ ސަބަބުން މެންޗެސްޓަރ ސިޓީ އަށް ކުޅެމުން އަންނަ ބެލްޖިއަމްގެ މިޑްފީލްޑަރު ކެވިން ޑި ބްރޭނާ އަނެއްކާވެސް ކުޅުމާ ދުރުގައި ހުންނަން ޖެހިއްޖެއެވެ.\nޑި ބްރޭނާގެ ވާތު ފައިގެ ލިގަމެންޓަށް އަނިޔާވެފައިވަނީ މިދިޔަ ބުރާސްފަތު ދުވަހުގެރޭ އިނގިރޭސި ލީގު ކަޕްގައި ފުލަމްގެ މައްޗަށް 2-0 އިން ސިޓީން ކުރި ހޯދި މެޗުގައެވެ. ޑި ބްރޭނާ އަށް އަނިޔާވެފައިވަނީ މެޗު ނިމެން ގާތްގަނޑަކަށް ތިން މިނެޓަށް ވެފައި ވަނިކޮށެވެ.\nމި އަނިޔާއާ ގުޅިގެން ޑި ބްރޭނާ އިތުރު ޓެސްޓުތަކެއް ހަދާފައިވާއިރު ސިޓީން ބުނީ އަނިޔާއާ ގުޅިގެން ޑި ބްރޭނާ ސާޖަރީއެއް ހަދަން ނުޖެހޭ ކަމަށާއި ނަމަވެސް ފަހެއް ނުވަތަ ހަ ހަފްތާ އަށް ކުޅުމާ ދުރުގައި ހުންނަން ޖެހުމަކީ އެކަށީގެންވާ ކަމެއް ކަމަށެވެ.\nއުމުރުން 27 އަހަރުގެ ޑި ބްރޭނާ އަށް މިދިޔަ އޮގަސްޓު މަހުގެ ތެރޭގައި ވެސް ވަނީ އަނިޔާއެއް ވެފައެވެ. އެފަހަރު އަނިޔާވެފައިވަނީ ޑި ބްރޭނާގެ ކަނާތު ފައިގެ ލިގަމެންޓަށް ކަމަށްވާއިރު، އެ އަނިޔާއާ ގުޅިގެން އޭނާ ތިން މަސް ދުވަހަށް ކުޅުމާ ދުރުގައި ހުންނަން ޖެހުނެވެ.\nފުލަމް އާއި ދެކޮޅަށް ކުޅުނު މެޗަކީ ސިޓީގެ ފުރަތަމަ އެގާރާގައި ހިމެނިގެން ޑި ބްރޭނާ ކުޅުނު ދެވަނަ މެޗެވެ.\nޑި ބްރައިނާ ތިން މަސްދުވަހަށް ކުޅުމާ ދުރަށް\nޑި ބްރައިނާ ދުވަސްތަކަކަށް ކުޅުމާ ދުރަށް


Colombo ge fenuge massala anana aharu halluvaane\nކޮލަމްބޯގެ ފެނުގެ މައްސަލަ އަންނަ އަހަރު ހައްލުވާނެ\nކޮލަމްބޯއަށް ފޯރުކޮށްދޭ ފެނުގެ ބޮޑުބައެއް ދަނީ ބޭކާރު ވެގެން\nސްރީލަންކާގެ (ކޮލަމްބޯ) - ވެރިރަށް ކޮލަމްބޯގައި ބޯފެން ސަޕްލައިކޮށްދޭ ހޮޅިތަކުން ފެން ލީކު ވުމުގެ ސަބަބުން ކޮލަމްބޯއަށް ސަޕްލައިކުރާ ބޯފެނުގެ ގާތްގަނޑަކަށް 49 ޕަސެންޓު ބޭކާރުވެ ބޮޑު ގެއްލުމަކާ ކުރިމަތިވެފައިވާ ކަމަށް ކޮލަމްބޯ ވޯޓާ ސަޕްލައިން ބުނެފި އެވެ.\nކޮލަމްބޯ ވޯޓާ ސަޕްލައިގެ އިންޖިނޭރު ވިދާޅުވި ގޮތުގައި ފެން ފޮނުވަން ބޭނުންކުރާ ހޮޅިތަކަކީ 100 އަހަރަށްވުރެ ގިނަ ދުވަސްވެފައިވާ ހުރި ހޮޅިތަކެކެވެ. މިހޮޅިތައް އެހެން ހުއްޓާ ކުރިއަށް އޮތްތާގަ ބިނާކުރާ ޕޯޓް ސިޓީއާއި ކައިރި ސަރަހައްދުތަކަށް ފެން ފޯރުވާދިނުން އެއީ ދަތިކަމަކަށް ވާނެ ކަމަށެވެ.\nނަމަވެސް އޭނާ ވިދާޅުވީ އެކަން ރަނގަޅު ކުރުމަށް އޭޝިއަން ޑިވެލޮޕްމަންޓް ބޭންކުގެ އެހީގައި ހިންގާ ޕްރޮޖެކްޓެއްގެ ތެރެއިން ހައްލެއް ލިބިގެން ދާނެކަމަށެވެ. އަދި ވިދާޅުވީ 40 ބިލިއަން ސްރީލަންކާ ރުޕީޒްގެ އެ ޕްރޮޖެކްޓުން އެކި ސަރަހައްދުތަކަށް ފެން ފޯރުކޮށްދޭ ހޮޅިތައް ބަދަލު ކުރާނެ ކަމަށާއި އެކަން އަންނަ އަހަރު ނިމޭނެ ކަމަށެވެ.\nކޮލަމްބޯގެ ގިނަ ސަރަހައްދުތަކަށް ފެން ފޯރުކޮށްދެވޭ ވަރު މަދުކަން ފާހަގަ ކުރަމުން ރަޝީދު ވިދާޅުވީ އުންމީދަކީ އާ ހޮޅިތައް އަޅާ ނިމުމުން މެދުކެނޑުނެއް ނެތި ކޮލަމްބޯގެ ރައްޔިތުންނަށް ފެންފޯރުކޮށްދެވޭނެ ކަމަށެވެ.\nގިނަ އަދަދެއްގެ ދިވެހިން ވެސް ދިރިއުޅޭ ކޮލަމްބޯގައި ކޮންމެ ދުވަހަކު ފެން ކެނޑެމުންދާތާ ދުވަސްކޮޅެއް ވެއްޖެ އެވެ. ކޮލަމްބޯގައި ދިވެހިންގެ 15،000 އަށް ވުރެ ގިނަ މީހުންގެ އާބާދީއެއް އޮވެއެވެ.\nސްރީލަންކާ ފެނާއި ނަރުދަމާގެ ނިޒާމް އޭސިއަން ޑިވެލޮޕްމެންޓް ބޭންކް\nލަންކާގައި 18 އަހަރުން މަތީ އެންމެނަށް މިލިޓަރީ ތަމްރީނު\nލަންކާ އެއާޕޯޓް ޖެނުއަރީ 21 ގައި ހުޅުވަނީ\nލަންކާގައި ވެކްސިން ދޭން ފަށަނީ ފެބްރުއަރީގައި


New molhu kohdhinuma fahu dhagandey: "Mi molhu hadhiyaa kuranee qaumee coach ah" | Mihaaru\nއޭއެފްސީ ކަޕުގައި އިންޑިއާގެ އައިޒޯލް ކޮޅަށް ދަގަނޑޭ (ވ-3) ގޯލް ޖެހުމުން ނިއުގެ ކުޅުންތެރިން މަރުހަބާ ކިޔަނީ. -- ފޮޓޯ: ނިޝާން އަލީ/ މިހާރު\nނިއު މޮޅުކޮށްދިނުމަށް ފަހު ދަގަނޑޭ: "މި މޮޅު ހަދިޔާކުރަނީ ގައުމީ ކޯޗަށް"\n03 އެޕްރީލް 2018 - 00:44 51 comments\nފަސޭހަކަމާ އެކު ހޯދި ތިން ޕޮއިންޓާ އެކު ނިއު ވަނީ 10 ޕޮއިންޓް ހަމަކޮށް ތާވަލުގެ އެއް ވަނަ އަށް އަރައިފަ އެވެ. މިރޭ އެންމެ ބޮޑު ތަފާތެއް ދެއްކީ ނޫސްވެރިންގެ ބައްދަލުވުމަކަށް ހާޒިރުނުވުމުން ކަމަށް ބުނެ، ގައުމީ ޓީމުން މިދިޔަ ހަފުތާގައި ބޫޓާނާ ދެކޮޅަށް ކުޅުނު މެޗުން ކޯޗު ޕީޓާ ސެގާޓް ފުރުސަތު ނުދިން ދަގަނޑޭ އެވެ.\n"އަޅުގަނޑު މި މޮޅު ހަދިޔާކުރާނީ ގައުމީ ކޯޗަށް،" މެޗަށް ފަހު ނޫސްވެރިން ގާތު ދަގަނޑޭ ބުންޏެވެ.\nގައުމީ ޓީމަށް އެތައް ހިދުމަތެއްކޮށްދީފައިވާ ކުޅުންތެރިޔަކު ކުއްލި ގޮތަކަށް ޓީމުން ވަކިކުރި މައްސަލައިގައި ގައުމީ ކޯޗަށް ވަނީ ފާޑުކިޔުން އަމާޒުވެފަ އެވެ. އަނެއްކޮޅުން ކޯޗުގެ ނިންމުމަށް އެއް ބަޔަކު ތާއީދު ވެސް ކުރެ އެވެ.\nޔުނައިޓެޑް ވިކްޓަރީގެ ގޯލްކީޕަރުގެ ޖާޒީގެ ކުލަ އާއި ރެފްރީންގެ ކިޓުގެ ކުލަ އެއްގޮތްވުމުން ޔުނައިޓެޑް ވިކްޓަރީން މައްސަލަ ޖެއްސުމުން މިރޭގެ މެޗު ފެށުން ލަސްވި އެވެ. އެންމެ ފަހުން ރެފްރީންގެ ކިޓުގެ ކުލަ ބަދަލުކޮށްގެން އަރައި މެޗު ފަށައިގެން އަށް މިނެޓު ހިނގިތަނާ ދަނޑުގެ އިރު ދެކުނު ކަނުގެ ބޮކި ދަނޑި ނިވި ކުޅުން މެދުކަނޑާލަން ޖެހުނެވެ. އެކަން ހައްލުކޮށްގެން ކުޅެން ފަށައިގަނެވުނީ 12 ވަރަކަށް މިނެޓު ފަހުންނެވެ.\nނިއު އަށް މެޗުގެ ފުރަތަމަ ދެ ގޯލް ޖަހައިދިނީ ސްޕެއިން ފޯވާޑް ހުއިލެމް މާޓީ މިސުޓެވެ. އޭނާ ފުރަތަމަ ގޯލް ފަސް ވަނަ މިނެޓުގައި ބޮލުން ވައްދާލީ ހިލޭ ޖެހުމަކުން ދަގަނޑޭ ހުރަސްކުރި ބޯޅައަކުންނެވެ. ދެ ވަނަ ލަނޑު 30 ވަނަ މިނެޓުގައި ޖެހީ ދަގަނޑޭ ދިން ބޯޅައެއް ހުސްކޮށް އޮތް ގޯލުގެ ތެރެއަށް ވައްދާލައިގެންނެވެ.\nއޭގެ ކުރިން ނިއު އަށް ރަނގަޅު ދެ ފުރުސަތެއް ލިބި ބޭކާރުވި އެވެ. އެގޮތުން 21 ވަނަ މިނެޓުގައި އަފްގާނިސްތާން ޑިފެންޑަރު ޒޯހިބް އިސްލާމް އަމީރީ ކޯނަރަކުން ހުރަސްކުރި ބޯޅަ މާޓީ ބޮލުން ޖެހުމުން ޔުނައިޓެޑް ވިކްޓަރީގެ ގޯލްކީޕަރު ތޮލާލް ހަސަން (ޓޮޕްލަޗް) މަތަކުރި އެވެ. އަދި 22 ވަނަ މިނެޓުގައި ދަގަނޑޭ ދިން ބޯޅައަކަށް އަލީ ފާސިރު (ސެންޓޭ) ހުހަށް އަރަނިކޮށް ވެސް ތޮލާލް އެ ބޯޅަ ސަލާމަތްކުރި އެވެ.\nމި ހާފުގެ ފަހުކޮޅު ދަގަނޑޭ އަށް ހުސް ތިން ފުރުސަތެއް ލިބި ބޭކާރުވި އެވެ. އޭނާ 34 ވަނަ މިނެޓުގައި ހުހަށް އަރައި ކީޕަރު ތޮލާލް ކައިރިން ނައްޓާލަން އުޅުނު ވަގުތު ތޮލާލް އެ ބޯޅަ ދިފާއުކުރި އެވެ. އަދި އިތުރު ވަގުތު އަކްރަމް އަބްދުލްގަނީ ނެގި ހުރަހެއް ދަގަނޑޭ އޭރިއާ ތެރެއިން ފޮނުވާލުމުން ވެސް ތޮލާލް ދިފާއުކުރި އެވެ.\nދެ ވަނަ ހާފު ފަށައިގެން ފަސް ވަނަ މިނެޓުގައި ދަގަނޑޭ ވަނީ ނިއުގެ ތިން ވަނަ ގޯލް ޖަހައިފަ އެވެ. ނިއުގެ ސެންޓޭ ފޮނުވާލި ބޯޅައެއް ޔުނައިޓެޑް ވިކްޓަރީގެ ކުޅުންތެރިޔެއްގެ ބްލޮކްވެގެން އައި ގަޑީގައި އޭނާ ވަނީ ބޯޅަ ގޯލަށް ވައްދާލައިފަ އެވެ.\nއޭގެ ފަހުން 56 ވަނަ މިނެޓާއި 59 ވަނަ މިނެޓުގައި ދަގަނޑޭ ވަނީ މާޓީ އަށް ރަނގަޅު ދެ ފުރުސަތު ތަނަވަސްކޮށްދީފަ އެވެ. ފުރަތަމަ ފުރުސަތުގައި އޭނާ ޖެހި ބޯޅަ ގޯލާ އަމާޒުނުވެ ދިޔައިރު ދެ ވަނަ ބޯޅަ ޖެހުމުން އަމާޒުވީ ހުރަސް ދަނޑިއަށެވެ. ނިއުގެ ހަތަރު ވަނަ ލަނޑު ދަގަނޑޭ ޖެހީ 80 ވަނަ މިނެޓުގައި ސެންޓޭ ނެގި ހުރަހަކުން އޭރިއާ ތެރޭ ހުހަށް ހުރެ ގޯލަށް ވައްދާލައިގެންނެވެ.\nޔުނައިޓެޑް ވިކްޓަރީގެ ހަމައެކަނި ލަނޑު 81 ވަނަ މިނެޓުގައި ޖެހީ އެ ޓީމުގެ ކެޕްޓަން އަދި ނިއުގެ ކުރީގެ ފޯވާޑް ހުސެއިން ޝިމާޒް (ކޮކީ) އެވެ. ނިއުގެ ކުޅުންތެރިން އޮފްސައިޑް ކަމަށް ހީކޮށްގެން ތިބި ބޯޅައެއް އައި ވަގުތު ކީޕަރު އިމްރާނަށް ރަނގަޅަށް ސާފުކޮށްނުލެވުމުން ކޮކީ ހޯދައި ވަނީ ގޯލަށް ވައްދާލައިފަ އެވެ.\nނިއުގެ ކޯޗު އޮސްކާ ބްރުޒޮން ސަސްޕެންޝަނުގައި ހުރުމުން މިރޭ ޓީމަށް އިރުޝާދުދިން އެސިސްޓަންޓް ކޯޗު އަޝްރަފް ލުތުފީ (ސަމްޕަތު) ބުނީ ކުޅުމާ މެދު އެހާ ހިތްހަމަނުޖެހޭ ކަމަށާއި ލިބުނު ގިނަ ފުރުސަތުތައް ބޭކާރުވެ ފެނިގެން ދިޔައީ ލަސް ކުޅުމެއް ކަމަށެވެ.\n"ކަން ދިމާވި ގޮތުން ކަމަށް ވެސް ވެދާނެ (އެހެންވީ). މެޗު ފެށުން ވެސް ޑިލޭވެގެން ދިޔައީ. އޭގެ އިފެކްޓްވެސް ކުރި. އަނެއްކާ ލައިޓް ނިވިގެން ވެސް މެދުކަނޑާލަން ޖެހުނު،" ސަމްޕަތު ބުންޏެވެ.\nއޭނާ ބުނީ ނިއު އިން ނުކުންނަނީ ވަރަށް ސީރިއަސް ވެގެން ކަމަށާއި މިފަދަ ކަންކަން ދިމާވަނީ އިންތިޒާމްކުރާ ފަރާތުން ތައްޔާރުނުވާތީ ކަމަށް ވެސް ވެދާނެ ކަމަށެވެ. އަދި އޭނާ ވަނީ ކީޕަރާއި ރެފްރީގެ ކުލަ އެއްގޮތުން ވުމުން އެގޮތުގައި މެޗު ކުރިއަށް ގެންދިޔަނުދޭން ޔުނައިޓެޑް ވިކްޓަރީގެ ކޯޗު މުހައްމަދު ނަޒީހު ނެގި ޑިޒިޝަނަށް މަރުހަބާ ކިޔައިފަ އެވެ.\nނަޒީހު ބުނީ ނިއުގެ ފެންވަރާއި ކުޅުމަށް ބަލާއިރު އޭނާގެ ޓީމަށް މެޗުން ޕޮއިންޓެއް ވެސް ހައްގު ނޫން ކަމަށާއި ޔުނައިޓެޑް ވިކްޓަރީގެ ކުޅުންތެރިން ކުޅުނީ ނިއު އިން ގޯލެއް ޖަހާފާނެތީ އެކަމަށް ބިރުން ތިބެ ކަމަށެވެ. އެކަމަކު ޔުނައިޓެޑް ވިކްޓަރީގެ ކުޅުންތެރިންނަށް ދެ ވަނަ ހާފުގައި ކޮންޓްރޯލް ލިބުނު ވަގުތުތަކުގައި ރަނގަޅު ގޭމެއް ކުޅެލިކަން އޭނާ ފާހަގަކުރި އެވެ.\nފުރަތަމަ ދެ މެޗުން މޮޅުވި ޔުނައިޓެޑް ވިކްޓަރީ ވަނީ މި މެޗުގެ ކުރިން ކުޅުނު މެޗުން ކްލަބް ގްރީންސްޓްރީޓްސް އަތުން 5-0 އިން ބަލިވެފަ އެވެ. އެ ޓީމު އޮތީ ހަ ޕޮއިންޓާ އެކު ހަތަރު ވަނައިގަ އެވެ.\n"އަދި އެއްވެސް ހާސްކަމެއް ނެތް،" ދެ މެޗުން ބަލިވި ބަލިވުމުން އަރައިގަނެވިދާނެތޯ އެހުމުން އޭނާ ބުންޏެވެ.\nއިތުރު ލިޔުންތައް އަލީ އަޝްފާގު (ދަގަނޑޭ) ނިއުރޭޑިއަންޓް ސ.ކ ޔުނައިޓެޑް ވިކްޓަރީ


މަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ހއ. ދިއްދޫ، ނ. ހޮޅުދޫ އަދި އައްޑޫ ސިޓީ ފޭދޫގައި ހިންގި އޮޕަރޭޝަންތަކެއްގައި މަސްތުވާތަކެއްޗާއެކު ބަޔަކު ހައްޔަރުކޮށްފިއެވެ.\nއެއޮޕަރޭޝަންތަކުގެ ތެރެއިން، ދިއްދޫ ގައި މިއަދު ހިންގި އޮޕަރޭޝަނަކީ އެ ރަށަށް މަސްތުވާތަކެތި އެތެރެ ކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެކެވެ. މި އޮޕަރޭޝަނުގައި އެ ރަށު ބަނދަރުމަތިން 28 އަހަރުގެ ދިވެހި ފިރިހެނަކު ހުއްޓުވައި ބަލައި ފާސްކުރިއިރު އޭނާ ގެންގުޅުނު ފޮށިގަނޑެއްގެ ތެރެއިން މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ދެ ރަބަރު ޕެކެޓު ފެނިފައިވެއެވެ.\nހޮޅުދޫގައި މި މަހު 11 ވަނަ ދުވަހު ހިންގި އޮޕަރޭޝަނުގައި ހައްޔަރުކޮށްފައިވަނީ 29 އަހަރުގެ ދިވެހި ފިރިހެނެކެވެ. ހޮޅުދޫގައި މަސްތުވާތަކެތީގެ ވިޔަފާރިކުރާކަމަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނުގައި އެ ރަށު މަގުމަތިން އޭނާ ހުއްޓުވައި ބަލައި ފާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއްހުރި 13 ކަރުދާސްކޮޅު ފެނިފައިވެއެވެ.\nމި މައްސަލައާ ގުޅިގެން އޭނާގެ ބަންދާމެދު ގޮތެއް ނިންމުމަށް މިލަދޫ މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 10 ދުވަހުގެ މުއްދަތު ދީފައިވެއެވެ.\nއައްޑޫ ސިޓީ ފޭދޫގައި މަސްތުވާތަކެތި ގެންގުޅެ އެތަކެތީގެ ވިޔަފާރިކުރާކަމަށް ލިބުނު މައުލޫމާތާ ގުޅިގެން ގަން ޕޮލިސް ސްޓޭޝަނުގެ ފުލުހުން ހިންގި އޮޕަރޭޝަނުގައި ހައްޔަރުކޮށްފައިވަނީ 19 އަހަރުގެ ދިވެހި ފިރިހެނެކެވެ. މި މަހު 11 ވަނަ ދުވަހު ފޭދޫ މަގުމަތިން އޭނާ ހުއްޓުވައި ބަލައިފާސްކުރިއިރު މަސްތުވާތަކެތި ކަމަށް ޝައްކުކުރެވޭ 20 ރަބަރު ޕެކެޓު ފެނިފައިވެއެވެ.


Ehenas Vannan Beynunvanee Suwaruge eve. | #Dhiislam\nއެހެނަސް ވަންނަން ބޭނުންވަނީ ސުވަރުގެއެވެ.\n10 months ago |0comment| April 20, 2017\nމިއަދުގެ ދުނިޔެއަކީ ބަވަނަވަމުން އަންނަ ދުނިޔެއެއްކަމާއި، ދުނިޔޭގެ އެކި ޘަޤާފަތްތަކުގެ އަސަރު އެކި ގޮތްގޮތުން ހުރިހާ ޘަޤާފަތަކަށްވެސް ކުރާނެކަމީ ދެކޮޅުހެދެން ނެތް ޙަޤީޤަތެކެވެ. ނަމަވެސް އެހެނިހެން ޘަޤާފަތްތަކުގެ ކުނޑިބުނޑި އަމިއްލަ މޫނަށް ބުރޭ މިންވަރަކީ ކޮންމެ މީހަކަށްވެސް ކޮންމެވެސް މިންވަރަކަށް ކޮންޓްރޯލް ކުރެވޭނެ ކަމެކެވެ. މޫނުމަތީ އެނބުރޭ ކޮންމެ އާދަކާދައަކަށް މީހާ ބޯލަނބަން ނުޖެހޭ ބީދައިން ޖަހާ ކޮންމެ ބެރަކަށް ނަށާކަށްވެސް ނުޖެހެއެވެ. އަމިއްލަ ގޮަތްތަކާއި އަމިއްލަ އުޞޫލުތަކުގައި އިހަށް ވުރެ ބާރަށް މިއަދު މިވަނީ ކޮލު ދަތްތަކުން ހިފަހައްޓަން ޖެހިފައެވެ.\nއެހެނަސް، މިއަދު ފެންނަ މަންޒަރު ހިއްޗެވެ. މީހުން އުޅެނީ ހެއްދެވި ނުހެއްދެވި އެއް ނޭނގޭ ހާލުއެވެ. އުޅޭނެ ނޫޅޭނެ ގޮތެއް ނޭނގިގެން އުޅޭއިރު، އުޅެންވީ ގޮތާއި ފޮތެއް މިވެރިންނަށް ބާއްވާލެއްވިކަން ނުދަންނަ ކަހަލައެވެ. އެހެނަސް، ބޭނުން ގޮތަކަށް އުޅެފައި އެންމެން ވެސް އެންމެ ފަހުން ހަމަ ވަންނަން ބޭނުންވަނީ ގޮތާއި ފޮތުން ސިފަކުރާ ސުވަރުގެއަށެވެ.\nމިއަދުގެ ޒުވާނުންގެ މުޅި ދިރިއުޅުން ބިނާވެފައި އޮންނަނީ އޭނާ ނަމޫނާއެއް ގޮތުގައި ދެކޭ ކޮންމެވެސް ދުނިޔަވީ ތަރިއެއްގެ ދިރިއުޅުމަށެވެ. އޭނާ އުޅެނީ އެތަރިން އުޅޭ ގޮތަށެވެ. ހެދުން އަޅަނީ އެތަރިން އަޅާ ގޮތަށެވެ. ކަނީ އެތަރިން ކާގޮތަށް ވާއަތުން ވެއްޖެޔާ ވާއަތުންނެވެ. ވާހަކަ ދައްކަނީ އެތަރިންގެ ބަހުރުވައިން އެތަރިންގެ ބުރަކި ބަސްތަކެވެ. ނަމޫނާއެއްކަމުގައި އަދި އުޅޭނެ މަގެއްކަމުގައި ބަލަނީ އެތަރިންގެ މަގުތަކެވެ. އެކި ކަތި ގޯޅިތަކެވެ. ހިދާޔަތުގެ މާތް މަގާއިގެން ވަޑައިގެންނެވި މާތް ނަބީކަލޭގެފާނުގެ މަގު ނުވެސް ދަނެެއެވެ. ދަތަސް ދަންނަނީ އެއީ ދުވަސް ހަަމަވެފައިވާ ވައްޓަފާޅިއެއްކަމުގައެވެ. އެއަށް ލޯތްބެއް ނުކުރެއެވެ. އެއަށް ތަބަޢެއްނުވެއެވެ. އެހެނަސް މިޒުވާނާވެސް އުޅޭނެ ގޮތަކަށް އުޅެފައި، ހަމަ އެންމެފަހުން ވަންނަން ބޭނުންވަނީ ސުވަރުގެއެވެ.\nމުނިފޫހިފިލުވުމަކީވެސް ދުނިޔެވީ ދިރިއުޅުމުގެ ވަރަށް ބޮޑު ބައެކެވެ. ﷲގެ ޛިކުރުކުރުމުން ހިތްތައް ހަމަޖައްސަން ޣާފިލުވެފައިވާ ހިތްތަކަށް، ހިތްހަމަޖެހުން ހޯދައިދޭނެ އަވާމެންދުރެއްގެ ގޮތުގައި އަދި މިކަންތައް މާބޮޑަށް ބޭނުންވެއެވެ. ނަމަވެސް މިކަމުގައިވެސް ހައްދެއް އޮވެއެވެ. މިނެއް އަދި މިންގަނޑެއް އޮވެއެވެ. މިއަދު މުނިފޫހިފިލުވާލަން ޝައިޠާނާގެ ދުންމާރިކަމުގައިވާ މިޔުޒިކަށް މީސްތަކުން ކުރުނީސްކުރާތަން ފެނުން އެއީ ޢާއްމު އާދައެވެ. ދެޖިންސުގެ ދެމެދުން، ކައިވެނިން ބޭރުން ވިޔަސް، އުފާހޯދުމަކީ އިންސާނީ ފިޠުރަތުކަމުގައި ދެކޭ ކަހަލައެވެ. މުނިފޫހިފިލުވުމާއި އުފާވެރިކަން ލިބެން އޮތްގޮތަކަށް ހޯދުމީ ދިރިއުޅުމުގެ މައިގަނޑު މަޤްޞަދުކަމުގައި ދެކޭ ކަހަލައެވެ. އެއްވެސް މިންގަނޑެއް ހައްދެއް އުސޫލެއް، އުޅެންވީ ގޮތެއް، ތަބާވާންވީ ފޮތެއް، ދީނެއް ބާއްވާލައްވާފައިވާ ބައެއް ނޫން ކަހަލައެވެ. ނަމަވެސް ހިތުހުރިގޮތަކަށް ހިތްއުފާކޮށްފައި، ހަމަ އެންމެ ފަހުން މިމީހުންވެސް ވަންނަން ބޭނުންވަނީ ސުވަރުގެއެވެ.\nދުނިޔޭގެ މުސްލިމް އަޣްލަބިއްޔަތު އޮންނަ ޤައުމުތަކަކީ ބޮލުގެ ނިސްބަތުން މުސްލިމް ޤައުމުތަކޭ ކިޔަސް، އެޤައުމުތަކުގައި ޤާނޫނުތައް ލިޔަނީ ހުޅަނގުގެ މަޣްރިބީ ގަލަންތަކުންނެވެ. ނުވަތަ އެގަލަންތަކުގައި ހިނގާ ހުޅަނގުގެ ކަޅު ދެލިންނެވެ. ހައްދުތަކާއި އަދަބުތައް ހުޅަނގުގެ އުޞޫލުތަކަށް ބަދަލުކުރިޔަސް، ބަދަލުކުރަން މާބޮޑަށް ވިސްނާފައިނުވާ ޤާނޫނެއް އޮވެއެވެ. އެއީ ވަރިކައިވެނީގެ މައްސަލަތަކެވެ. ކިތަންމެ ސެކިޔުލަރ ވިޔަސް ވަރިކައިވެނީގެ ކަންކަން ގިނަ ގައުމުތަކުގައި ނިންމަނީ އިސްލާމީ ޝަރީޢަތާ އެއްގޮތަށެވެ. ނުވަތަ ހަމަ އަސްލުވެސް ހެއްޔެވެ؟ މިހާރު މިސުވާލުވެސް އުފެދިއްޖެއެވެ.\nސުވާލު ނުއުފެދެންވީ ކީއްވެހެއްޔެވެ؟ ޒުވާނުންނަށް ހޮލީވުޑުން ފެންނަނީ އެއްކަލަ ބުނާ ތަރިން ނަޞާރާއިންގެ ފައްޅިތަކުގައި އެމީހުންގެ “ކަފުނުގައި” ތިބެގެން ކައިވެނި ކުރާތަނެވެ. ނުވަތަ ބޮލީވުޑުން ފެންނަނީ ރަތާއި ރަނުގެ ކުލަތަކުން ހިންދޫންގެ ފައްޅިތަކުގައި ތިބެ ނަށަމުން ދިގު ކައިވެންޏެއް ކުރާތަނެވެ. ދެން މިފަދަ ސައްތައިން ސައްތަ މުސްލިމް ޤައުމަކަށް އުފަން މުސްލިމް މަންމައަކާއި ބައްޕައަކަށް ލިބޭ މުސްލިމް2ކުދިން ކައިވެނި ކުރަން މިފަދަ ބޮލީވުޑާއި ހޮލީވުޑުގެ ތީމްތަކަށް ހެނދުން އަޅައިގެން ކައިވެނި ކުރުން އެއީ ފިކުރު އޮޔާދިޔުން ނޫން ކޮން ކަމެއް ހެއްޔެވެ؟ އަމިއްލަ ދީނުގައި ކަން ކުރަންވީ ގޮތެއް ނެތީ ހެއްޔެވެ؟ ނަމޫނާއެއް ނެތީ ހެއްޔެވެ؟ ނުވަތަ ބެލެނީ އެހެން ދިމާއަކަށް ހެއްޔެވެ؟ އެދިމާތަކަށް ބަލާފައި އެކަން ރަނގަޅުވެ ރީތިވެ، އެގޮތަށް އުޅެފައިވެސް، މިކުދިންވެސް މަރުވެގެން ދާން ބޭނުންވަނީ ހަމަ ސުވަރުގެއެވެ.\nމިފަދަ ގޮތްގޮތަށް އުޅެން ބޭނުން ގޮތަކަށް އުޅެ އުޅެފައި އެންމެންވެސް ވަނީ މަރެވެ. ދާން ޖެހެނީ އާޚިރަތުގެ ގޮވެއްޗަށެވެ. ބައްދަލުކުރަން ޖެހެނީ ހެއްދެވި ރައްބަށެވެ. ދިރިތިބީން އަދި އިހަށް މަޑުކުރަނީ މައްޔިތާއަށް ހެޔޮދުޢާކުރާށެވެ. އަދާ ހިސާބަށް މާތް ކަލާނގެ ރަޙުމަތުން ކަށުކަމާކެމީގެ ކަންތައްތައް އަދި ގެންދަނީ އިސްލާމީ އިރުޝާދުތަކާ އެއްގޮތަށެވެ. ނުވަތަ އިސްލާމީ ގޮތްކަމަށް މީހުންނަށް އެނގޭ ގޮތަށެވެ. މީހަކު މަރުވީމާ ހެޔޮ ދުޢާ ކުރެއެވެެ. ހަމަ އެކަނި “ރިޕަކުން” ފުއްދާލާ ބަޔަކުވެސް އެބަ ގިނަވެއެވެ. ނަމަވެސް ވަޅުލަނީ ކަށުނަމާދުކޮށްފައެވެ. މައްޔިތާ ކަފުންކުރަނީ އިސްލާމީ ކަފުނުންނެވެ. ނަޞާރާއިންގެ “ކައިވެނި ހެދުމަކު” ނޫނެވެ. ނަމަވެސް މިކަން ބަދަލުނުވެ އޮންނާނީ ކިތައް ދުވަހު ކަމެއް ނޭނގެއެވެ. އޭގެ ކުރިން އަހަރެމެންގެ ފިކުރު ހެޔޮ ގޮތަށް ބަދަލުކުރަން އެބަ ޖެހެއެވެ.\nއޭ މަރުވެގެން ސުވަރުގެ ވަންނަން އެދޭ އަޚާއެވެ! އުޚުތާއެވެ! ސުވަރުގެ ވަންނަން އެދޭ ނަމަ ސުވަރުގެ ވަންނާނެ މީހުން ޢަމަލުކުރާ ގޮތަށް ދުނިޔޭގައި އުޅޭއިރު ޢަމަލުކުރާށެވެ. އެފަދަ މީހުންނަަށް ލޯބިކުރާށެވެ. އެފަދަ މީހުންނަށް ތަބާވާށެވެ. އެނޫން މީހުންގެ ގޮތްތަކަށް ނޫޅޭށެވެ.\nއަނަސް ބުން މާލިކް ރިވާކުރެއްވި ޙަދީޘެއްގެ މާނާގައި ވެއެވެ.\nއަޢުރާބީންގެ މީހަކު އައިސް ރަސޫލުﷲ (ޞައްލަﷲ ޢަލައިހި ވަސައްލަމަ) އަށް ދެންނެވިއެވެ. “ގިޔާމަތް ވަނީ ކޮން އިރަކުން ތޯއެވެ؟” ޙަދީޘް ކުރެއްވިއެވެ. “އެކަމަށްޓަކައި ތިބާ ތައްޔާރުކުރީ ކޮންކަމެއްތޯއެވެ؟” އޭނާ ދެންނެވިއެވެ. “ﷲ އާއި ރަސޫލާ އަށް ލޯބި ކުރުމުވެ.” ޙަދީޘް ކުރެއްވިއެވެ. “ތިބާ ވަނީ ތިބާ ލޯބިވީ މީހުންނާއި އެކުގައެވެ.”\nތިބާ އެބަޔަކަށް ލޯބިކޮށް އެބައެއްގެ ގޮތަށް އުޅެން މަސައްކަތްކުރި މީހުން ސުވަރުގެ ވަންނަ ނަމަ ތިބާ ވާނީ އެމީހުންނާއެކު ސުވަރުގޭގައެވެ. އެބަޔަކީ ނަރަކައަށް ވަންނާނެ ބައެއް ނަމަ ތިބާވެސް ވާނެ ތަނަކީ އެއީ ކަމުގައި ނުވެނުދާނެތޯއެވެ؟


'' Alamaa 5'' dhoaneege falhuverin hoadhan 2,720 mile balaifi, adhives nufeney - One Online\nއަލަމާ5ދޯނީގެ ފަޅުވެރިން ހޯދުމަށް އެމްއެންޑީއެފުން ބަލާފައިވާ ސަރަހައްދު ދައްކުވައިދޭ ފޮޓޯއެއް -- ފޮޓޯ: އެމްއެންޑީއެފް\nގެއްލިގެން ހޯދަމުން އަންނަ "އަލަމާ 5" ދޯނީގެ ފަޅުވެރިން ހޯދަން 2,720 ސްކެޔާ ނޯޓިކަލްމޭލުގެ ސަރަހައްދެއް ބަލާފައިވާ ކަމަށް އެމްއެންޑީއެފުން ބުނެފިއެވެ.\n"އަލަމާ 5" ދޯނި އަޑިޔަށްދާ ކަމުގެ މައުލޫމާތު އެމްއެންޑީއެފްއަށް ލިބިފައިވަނީ ރޭ 11:22 އެހާކަންހާއިރުއެވެ. އެ ދޯނި ހޯދުމުގެ މަސައްކަތް ކުރަމުން ދަނިކޮށް ކޯސްޓުގާޑަށް ވަނީ އެ ދޯނީގައި ހުރިތަކެތި އޮޔާ ދަނިކޮށް ފެނިފައެވެ. ނަމަވެސް ދޯނީގެ ފަޅުވެރިން ނުފެނެއެވެ.\nއެމްއެންޑީއެފްއިން މިރޭ ބުނީ ދޯނީގެ ފަޅުވެރިން ކޯސްޓުގާޑުން މިހާތަނަށް ކަނޑުގެ މަގުންނާއި ވައިގެ މަގުން 2,720 ސްކެޔާ ނޯޓިކަލްމޭލުގެ ސަރަހައްދެއް ބަލާފައިވާ ކަމަށެވެ. އަދި ބުނީ ދޯނީގެ ފަޅުވެރިން ހޯދުމަށް އެމްއެންޑީއެފްގެ ޑޯނިއާ ފްލައިޓާ ކޯސްޓުގާޑުގެ އެކޯ-905 ސީ އެމްބިއުލާންސް ހަރަކާތްތެރިވަމުންދާ ކަމަށެވެ.\nފުލުހުން މިރޭ ބުނީ ދޯނިން ގެއްލިފައިވާ ތިން މީހުންގެ ތެރެއިން ދެ މީހުންނަކީ ކ. ގުރައިދޫ/ ނަލަވާ، އާދަމް ޝަފީޤް (32އ) އާއި ބަންގްލަދޭޝް ރައްޔިތެއްކަމަށްވާ އަސަދުލް އިސްމާލް (37އ) ކަމަށެވެ. ގެއްލިފައިވާ ތިންވަނަ މީހާގެ މައުލޫމާތު ހޯދައި ވެރިފައިކުރުމުގެ މަސައްކަތް ކުރަމުންދާ ކަމަށް ފުލުހުން ވަނީ ބުނެފައެވެ.\nދޯނި އަޑިއަށްދާ ކަމުގެ މައުލޫމާތު އާދަމް ޝަފީއު އެންމެ ފުރަތަމަ ދިނީ އޭނާއާ އެކު ފާނަ ކިރުމުގެ މަސައްކަތުގައި ހަމަ އެ ކުންފުނީގައި ހަރަކާތްތެރިވާ އެހެން ދޯންޏެއްގެ ކެޕްޓަނެއް ކަމަށްވާ، އަލީ ރަޝީދު އަށެވެ. އަލީ ރަޝީދު ދުއްވާ ދޯނި އެއިރު ދަތުރުކުރަމުން އައީ ރ .އަތޮޅުން މާލެ އަށެވެ.\nއޭނާ ބުނީ އެމީހުން ދަތުރު ކުރި ދޯނި އައީ ރ. އަތޮޅުން މާލެއަށް ކަމަށާއި އޮތް ހިސާބުގެ ގޮތުން ރަނގަޅަށް ރޭންޖުވެސް ނުލިބޭތީ، ރަށަކާ ގާތް ކޮށްފައި އަލުން "އަލަމާ 5" އާ ގުޅޭތޯ މަސައްކަތް ކުރި ކަމަށެވެ. އެކަމަކު އޭގެ ފަހުން އެއްވެސް މީހަކަށް ނުގުޅޭ ކަމަށެވެ. އެހެން ކަމުން ކޯސްޓްގާޑަށާއި ކުންފުންޏަށް ވަގުތުން އެންގި ކަމަށް ވެސް އަލީ ރަޝީދު ބުންޏެވެ.


ކޮވިޑް-19: އިތުރު 36 މީހަކު ރަނގަޅުވެއްޖެ - DhiDaily\nކޮވިޑް-19: އިތުރު 36 މީހަކު ރަނގަޅުވެއްޖެ\nރާއްޖެ އިން ކޮވިޑް-19 ޖެހުނު މީހުންގެ ތެރެއިން އިތުރު 36 މީހަކު ރަނގަޅުވެއްޖެ އެވެ.\nއެހެންކަމުން ރާއްޖެ އިން ކޮވިޑް-19 ޖެހުނު މީހުންގެ ތެރެއިން މިހާތަނަށް 644 މީހަކު ވަނީ ބަލިން ރަނގަޅު ވެފައެވެ. ރާއްޖެ އިން މިހާތަނަށް ކޮވިޑް-19 އަށް ފައްސިވީ 1850 މީހުންނެވެ. އޭގެ ތެރެއިން ހަތް މީހަކު ވަނީ ނިޔާވެފައެވެ. އެހެންކަމުން މިހާރު ރާއްޖޭގައި ކޮވިޑް-19 ޖެހިފައި ތިބީ 1197 މީހުންނެވެ.\nފާއިތުވި ދެދުވަހު ރާއްޖެ އިން ކޮވިޑް-19 އަށް ފައްސިވި މީހުންގެ އަދަދު މަދުވެ، ބަލިން ރަނގަޅުވި މީހުންގެ އަދަދު ވަނީ އިތުރުވެފައެވެ. އިއްޔެ 12 މީހަކު ރާއްޖެ އިން ފައްސިވިއިރު، މިއަދު ފައްސިވެފައި ވަނީ 09 މީހެކެވެ.\nމާލެ އިން އޭޕްރީލް މަހުގެ 15 ވަނަ ދުވަހު ކޮވިޑް-19 ފެނުމުން މާލެ ސަރަހައްދު ފުރަބަންދުކޮށް އެޅި ހަރުކަށި ފިޔަވަޅުތަކަށް މިހާރު ސަރުކާރުން ވަނީ ކޮންމެވެސް ވަރަކަށް ލުއިތައް ދޭން ފަށާފައެވެ. މިހާރު އަޅާފައިވާ ފިޔަވަޅުތަކުގެ އިތުރުން މިމަހުގެ 14 ވަނަ ދުވަހާއި ހަމައަށް ހާލަތު ރަނގަޅުވަމުން ދާނަމަ އިތުރު ލުއިތައް ދިނުމަށް ވެސް ސަރުކާރުން ވަނީ ނިންމާފައެވެ.


Khiyaaluthakah gellifai inumun araiganeveyne goiythakeh!\nޚިޔާލުތަކަށް ގެއްލިފައި އިނުމުން އަރައިގަނެވޭނެ ގޮތްތަކެއް!\nމިހާރު ދުނިޔޭގެފެތުރެމުން މިދާ ކޮވިޑްގެ އާލަމީ ވަބާގެ ސަބަބުން އިންސާނާގެ އާންމު ދިރިއުޅުން މިވަނީ ވަރަށް ބޮޑަށް ބަދަލުވެފައެވެ. ގޭގައި އިނދެ މަސައްކަތް ކުރުމާއި ގޭގައި ކިޔެވުން މިވަނީ ދުނިޔޭގެ ހުރިހާ ތަނެއްގައި ވާރޗުއަލް ކޮށް ކުރިއަށްގެންދާ، އާދައަކަށް ހަދަން ޖެހިފައެވެ.\nމި ބަދަލުތަކަށް އިންސާނާ ވަނީ ހާސްކަމާއެކު ކުރިމަތިލާން ޖެހިފައެެވެ. ސްކްރީނެއްގެ ކުރިމަތީ ވީޑީއޯ ކޯލް/ކޮންފަރެންސް ކޯލް ކޮށްގެން ކުރިއަށް ގެންދާ ބައްދަލުވުންތައް އަދި ސްކޫލްގެ ކްލާސްތައް މިވަނީ ނަފްސާނީ ޞިއްޙަތަށް ގެއްލުން ހުރި ކަމަކަށެވެ. ބައެއްފަހަރު މިގޮތަށް ސްކްރީނެއްގެ ކުރިމަތީގައި ގިނަ ވަގުތު ހޭދަ ކުރަން ޖެހުމަކީ އަމިއްލަ ޚިޔާލުތަކަށް "ގެއްލިފައި" އިންނަންޖެހޭ ސަބަބަކަށް ވެދާނެއެވެ.\nމިކަމުން ސަލާމަތް ވާން ކުރެވިދާނެ ކަންކަމަށް ބަލާލަމާ ހިނގާށެވެ.\n1- ކޮންފަރެންސް/ކޯލް ތަކަށް ޚާއްޞަ ވަގުތެއް ކަނޑައެޅުން.\nކޮންމެ ކަމެއްގައި އުޅުން ނަމަވެސް އޮފީސް ނުވަތަ ސްކޫލު ވަގުތަށް މީހާ ހުސްވެ އެކަމަށް ތައްޔާރު ވާނެއެވެ. މިގޮތުން މި ކޯލް އަށް ވަކި ވަގުތެއް ކަނޑައެޅުން ވަރަށް މުހިންމެވެ.\n2- ބްރޭކް ނެގުން.\nއަބަދުވެސް ކަންކަމުގައި މަޑުޖައްސާލައި ހަށިގަނޑާއި ސިކުނޑިއަށް ރެސްޓެއް ދިނުން ވަރަށް މުހިންމެވެ. ކޮފީ އެއް ބޯލާ އެއްޗެއް ކާލާ ހަދަން ވަގުތު ކޮޅެއް ހުސް ކޮށްލުމުން މީހާ ތާޒާވެ ސިކުނޑިއަށް ލުޔެއް ލިބޭނެއެވެ.\n3- ކޮންފަރެންސް/ކޯލްތައް ކުރުމަށް ނުވަތަ ބައިވެރިވުމަށް ވަކި ތަނެއް އަބަދުވެސް ޚާއްޞަކޮށް ބެހެއްޓުން\nގޭގައި ތިބެގެން ކޯލްތައް ކުރުމަށް އެންމެ އެކަށޭނެ ތަނެއް ހޯދައި އެތާ ހަމަޖެހިގެން އިނުމަކީ ހާސްކަމާއި ގެއްލިގެން ނުދާނެ ވަގުތު ތެކެކެވެ. އެހެން މީހުން އުޅޭނަމަ ނޫނީ ގޭތޭރޭ ކަންކަން ހުންނަ ގޮތާމެދު ގެއްލިފައި އިންނަން ޖެހިދާނެއެވެ.\nވީމާ މިކަންކަން އެންމެ އެދެވޭގޮތަށް ތާވަލު ކޮށްލައިގެން ކުރިއަށް ގެންދިޔުމުން މީހާ ހަމަޖެހި ގެއްލިފައި އިނދެ ކިޔެވުން ނޫނީ މަސައްކަތް ކުރުމުން ސަލާމަތްވުމުގެ ފުރުޞަތު ކުޑައެވެ.


BREAKING NEWS: Miadhu Fassivi Meehaa Aai Bahdhalvi Meehaku Fassivejje - Vaguthu\nމިއަދު ފައްސިވި މީހާއާއި ބައްދަލުވި މީހަކު ފައްސިވެއްޖެ\nމިއަދު މާލެ އިން ކޮވިޑް-19 އަށް ފައްސިވި މީހާއާއި ބައްދަލުވި މީހަކު ކޮވިޑް-19 އަށް ފައްސިވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ދެންމެ ވިދާޅުވީ މިއަދު މާލެ އިން ކޮވިޑް-19 އަށް ފައްސިވި މީހާ އާއި ޑައިރެކްޓް ކޮންޓެކްޓްވި މީހަކުގެ ސާމްޕަލް ނަގައިގެން ޓެސްޓް ކުރިއިރު އޭނާ އަށް ބަލި ޖެހިފައި ހުރިކަން ކަށަވަރު ކުރެވިފައިވާ ކަމަށެވެ.\nއެހެންކަމުން މާލެ އިން ކޮވިޑް-19 ދެމީހަކަށް ޖެހުނުކަން މިހާރު މިވަނީ ކަށަވަރު ވެފައެވެ. އަދި ރާއްޖެ އިން ކޮވިޑް-19 ޖެހުނު މީހުންގެ އަދަދު މިވަނީ 22 އަށް އަރާފައެވެ.\nކޮވިޑް-19 ފެތުރެމުންދާ ގައުމަކަށް ދަތުރުކޮށްފައި ނެތް، އަދި ބަލި ޖެހިފައި ހުރި މީހަކާއި ބައްދަލުވެފައި ހުރިކަން ވެސް ނޭނގޭ މީހަކަށް ކޮވިޑް-19 ޖެހުމަކީ ލޯކަލް ޓްރާންސްމިޝަންއެވެ.\nއޭޕްރީލް 15, 2020 23:02\nކޮން ފައްސިި އެއްތަ. ޕޮޒިޓިވް ލިޔެބަ ހެޔޮނުވާނެ.\nއޭޕްރީލް 15, 2020 23:06\nސަރުކާރު ގޯހީ، މި ކަމަކީ ސަރުކާރުން ގެނެސްގަތް ކަމެތް، އެންމެ ފުރަތަމަ ދުވަހުވެސް ރާއްޖެ އައް ވަދެ ނުނުމެވޭ ގޮތް ހެދިނަމަ މިހިން ނުވީސް.\nއޭޕްރީލް 15, 2020 23:10\nވަގު ނުރަބޯ ހަމަ މިހާރު އިސްތިއުފާ ދޭންޖެހޭ! ގޯތި ކުދިންކޮޅު ބޭރުންގެނެސް ކަރަންޓީނަށް ނުފޮނުވާ ގެއަށް ގެންދިޔަ ނުރައްކާތެރި އަމަލު އޭނަ ބޮލު އަޅަންޖެހޭ!\nއޭޕްރީލް 15, 2020 23:14\nރިޒޯޓު ތަކުގަ ތިބި މުއައްޒަފުން ދޫކުރުމުގެ ސަބަބުން އެތައްބަޔަކަށް އޭގެ އަސަރު ކުރުން ކައިރި ކަމަށް ބެލެވޭ، އަދި ބޭރުން އެތެރެވިމީހަކު ކަރަންޓީނު ނުކޮށް ދޫކުރެވިފަވުން.\nއޭޕްރީލް 15, 2020 23:18\nނުވެގެން އުޅުނު ކަންތައް ވެ ނިމުނީ. އަލިފް ހާ !\nއޭޕްރީލް 15, 2020 23:26\nމީހަކުތަ ނުވަތަ އޭނަގެ ދަރިފުޅުތަ.. ؟ މައުލޫމާތު ލިބޭގޮތުގަ އޭނަގެ ދަރިފުޅު ޕޮޒިޓިވްވީ\nސަމް ހައްލު ފުރޮމް ހެޔޮއެދޭ ރައްޔިތު\nއޭޕްރީލް 15, 2020 23:43\nމިބަލި ރާއްޖޭގައި ކޮންޓްރޯލް ކުރެވޭނީ ރާއްޖޭގެ ހުރިހާތަނެއް އެއްމަސް ދުވަސްވަންދެން ލޮކްޑައުންކޮށްގެން. ކާބޯއެއްޗެހިވީ ޑެލިވަރކޮށްދޭން. ޑެލިވަރީ ކުދިންކޮޅު ފުލްހަޒްމަޓް ކިޓުގައި. ވަޒީފާއަށް ނުނިކުންނަންވީ. ކޮންމެހެން ނުކުންނަންޖެހޭ ހާލަތެއްގައި ފުލް ކިޓުގައި ނުކުންނަންވީ. އާދައިގެ މާސްކުން ބަލިޖެހުމުގެ ފުރުސަތުއޮވޭ. N95 Respirator Mask އެޅިޔަސް ލޮލުގައި އަތްލުމުން އިންފެކްޓްވީ. ސާޖަރިކަލް މާސްކް އެޅީމަ ބަލި ފެތުރުން ކުޑަކުރެވުނަސް ފެތުރުން ނުހުއްޓުވޭ. އެންމެ ރަނގަޅުގޮތަކީ ގޭގައި މަޑުކުރުން. ބަލި ނުޖެހި 1މަސް. ބަލި ޖެހިއްޖެއްޔާ، ނޫނީ ބަލީގެ އަލާމާތެއް ފެނިއްޖެއްޔާ މުޅިގެ ލޮކްޑައުން ކުރަންވީ. މާލެއަކީ އެންމެން ފިތިބާރުވެގެން އުޅެންޖެހޭ ތަނެއްކަމުން އެކަކަށް ޖެހިއްޖެނަމަ އެންމެނަށްވެސް ޖެހުނީކަމަށް ބަލަންވީ. ބަލި ރަނގަޅުވުމަށްފަހު 1މަސްދުވަސްވަންދެން ގޭގައި މަޑުކުރަންވީ. މިއީ ބޮޑާވާންވީ ވަގުތެއް ނޫން. މިބަލިމަޑުކަން ސުނާމީ ކާރިސާއަށް ވުރެ ބޮޑުވެދާނެ. އެދުވަސްވަރު ދިވެހިން ދެއްކި އެއްބައިވަންތަކަން މިއަދު ދައްކަންވީ. މިގޮތަށް އަމަލު ކޮށްފިއްޔާ އިރާދަކުރެއްވިއްޔާ ރޯދަ ނިމެންވާއިރަށް ރާއްޖެ ސަލާމަތްވެދާނެ. ނަޝީދުގެ ބަދުބަސްތަކުންވެސް ސަލާމަތްވެދާނެ. އެކަމަކު މިގޮތަށް ކަންތައް ނުކޮށްފިއްޔާ އަމިއްލަ ހިތަށްގެންނަވާ ވާނޭގޮތް. ކޮންމެހެން ސަރުކާރު ފިޔަވަޅު އަޅަންދެން މަޑުކުރަންވީއެއް ނޫން. އަމިއްލައަށް ފިޔަވަޅު އަޅަންވީ.\nމާތްﷲ ހުރިހާ ރައްޔިތުންނަށްވެސް އަމާންކަމާއި ރައްކާތެރިކަން މިންވަރުކުރައްވާންދޭވެ.\nއޭޕްރީލް 16, 2020 01:19\nމމމމމމއެ މީހާގެ3އަހަރުގެ ދަރިފުޅޭ ކިޔާ އަޑު އިވޭ. އަވަސް ޝިފާއެއް މިންވަރު ކުރައްވާޝި. އާމީނަ\nއޭޕްރީލް 19, 2020 13:58\nއަލް ބަޤަރާ ގެ 155 ވަނަ އާޔަތާއި 156 ވަނަ އާޔަތުލް ވެސް މިއީ އިމްތިޙާނެއްގެ ކަން އެނގޭ


ދަތުރު –2– Haftha\nTue,7April, 2020, 5:51 pm\nދަތުރު – 2\nކުރިމަތިން ފެންނަމުން ދިޔަ މަންޒަރުން އަހަރެންގެ ހިތްހުއްޓޭވަރު ވިއެވެ. އިންސާނެއްގެ ހިތަށް ސިހުން ލިބޭނީ މިވަރަކަށެވެ. އަހަރެން ހުއްޓުން އަރާފައި ހުރުމުން، ރަހީފް އަހަރެންގެ ކޮނޑުގައި މަޑުމަޑުން ހިފައި ތަޅުވާލިއެވެ. “ރާޔާ! ރާޔާ!”. ހުރެވުނުތަން ވެސް އަހަރެންނަށް އިހުސާސްވީ އެހިސާބުންނެވެ. “އަނ، އެއީ؟ އެތަނުގައި!. ކާ..ކާކު.” އަހަރެންގެ އަނގައިން ފުރިހަމަ ޖުމްލައެއް ވެސް ނުނިކުތެވެ. “ރާޔާ ކިހިނެއްތޯވީ؟ މީ ރަހީފަކީ. އަޅުގަނޑަށް ރަހީފު ކިޔަނީ!.” އޭނާ ތައާރަފުވިއެވެ. “އޯ..އާ އާ!. ސޮރީ ސޮރީ!. ވަރަށް ދެކެފަރިތަ މޫނަކާ ވައްތަރު. އެހެންވެ އިރުކޮޅެއްވަންދެން އަނގައިން ބަހެއް ނުކިޔާ ހުރެވުނީ.” މަދު ސިކުންތުކޮޅެއް ކުރިންކަން ހިނގި ގޮތް އަހަރެން ސިއްރުކުރީމެވެ.” ރަހީފް!. ހިނގާ އެތެރެއަށް ވާހަކަދައްކާލަން.” އަހަރެން ލޮލުގެ އިޝާރާތުން އެތެރެއަށް ހިނގައިގަތުމަށް އެދުނީމެވެ.\nއަހަރެންނަށް އަނެއްކާ ވެސް ލިބުނީ އިތުރު ހައިރާން ކަމެކެވެ. ހަމަ އެވާހަކައެވެ. އެ ޖުމްލަތަކެވެ. ވާހަކަދެއްކުމުގައި ވެސް އެއްވެސް ތަފާތެއް ނެތެވެ. ހިގަމުން މި އަންނަނީ ވަރަށް ގޯސް ކަންތައްތަކެއްކަން ޔަޤީންވާން ފެށިއެވެ. ނަމަވެސް އަހަރެން ކަމުގެ ހަޤީޤަތް ބަލަން ޝައުޤުވެރިވިއެވެ. ކުއްލިއަކަށް ލޯ ކުރިމަތިން މީހަކު ގެއްލުމަކީ އާދައިގެ ކަމެއް ނޫނެވެ. “އަޅުގަނޑު ނުކިޔަސް މައްސަލައެއް ނެތް. އަހަރެންނަށް ވަރަށް ގިނަ މީހުން އާދަޔާ ހިލާފު އެކި ކަހަލަ ވާހަކަތައް ކިޔައިދީފި. ނަމަވެސް ތިކަހަލަ ވާހަކައެއް އަޑުއެހި މިއީ ފުރަތަމަ ފަހަރު. ރަހީފް ތީ ކޮން ރަށެއްގެ މީހެއް؟.” އަހަރެންނަށް ރަހީފްގެ ވަނަވަރު ވަރަށް މުހިއްމުވިއެވެ. “އަޅުގަނޑަކީ ހއ. ތުރާކުނު މީހެއް. މި ވާހަކައާ މެދު ރާޔާގެ ޝައުގެވެރިކަމެއް ހުރިނަމަ، އަހަރެންނާއެކު ރަށަށް ވެސް ދެވިދާނެ. އަހަރެންނަށް އެނގިފައި އޮތީ ރާޔާ މިފަހަރު ވަރަށް ދިރާސާ ކުރަން ބޭނުންވެގެން އުޅޭކަން.” މޭޒުމަތީގައި ހުރި ކޮފީ ތަށިން ކޯވަރެއް ބޯލަމުން ރަހީފް ވާހަކަދެއްކިއެވެ.\n“ރަނގަޅު!. އަހަރެން މިފަހަރު ވަރަށް ރަނގަޅު ދިރާސާއެއް ކުރަން ބޭނުން. އަހަރެންނަށް ތިވާހަކަ ވަރަށް ޝައުގުވެރި. ކަންވީ ގޮތް އެނގޭނެ ކޮންމެ ވެސް އިންސާނަކު ހުންނާނެ. އަހަރެންނަށް ހީވަނީ އެހާ ކުރީގެ ކަމެއްވީމައި މިހާރު މީހުންގެ މާބޮޑު ޝައުގުވެރިކަމެއް ނެތީހެން. އަހަރެން ބޭނުން މި ހަފްތާ ވެސް ތިރަށަށް ފުރެން އޮތިއްޔާ ފުރަން. ލަސްކުރާނެ ކަމެއްނެއްތާ. އެހެންނު؟”. އަހަރެންގެ ޚިޔާލަށް ރަހީފު ވެސް އާބަސް ބުންޏެވެ.” ވަރަށް އުފާވެއްޖެ. އުއްމީދެއް ވެސް ނުކުރަން އަހަރެންގެ ވާހަކަ ގަބޫލުކޮށް ދިރާސާއެއް ކުރަން ވިސްނާނެ ކަމަކަށް ވެސް. ރާޔާ ކަހަލަ މަޝްހޫރު ލިޔުންތެރިއަކު އަހަރެންގެ ރަށަށް ދިއުމަކީ، މުޅި ރަށަށް ވެސް ލިބޭނެ އުފަލެއް. ރަށުގައި އުޅޭ ހުރިހާ އުމުރުފުރައެއްގެ މީހުންވެސް ރާޔާގެ ވާހަކަތަކަށް ވަރަށް ޝައުގުވެރިވޭ. ޔޫ ހޭވް އަ ހިއުޖް ފޭން ބޭސް. އެހެންވީމަ ފުރުން ހަމަޖައްސަންވީ ކޮންދުވަހަކުން؟.” ރަހީފް ސުވާލުކުރިއެވެ. “ރަނގަޅަށް ހިނގާނެހެން ހީވާ ކަމެއް ލަސްކުރުން ބުއްދިވެރިއެއް ނޫން. އަހަރެންގެ ހިތް ބުނަނީ، މި ދަތުރު ވަރަށް ކާމިޔާބުވާނެއޭ. ދެ ދުވަސް ފަހުން ފުރޭނެ ގޮތް ހަމަޖައްސައިދީ. ރަށުގައި ހޭދަވާނެ މުއްދަތެއް އަހަރެންނަށް ބުނާކަށް ނޭނގެ. ބޮޑަށް ރަނގަޅީ ގެސްޓް ހައުސްއަކުން ރޫމެއް ހޯދިއްޔާ. ތަންކޮޅެއް މީހުން މަދު އަމާން ހިސާބަކުން.” އަހަރެން ބޭނުންވާ ކަންކަން ވަރަށް ތަފްސީލުކޮށް ރަހީފްއަށް ކިޔައިދިނީމެވެ.\nވާހަކައިގެ މިހާ ހިސާބުން މެންދުރު ނަމާދުގެ ބަންގީގެ އަޑު އިވުނެވެ. އަހަރެންގެ ވީރާނާވެފައިވާ ދިރިއުޅުމުގެ ތެރެއިން ހިތްހަމަޖެހުމެއް ހަމައެކަނި ލިއްބައިދެނީ އަހަރެން ކުރާ ނަމާދާއި ދުޢާތަކުންނެވެ. އަހަރެން ކޮންމެ ތަނެއްގައި ވީނަމަވެސް ބަންގިއަށް އިޖާބަދީ އަވަހަށް ނަމާދަށް ދިއުމަށް އަވަސްވެގަންނަމެވެ. ރަހީފްއާ ސަލާމްކޮށްލުމަށްފަހުގައި އަހަރެން ދިޔައީ ގެއަށެވެ. ނަމާދުކޮށް އަވަދިވެގެން، ގޭގެ ޓެރަސްމަތީގައި އަހަރެން އިންދާފައި ހުރި ލިލީ މާތަކަށް ފެންދިނުމަށް މައްޗަށް އެރީމެވެ.\nޓެރަހުގެ ދޮރު ހުޅުވާލާ ކޮންމެ ފަހަރަކު ދުވާ ހިތްގައިމު ވަހުން މުޅި މީހާ ފުރިގެންދެއެވެ. ޓެރަހުގެ މަތި ހިޔާކޮށްފައި ހުރި ނަމަވެސް، ވަގުތަކީ މެންދުރުގެ ދިލަ ހޫނުން މީހަކު ވެސް ފިހޭނެ ވަގުތެކެވެ. އެދިލައިގައި ވެސް މާތަކުގެ ތެރޭގައި ހުންނައިރު ދުނިޔޭގެ ކަންފުޅެއް ވެސް އަހަރެންނަށް ނުވެއެވެ. ލޯ މަރާލުމަށްފަހު ފުންނޭވާއެއް ބޭރުކޮށްލީމެވެ. އަދި ދެއަތުން މޯޅިއަކަށް ދެމިލީމެވެ. ކުށްލިއަކަށް ފައިގައި އެއްޗެއް އޮޅޭކަހަލަ އިހުސާސެއް ކުރެވުނެވެ. އަރާފައިހުރި ފައިވާން ތެމި ފޯވާހެން ހީވިއެވެ. ދެލޯ ހުޅުވަން މަސައްކަތް ކުރި ނަމަވެސް ލޮލެއް ނުހުޅުވުނެވެ. ކުރިމަތިން މީހެއްގެ ނޭވާ އިހުސާސްވިއެވެ. ދުވީ މަޑުމަޑު ސެންޓު ވަހެކެވެ. ހަށިގަނޑު އަމިއްލަ ބާރުގައި ނެތްކަން އިހުސާސްވިއެވެ. އެތެރޭގެ ގުނަވަންތައް ފޫއަޅުވާލައިފައި ބޭރަށް ނިކުމެދާނެހެން ހީވިއެވެ.\nއަހަރެން ހުރިތަނަށް އަނގަވަތަށް ވެއްޓުނެވެ. ހީވީ މީހަކު ބުރަކަށީގައި އަޅައި ކޮއްޕާލިހެންނެވެ. ތެދުވެ ވަށައިގެން ހޯދާލިއިރު އެކަކުވެސް ފެންނާކަށް ނެތެވެ. ތެދުވެ ހަށިފޮޅާލައި ފަހަތަށް އެނބުރުނުއިރު ކައިރީގައި ކަރުދާސްކޮޅެއް ވެއްޓިފައި އޮތެވެ. އަތަކަށް ގުޑާ ވެސް ނުލައެވެ. އަހަރެން ކިޔުނު ހެޔޮ އެއްޗެއް ކިޔުމަށްފަހުގައި އެ ކަރުދާސްކޮޅު ނެގީމެވެ. އަދި ކަރުދާސްކޮޅު ނިއުޅާލީމެވެ. “ތިޔަ ދަތުރު ފަށައިފިއްޔާ ނިންމޭނެތަ؟ ބޭނުމީ ދިރިހުންނަންތަ ނޫނީ މަރުވާންތަ؟. ރާޔާގެ އިންތިޒާރުގައި އެތައް އަހަރުތަކެއް ހޭދަކޮށްފިން.” އަހަރެން ގައިން ހީބިހި ނަގައިގަތެވެ. އަދި ކޮންމެވެސް ކަމެއް ވަރަށް ބޮޑަށް ގޯހުން ހިނގައްޖެކަމުގެ އިހުސާސް ކުރެވުނެވެ. އަހަރެންނަށް މިއަދު އަޑުއިވުނު ވާހަކަތަކާއި، ކަންކަން ހިނގާދިޔަ ގޮތުން އެ ވާހަކައާއި އަހަރެންގެ ދިރިއުޅުމާއި ގުޅިލާމެހިފައިވާކަމުގެ ސިގްނަލްތައް ސިކުނޑިއަށް ފޯރަން ފެށިއެވެ. މިއަދު އެވާހަކަ އަޑުއިވުނީއްސުރެން އަހަރެންނަށް ދިމާވަމުން އަންނަ އާދަޔާ ހިލާފުކަންކަމުން އަހަރެންގެ ސިކުނޑި ބަރުވާންފެށިއެވެ. “ސުބުޙާނަﷲ. މިއީ ރޫހާނީ ކަމެއްބާ؟. އެ ހާދިސާއަކީ އަހަރެންގެ މާޒީ ބާ؟. ނޫނީ އަހަރެން މި ވާހަކަލިޔަން އުޅޭކަން ބަޔަކަށް މާކުރިން ވެސް އެނގެނީބާ؟.


Umar Akah Idhikolhun Jaaga eh Neiy: AbduhRaheem – Iru\nމަސްތުވާތަކެތީގެ މައްސަލައިގައި ކަންގަނާ ދިޕިކާއަށް ރަނގަޅަށް ބަވާލައިފި!\nޝާހިދު ގެ ދަރިފުޅު މި ޝަކުވާ ކުރަނީ ކީތްވެކަން އިނގޭތަ؟\nބަރުދަން ލުއިކުރަން ކަސްރަތު ކުރާއިރު ހެދޭ ގޯސްތައް\nދިޕިކާ، ސާރާ، ޝްރައްދާ އަދި ރަކޫލު އެންސީބީއަށް ހާޒިރުވާން އަންގައިފި\nކަރީނާގެ 40 ވަނަ އުފަންދުވަސް އޭނާ ފާހަގަކުރީ މިހެން!\nޕާޓީގެ އަގު ވައްޓާލަން ކުރި ކަންތައްތައް ތަފްސީލުކޮށް ހެއްކާއެކު އަންގަވައި ދެއްވާ: ޝުއައިބް\nއެމްޑީޕީގެ އިތުރު ކެނޑިޑޭޓުންތަކެއް ނަން އަނބުރާ ނަގައިފި\nމިއީ ހަންގަނޑު އުޖާލާ ކުރުމަށް އެންމެ ފަސޭހަ އުކުޅު، މިކަން ނުކޮށް ދޫކޮށްނުލާތި!\nކޮވިޑްގައި އެމެރިކާގެ މީހުން މަރުވި އަދަދު ދެ ލައްކައަށް\nޗައިނާ ބޭންކްއަކާއި ގުޅުން ހުރި ކަމަށް ބެލެވޭ މަނީ ލޯންޑަރިންގ ހަރަކާތްތަކެއް ރާއްޖޭގައި\nތާޖް މަހަލް ހުޅުވައިފި\nމަސްވެރިންނަށް ޚާއްސަކޮށްގެން އެޕްލިކޭޝަނެއް ތައާރަފް ކޮށްފި\nކުދި އަދި މެދު ފަންތީގެ ވިޔަފާރިތަކަށް އެހީވުމަށް5މިލިއަން ޑޮލަރުގެ ފައިނޭންސިން ފެސިލިޓީއެއްގައި ސޮއިކޮށްފި\nބޮޑެތި ވިޔަފާރިތަކަށް 526 މިލިއަން ރުފިޔާގެ ލޯނު ދޫކޮށްފި\nކަންގަނާ އަކަށް އެހެން މީހުންގެ ހިޔާލަށް ތާއީދު ނުކުރެވޭތާގައި ހަޖަމުވެސް ނުކުރެވޭ: އަރުޝީ ޙާން\nއުމަރަކަށް އިދިކޮޅަކުން ޖާގައެއް ނެތް: އަބްދުއްރަހީމް\nލަހޫ·7ޖުލައި 2020\nކުރީގެ ހޯމް މިނިސްޓަރު އުމަރު ނަސީރަށް އިދިކޮޅު ކޯލިޝަނުން ޖާގައެއް ނެތް ކަމަށް ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވެއްޖެއެވެ.\nސީއެންއެމްގެ އިތުރު ކާފު ޕްރޮގްރާމުގައި ވާހަކަ ދައްކަވަމުން އުމަރު ވިދާޅުވީ އޭނާ ހުންނެވީ އެހެން އެއްވެސް ސިޔާސީ ލީޑަރަކު ކޮނޑަށް ލައިގެން ހިނގައިދޭ ގޮތަށް ނޫން ކަމަށެވެ. މިހާރު ތިބި ލީޑަރުން ފަހަތަށް ޖެހި ދެން އޮތް “ޖެނަރޭޝަން” އަށް ފުރުސަތު ދޭންވީ ވަގުތު ޖެހިއްޖެ ކަމަށް އުމަރު ވިދާޅުވިއެވެ.އެހެން މީހެއްގެ ފަހަތަކަށް އަޅުގަނޑު ނާރާނަން. ރައީސް ކަމަށް ދެން ވަޑައިނުގެންނެވޭނެ ކަމަށް ރައީސް ޔާމީނަށްވެސް ދެންނެވިންއުމަރު ނަސީރު\nއުމަރު ވިދާޅުވީ އަންނަ ރިޔާސީ އިންތިހާބުގައި ޕީޕީއެމްގެ ލީޑަޝިޕު އުމަރާއި ހަވާލުކޮށްފި ނަމަ އެ ޕާޓީއަށް ކާމިޔާބު ހޯދައިދޭނެ ކަމަށެވެ.\nމިކަމަށް ރައްދު ދެއްވަމުން ޕީޖީ އޮފީހުގައި މިއަދު އޮތް އެ ބައްދަލުކުރެއްވުމަށްފަހު ނިކުމެވަޑައިގެން ނޫސްވެރިންނާއި ވާހަކަދައްކަވަމުން އަބްދުއްރަހީމް ވިދާޅުވީ އިދިކޮޅު ކޯލިޝަންގެ ޖާގައެއް އުމަރަށް ނެތް ކަމަށެވެ. އަދި ތަބަކަށް ލައިގެން ޕީޕީއެމް ޕީއެންސީ އުމަރުގެ އަތްޕުޅަށް ލައިދޭނެކަމަށް ވިސްނުން ނުބެހެއްޓުމަށް އަބްދުއްރަހީމް ވިދާޅުވި އެވެ.\n17 ސެޕްޓެމްބަރު 2020\nވެންޓިލޭޓަރުތަކުގެ މައްސަލަ ވަރަށް އަވަހަށް ނިމޭނެ: އޭސީސީ\n“އުމަރު ނަސީރަށް ހީވަނީތޯ އަޅުގަނޑުމެން ތަބަކަކަށް ލައިގެން އުމަރަށް ޕީޕީއެމް ޕީއެންސީ ދީފާނެއޭ، ހަނދާންނައްތާލާ! އެކަމެއް ނުވާނެ. އުމަރުނަސީރަކަށް ޕީޕީއެމް ޕީއެންސީގެ ޖާގައެއް ނުލިބޭނެ.” އަބްދުއްރަހީމް ވިދާޅުވިއެވެ.\nމީގެ އިތުރުން އުމަރަކީ އަމިއްލަ ފަރުދެއް ކަމަށާއި ސިޔާސީ މައިދާނުގައި އޭނައަކީ އިދިކޮޅު ކޯލިޝަނުން ޖަވާބުދާރީ ވާންޖެހޭ މީހެއް ނޫން ކަމަށް އަބްދުއްރަހީމް ވިދާޅުވިއެވެ.


Manchester United evvaruvi iru, Arsenal ah bodu molheh | Mihaaru\nސްޓެންޑާޑް ކުޅުންތެރިއަކު ކައިރިން މާޓިނެލީ (ކ) ބޯޅަ ފޮނުވާލަނީ.-- ފޮޓޯ: އޭއެފްޕީ\n04 އޮކްޓޯބަރ 2019 - 10:45\nލަންޑަން (އޮކްޓޫބަރު 4) - ޔުއެފާ ޔޫރޮޕާ ލީގުގައި ރޭ ނެދަލެންޑްސްގެ އޭޒެޑް އަލްކްމާރާ އެކު މެންޗެސްޓާ ޔުނައިޓެޑް ލަނޑެއް ނުޖެހި 0-0 އިން އެއްވަރުވިއިރު، އަމިއްލަ ދަނޑުގައި ސްޓެންޑާޑް ލީޖް އަތުން އާސެނަލް 4-0 އިން މޮޅުވެއްޖެ އެވެ.\nއަލްކްމާރު ދަނޑުގައި ރޭ ކުޅުނު މެޗުގައި ޔުނައިޓެޑުން ގޯލާ އަމާޒުކޮށް އެންމެ ބޯޅައެއް ވެސް ފޮނުވާލާފައިނުވެ އެވެ. ޔުނައިޓެޑް މި މެޗުން ބަލިނުވެ ސަލާމަތްވީ އެ ޓީމުގެ ގޯލުގައި ހުރި ޑޭވިޑް ޑެހެއާގެ ހުށިޔާރުކަމުންނެވެ. ޑެހެއާ ވަނީ އަލްކްމާރުން ފޮނުވާލި ގިނަ ހަމަލާތަކެއް ހުއްޓުވައިފަ އެވެ.\nމި މެޗުގެ ދެ ވަނަ ހާފްގައި އަލްކްމާރުގެ އޭރިއާތެރެއިން އެ ޓީމުގެ ކުޅުންތެރިއަކު ޔުނައިޓެޑްގެ މާކަސް ރެޝްފޯޑަށް ޓެކުލެއް ކުރުމުން އެ ޓީމުން ވަނީ ވަރަށް ބޮޑަށް ޕެނަލްޓީ އަކަށް އެޕީލްކޮށްފަ އެވެ. އެކަމަކު ރެފްރީ ނިންމީ އެއީ ޕެނަލްޓީއެއް ނޫން ކަމަށެވެ.\nމެޗަށް ފަހު ޔުނައިޓެޑްގެ ކޯޗު އޮލެ ގުނަ ސޯލްޝެއާ ބުނީ މި މެޗުގައި ޔުނައިޓެޑްގެ ކުޅުން ރަނގަޅު ކަމަށާއި އެ ޓީމަށް ހައްގުވާ ޕެނަލްޓީއެއް ނުދިނުމުން ހިތާމަކުރާ ކަމަށެވެ. ޔުނައިޓެޑް އެންމެ ފަހުން ރަށުންބޭރުގައި ކުޅުނު 10 މެޗުން ވެސް މޮޅެއް ލިބިފައިނުވެ އެވެ.\n"މިއީ ޔަގީނުން ވެސް އަހަރެމެންނަށް ތިން ޕޮއިންޓް ލިބެންޖެހޭ މެޗެއް. ކުޅުންތެރިން ރަނގަޅަށް މަސައްކަތްކުރި. އަހަރެންގެ ނަޒަރުގައި ރެޝްފޯޑަށް ކުރި ފައުލަށް ޕެނަލްޓީ ލިބެންޖެހޭ. އެއީ 101 އެއް ފަހަރުން 100 ފަހަރު ޕެނަލްޓީ ދޭނެ ވަރުގެ ފައުލެއް. އެކަމަކު އެ ނުލިބުނު،" ސޯލްޝެއާ ބުންޏެވެ.\nމިދިޔަ އަހަރުގެ ފައިނަލުން ބަލިވި އާސެނަލަށް ރޭގެ މެޗުގައި މޮޅު ކުޅުމެއް ދެއްކީ މި ފަހަރުގެ ޓްރާންސްފާ މާކެޓްގައި އެ ޓީމަށް ބަދަލުވި ބްރެޒިލްގެ ފޯވާޑް ގަބްރިއެލް މާޓިނެލީ އެވެ. ރޭގެ މެޗުގައި އޭނާ ވަނީ ދެ ލަނޑު ޖެހުމުގެ އިތުރުން އެއް ލަނޑު ޖަހަން އެހީތެރިވެދީފަ އެވެ. އަނެއް ދެ ގޯލު ކާމިޔާބުކުރީ ޖޯ ވިލޮކާއި ޑެނީ ސަބާޔޯސް އެވެ.\nއާސެނަލް ވަނީ މި ފަހަރުގެ މުބާރާތުގައި މިހާތަނަށް ކުޅުނު ދެ މެޗުން ވެސް މޮޅުވެފަ އެވެ. ޔޫރޮޕާ ލީގުގައި ކާމިޔާބު ތާރީހެއް އޮތް އާސެނަލްގެ ކޯޗު އުނާއި އެމެރީ ބުނީ އެންމެ ބޮޑު އުފަލަކީ ރަނގަޅު ފެށުމެއް ކަމަށާއި އެ ހިތްހަމަޖެހުން އެބައޮތް ކަމަށެވެ.\nޕްރިމިއާ ލީގުގެ ވުލްވްސް ރޭ ކުޅުނު މެޗުން ވަނީ ރަށުންބޭރުގައި ތުރުކީގެ ބެސިކްޓާސް އަތުން 1-0 އިން މޮޅުވެފަ އެވެ. އޮސްޓްރިއާގެ ވުލްފްސްބާގާ އާއި ރޯމާ ވަނީ 1-1 އިން އެއްވަރުވެފަ އެވެ. ސްވިޒަލެންޑްގެ ޔަންގް ބޯއީސް އަތުން 1-0 އިން ސްޓީވެން ޖެރާޑް ކޯޗުކޮށްދޭ ރޭންޖާސް ބަލިވިއިރު، ފެޔަނޫޑް ވަނީ 2-0 އިން ޕޯޓޯގެ މައްޗަށް ކުރިހޯދައިފަ އެވެ. އަދި ސެއިން އެޓިއެން އާއި ވުލްފްސްބާގް ވަނީ 1-1 އިން އެއްވަރުވެފަ އެވެ.


Title libigen vaa molheh feneytha?\nޓައިޓަލް ލިބިގެންވާ މޮޅެއް ފެނޭތަ؟\nސީޒަން ދޭއްގެ ޓައިޓަލް ގެންދިޔަ ތަސްނީމް އާއި ސީޒަން އެކެއްގެ ޓައިޓަލް ގެންދިޔަ ލައިޝާ | ފޮޓޯ: އަވަސް\nރާއްޖޭގައި ބާއްވަމުން އަންނަ ފުރަތަމަ އަދި އެންމެ ބޮޑު ފްރެންޗައިޒް ރިއަލިޓީ ޓީވީ ޝޯ މޯލްޑިވިއަން އައިޑޮލްގެ ދެ ސީޒަނެއް މިހާތަނަށް ގެނެސްދީފައިވެ އެވެ. މިހާރު ދައްކަމުން އަންނަނީ މި ޝޯގެ ތިން ވަނަ ސީޒަންނެވެ. މި ސީޒަންގެ ގްރޭންޑް ފިނާލޭ މިރޭ އޮންނާނެ އެވެ.\nތިން ވަނަ ސީޒަންގެ ފިނާލޭއަށް އައިރު ބެލުންތެރިންގެ ގިނަ ޝަކުވާތަކެއް އެބަހުއްޓެވެ. އެގޮތުން ބެލުންތެރިންގެ އެންމެ ބޮޑު ޝަކުވާއަކަށް ފާހަގަކުރެވުނީ އައިޑޮލް އިން މިއުޒިކީ ދާއިރާއަށް ގިނަ ފަންނާނުންތަކެއް ނެރެދޭއިރު، އައިޑޮލް ނިމުމަށްފަހު އެ ބައިވެރިން މި ދާއިރާއިން ނުފެނުމެވެ.\nހާއްސަކޮށް އައިޑޮލްގެ ޓައިޓަލް ގެންދިޔަ ދެ ބައިވެރިން ކަމުގައި ލައިޝާ ޖުނައިދު އާއި އަހްމަދު ތަސްނީމްގެ އަޑެއް ބަޑެއް ނީވެޔޭ ބުނެވިދާނެ އެވެ. ކުރީ ދެ ސީޒަންގައިވެސް ކުޅަދާނަ ބައިވެރިންތަކެއް ފެނިގެންދިޔަ އެވެ. ނަމަވެސް އޭގެ ތެރެއިން މަދު ބައިވެރިޔެއް ނޫނީ ދާއިރާގެ މަސައްކަތަކުން ނުފެނެ އެވެ.\nފުރަތަމަ ސީޒަންގެ ޓައިޓަލް ލިބުމަށްފަހު ލައިޝާގެ އަޑުން ދެ ލަވައެއް އިވުނެވެ. އެންމެ ފުރަތަމަ ގެނެސްދިން ލަވަ "ހޯދޭ ތޯ މަންޒިލެއް" އަމިއްލަ ރާގެއް ކަމަށް ބުނި ނަމަވެސް އެ ލަވައަކީ ކޮޕީ ރާގެއްކަން ފަޅާއެރި އެވެ. އެ ލަވައަކީ އައިޑޮލްގެ ޓައިޓަލް ގެންދިޔުމަށް ޕީއެސްއެމްއިން ލައިޝާއަށް ރެކޯޑުކޮށްދޭނެ ކަމަށް ބުނި އަލްބަމްގެ ފުރަތަމަ ލަވަ އެވެ.\nޝަލަބީއާއި އިޝާން ފަހަތައް ޖައްސާަލާ ލައިޝާ އައިޑަލް ކާމިޔާބު ކުރުން -- އަހުމަދު ޝުރާއު | އަވަސް\nއެ ލަވައަކީ ކޮޕީއެއްކަން އެނގުމުން އެ މައްސަލަ ބޮޑުވެ، އެންމެފަހުން ލައިޝާ އެކަމަށް ފޭނުންގެ ފަރާތުން މައާފަށްވެސް އެދުނެވެ. އެއީ މީގެ އަހަރެން ކުރިންނެވެ. އޭގެފަހުން ލައިޝާގެ އަޑުން އިވިގެންދިޔައީ މީގެ 11 މަސް ކުރިން އެކްސެލް އެނާޖީ ޑްރިންކް އިސްތިހާރު ކުރުމަށް އިނގެރޭސި ބަހުން އޭނާ ކީ ލަވައަކުންނެވެ.\nތަސްނީމް އައިޑޮލްގެ ޓައިޓުލް ގެންދިޔަ ފަހުން މިހާތަނަށް ހަބަރެއް ދަބަރެއްވެސްވެފައެއް ނުވެ އެވެ. އުފަން ރަށް މާފުށީގައި ބޭންޑަކާއެކު މިއުޒިކު ކުޅުނު ނަމަވެސް ޕަބްލިކްކޮށް އޭނާ ޕާފޯމްކުރާތަނެއް އަދި އަމިއްލަ ލަވައެއްވެސް އަހަރެއްވީއިރު ނެރެފައެއް ނުވެ އެވެ.\nސީޒަން ދޭއްގެ ޓައިޓަލް ގެންދިޔަ ތަސްނީމް -- | ފޮޓޯ: އަވަސް\nއައިޑޮލްގެ ޓައިޓުލް ހޯދުމާއެކު މި ދެ ބައިވެރިންނަށް އަމިއްލަ އަލްބަމަކަށް ލަވަކިޔުމަށް ފުރުސަތުވެސް ލިބުނެވެ. ނަމަވެސް އެއިން އަލްބަމެއްގެ ލަވަތަކެއް މިހާތަނަށްވެސް އަޑުއެހި މީހެއްވެސް ނެތެވެ.\nދައުލަތުގެ މީޑީއާ ޕީއެސްއެމް އިން ކޮންމެ ސީޒަނެއްގައި ގަދަ ދިހައަކަށް ހޮވޭ ބައިވެރިންގެ ޓެލެންޓު ކުރިއެރުވުމަށް ކޮންޓްރެކްޓެއްގައިވެސް ސޮއިކުރެ އެވެ. ނަމަވެސް މިހާތަނަށްވެސް އެ ކޮންޓްރެކްޓުގެ ދަށުން ވީ މޮޅެއް ފެންނާކަށް ނެތެވެ. ރައްޔިތުންގެ ފައިސާއިން ބޮޑު ހަރަދެއްކޮށް އިންޓަނޭޝަނަލް ޝޯއެއް ބާއްވާ، ރައްޔިތުން އަތު ހޯދި ފައިސާގެ ވޯޓުން ވީ ފައިދާއެއް ކޮބާ ހެއްޔެވެ.\nއައިޑޮލްގެ ޓައިޓުލް ގެންދިޔަ ދެ ބައިވެރިންނަށްވުރެ މިދިޔަ ދެ ސީޒަނުގައި ރަނަރަޕްއަށް ހޮވުނު ބައިވެރިންނާއި އިތުރު ބައިވެރިންވެސް ދައިރާގައި ހަރަކާތްތެރިވާ މިންވަރު ގިނަ އެވެ.\nމި ފްރެންޗައިޒް ގެނެސްދޭ އެހެން ގައުމުތަކުގައިވެސް ޝޯއިން ނިކުންނަ ބައިވެރިންގެ ދާއިރާގައި ހަރަކާތްތެރިވެ އެވެ. އެ ގައުމުތަކުގެ މިއުޒިކު އިންޑަސްޓްރީތަކުގައި އެންމެ ކުރީގައި މިއަދު ތިބީ އެ ބައިވެރިންނެވެ.\nރާއްޖެ ކަހަލަ އާބާދީ ކުޑަ ގައުމަކަށް އައިޑޮލްގެ ގެނެސްދެނީވެސް މާ އަވަސް އަވަހަށްކަން ފާހަގަކުރެވެ އެވެ. ކޮންމެ އަހަރަކު ސީޒަނެއް ގެނެސްދިނުމުގެ ބަދަލުގައި ދެ އަހަރު އެއް އަހަރު ސީޒަނެއް ގެނެސްދިނުން ރަނގަޅުވާނެކަމަށްވެސް ބެލުންތެރިން ބުނެފައިވެ އެވެ.\nމި ސީޒަނާއެކު ޕީއެސްއެމް އިން ފްރިމެންޓަލް މީޑިއާއާއެކު އައިޑޮލް ދެއްކުމަށްވެފައި އޮތް ތިން އަހަރު ދުވަހުގެ އެއްބަސްވުމުގެ މުއްދަތުވެސް ހަމަވާނެ އެވެ. އެހެން ސީޒަންތަކާއި އަޅާ ބަލާއިރު މި ސީޒަންގެ ފޯރިވެސް ކުޑަ އެވެ.


Kudakudhinnaa gulhey aniyaage 105 massala\nޖެނުއަރީގައި ކުޑަކުދިންގެ އަނިޔާގެ 105 މައްސަލައެއް ޖެންޑާ މިނިސްޓްރީއަށް ވަނީ ހުށަހަޅާފައި\nޖެންޑާ މިނިސްޓަރީއަށް މިދިޔަ މަހު ހުށަހެޅި އެކި މައްސަލަތަކުގެ ތެރޭގައި އެންމެ ގިނައިން ހުށަހަޅައި އަދި ބަލަން ފަށައިފައި ވަނީ ކުޑަކުދިންނަށް ކުރާ އެކި ބާވަތުގެ އަނިޔާގެ މައްސަލަތައް ކަމަށް އެ މިނިސްޓްރީގެ ތަފާސްހިސާބުތަކުން ދައްކައިފި އެވެ.\nޖެންޑާ މިނިސްޓްރީން ކޮންމެ މަހަކު އާންމު ކުރާ ތަފާސްހިސާބުތަކުން ދައްކާ ގޮތުގައި, މިދިޔަ މަހު ކުޑަކުދިންނަށް އެކި ބާވަތުގެ އަނިޔާ ކޮށްގެން 105 މައްސަލައެއް މިނިސްޓްރީއަށް ހުށަހެޅުމުން ވަނީ ބަލަން ފަށާފަ އެވެ. އޭގެ ތެރެއިން އެންމެ ގިނައީ ކުޑަކުދިންނަށް ގެވެށި އަނިޔާގެ އަމަލެއް ކުރާތަން ދެއްކުން ނުވަތަ ފެނުމުގެ މައްސަލަތަކެވެ. އެ ބާވަތުގެ 21 މައްސަލައެއް ވަނީ ހުށަހަޅާފަ އެވެ.\nކުޑަކުދިންނަށް އިހުމާލުވި 20 މައްސަލައެއް އެ މަހު ހުށަހަޅާފައިވާއިރު ކުޑަކުދިންނަށް ޖިންސީ ގޯނާކުރި 20 މައްސަލައެއް ވެސް ވަނީ ހުށަހަޅާފަ އެވެ. ޖިސްމާނީ ހާނިއްކައިގެ 14 މައްސަލަ އަދި ކުދިންނަށް ނަފްސާނީ ހާނިއްކޮށްގެން 10 މައްސަލައެއް ވަނީ ހުށަހަޅައި ބަލަން ފަށާފަ އެވެ.\nކުޑަކުއްޖަކު ނަހަމަ ގޮތުގައި ވިޔަފާރި ފައިދާއަށް ބޭނުންކުރުމުގެ 11 މައްސަލައެއް ހުށަހަޅާފައިވާއިރު ކުއްޖަކު ނަހަމަ ގޮތުގައި ބޭނުންކުރުމުގެ ހަ މައްސަލައެއް މިދިޔަ މަހު ރިޕޯޓްކޮށްފައި ވެއެވެ. ކުޑަކުއްޖަކު ފުރައްސާރައިގެ ޝިކާރައަށްވި ތިން މައްސަލައެއް ވެސް މިދިޔަ މަހު ޖެންޑާއިން ވަނީ ބަލަން ފަށާފަ އެވެ.\nމިދިޔަ މަހު ޖެންޑާއަށް ހުށަހަޅާފައިވާ އެކި މައްސަލަތަކުގެ ތަފާސްހިސާބުތައް --- ފޮޓޯ: ޖެންޑާ\nމީގެ އިތުރުން ތަފާސްހިސާބުން ދައްކާ ގޮތުގައި މީހަކު ވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 56 މައްސަލައެއް ޑިސެމްބަރު މަހު ބަލަން ފަށާފައިވެ އެވެ. އޭގެތެރޭގައި ޖިސްމާނީ އަނިޔާކުރުމުގެ 24 މައްސަލަ ހިމެނެ އެވެ.\nޖެންޑާ މިނިސްޓްރީއަށް ޖެނުއަރީގައި ހުށަހެޅި މައްސަލަތަކުގެ ތެރޭގައި އަމިއްލަ ނަފްސަށް ގެއްލުން ދިނުމުގެ 11 މައްސަލަ ވެސް ހިމެނެ އެވެ. އަދި ނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުންނަށް އަޅާލުމާއި އެހީތެރިކަން ބޭނުންވެގެން 18 މައްސަލައެއް ވެސް ހުށަހަޅާފައި ވެއެވެ.\nޖެންޑާ މިނިސްޓްރީން އާންމުކޮށް ނެރޭ ތަފާސްހިސާބުތަކުން ދައްކާ ގޮތުގައި އަބަދުވެސް އެންމެ ގިނައީ ކުޑަކުދިންނަށް ކުރާ އެކި ބާވަތުގެ އަނިޔާގެ މައްސަލަތަކެވެ.\nޖިންސީ ގޯނާ ރޭޕް މިނިސްޓްރީ އޮފް ޖެންޑާ އެންޑް ފެމިލީ + ކުޑަކުދިން އައިޝަތު މުހައްމަދު ދީދީ ޖިންސީ ފުރައްސާރަ


ކީރިތި ޤުރުއާނުގައި ނަމާދާއި ޒަކާތް އެކުއެކީގައި މަދުވެގެން 25 ފަަހަރު ބަޔާން ކުރައްވާފައިވޭ: ހުތުބާ | Jazeera\tކީރިތި ޤުރުއާނުގައި ނަމާދާއި ޒަކާތް އެކުއެކީގައި މަދުވެގެން 25 ފަަހަރު ބަޔާން ކުރައްވާފައިވޭ: ހުތުބާ - Jazeera\nކީރިތި ޤުރުއާނުގައި ނަމާދާއި ޒަކާތް އެކުއެކީގައި މަދުވެގެން 25 ފަަހަރު ބަޔާން ކުރައްވާފައިވޭ: ހުތުބާ\nއައިމިނަތު ޔުމްނާ February 28, 2020 220 views0\nމިއަދުގެ ހުކުރު ހުތުބާގައި އަލިއަޅުވާލާފައިވަނި އިސްލާމްދީނުގެ އެއް ރުކުން ކަމުގައިވާ ޒަކާތުގެ މުހިއްމުކަމުގެ މައްޗަށެވެ.\nމުދަލަކީ އެ އެއްޗަކަށްޓަކައި އިންސާނުންގެ ހިތްތަކުގައި ގަދަވެގެންވާ ލޯތްބެއް އޮންނައެއްޗެކެވެ. ހުރިހާ އެއްޗެއް މިލްކުވެވޮޑިގެންވާ މާތް ﷲ ވަހީ ކުރައްވާފައިވާ ބަސްފުޅުގެ މާނާގައިވެއެވެ " އަދި، ތިޔަބައިމީހުން ގަދަވެގެންވާ ލޮތްބަކުން، މުދަލަށް ލޯބިކުރަމުއެވެ". އެހެންކަމުން މުދަލުގެ މައްޗަށް އޮންނަ ލޯތްބަކީ ފިތުރީ ކަމެއްކަން ކަށަވަރެވެ. އެއީ ތަބީޢީ ސިފައެކެވެ.އެހެންކަމުން އެކަމުގެ ސަބަބުން އެއްވެސް މީހަކަށް މަލާމާތެއް ރައްދެއްނުކުރެވޭނެއެވެ.\nނަމަވެސް މުދަލަށް ލޯބިކުރުމުގައި މުހިއްމު ތިންކަމެއް ހަނދާނުގައި ބަހައްޓަން ޖެހެއެވެ.\nފުރަތަމަ ކަމަކަށް މުދަލަކީ މާތްﷲ ގެ މިލްކެއްކަން ޤަބޫލްކުރަން ޖެހެއެވެ. އެ މުދަލަކީ އަޅުގަނޑުމެންގެ މިލްކުވެރިކަމުގައި ލެއްވިގެންވާ މަތިވެރި އަމާނާތެކެވެ.\nދެވަނަ ކަމަކީ މުދާ ހޯދަން ޖެހޭނީ މާތް ﷲ ހުއްދަކުރެއްވި އިންތަކާއި މިންތަކުގެ ތެރެއިންކަން އަޅުގަނޑުމެން ދެނެގަތުމެވެ.\nތިންވަނަކަމަކީ މުދާ ހޭދަކުރަން ޖެހޭނީ މާތް ﷲ ބަޔާން ކުރައްވާފައިވާ އުސޫލުތަކާއި ހަމަތަކުގެ ތެރޭގައިކަން އަޅުގަނޑުމެން ދެނެގަތުމެވެ.\nއިސްލާމްކަމުގެ ފަސްރުކުނުގެ ތެރެއިން އިތުރު ސަމާލުކަމެއްދީ އިސްލާމްދީނުގެ ބިނާ އާރާސްތުކުރުމަށް ބޭނުންވަނީ ފަރުވާކުޑަނުކޮށް ޒަކާތަށް އިސްކަންދިނުމެވެ. ޒަކާތުގެ މުހިއްމުކަމާއި އޭގެ މަންޒިލާއި މަޤާމް ދެނެގަނެ،މުޖުތަމައުއަށްވެސް އޭގެ މުހިންމުކަން އޮތްކަން ހެޔޮހިތުން އަޅުގަނޑުމެން ޤަބޫލްކޮށް އެކަމަށް އަމަލީ ސިފަ ގެންނަންޖެހެއެވެ.\nހުތުބާގައި ބުނެފައިވާގޮތުގައި ޒަކާތް ގުޅިފައިވަނީ މުދަލާއެވެ. މުދަލަކީ އާދައިގެ އެއްޗެއްނޫނެވެ. މުދަލަކީ ނަފްސުތައް އެއް އެއްޗެއްގެ މައްޗަށް ނުހަނު ލޯބި ޖެހިފައިވާ އެއްޗެކެވެ.މުދަލަކީ ޒީނަތެކެވެ. ބައެއްފަހަރު ނުރައްކާތެރި ފިތުނައެކެވެ. ބޮޑުވެގެންވާ އިމްތިހާނެކެވެ. ހެޔޮގޮތުގައި އޭގެ ބެނުންހިފާ ޒަކާތްނެރެ ޞަދަގާތްދީ ހަދާނަމަ ސުވަރުގެ ވަނުމަށް އޮތްސަބަބެއްވެސް މެއެވެ.\nމާތް ﷲ ގެ ވަހީބަސްފުޅުގެ މާނާއިގައި ވެއެވެ. "ތިޔަބައިމޙުންގެ މުދާތަކާއި، ތިޔަބައިމީހުންގެ ދަރިންތައް ވާކަން ކަށަވަރީ އިމްތިޙާނެއްކަމުގައެވެ. އަދި ބޮޑުވެގެންވާ ދަރުމަހުރީ ، ﷲގެ ހަޞްރަތުގައެވެ."\nވީމާ މާތް ﷲ ދެއްވެވި އަދި ދެއްވަމުން ގެންދަވާ މުދަލަށާއި ރިޒްޤައް ޝުކުރުވެރިވުމަށްޓަކައި މުދަލުގެ ޒަކާތް ފަސްނުކޯށް ނެރުއްވާށެވެ!. ޒިއްމާ އަދާކުރައްވާށެވެ!\nޒަކާތަކީ މުދަލަށް ތާހިރުކަމާއި ، އިތުރުވުން ގެނުވައިދޭ އަޅުކަމެކެވެ.ތަނަވަސްކަން ލިބިފައިވާމިހުންގެ މުދަލުގައި އޭގެ ހައްޤުވެރިންނަށްޓަކައި ﷲލެއްވެވީ ނުހަނު ކުޑަ މިންވަރެކެވެ. އެއީ ސާޅީސްބައިކުަޅަ އެއްބައެވެ. އެމިންވަރާމެދު ދަހިވެތިކަން ފާޅުނުކުރައްވާށެވެ. އެމިންވަރު ނެރުން ފަސް ނުކުރައްވާށެވެ!\nމުދަލުގެ ޒަކާތަށް އިހުމާލުވުމަކީ ދުނިޔެއާއި އާޙިރަތުގައި ތިބާގެ ހަލާކުކަމުގައި ވެދާނެއެވެ. މުދަލުގެ ބަރަކާތްނެތި އެމުދަލަކީ ވަބާއެއްކަމުގައި ވެދާނެއެވެ. ޤިޔާމަތްދުވަހު ގަދަފަދަ ވޭންދެނިވެ އަޒާބަށް ހުށައެޅިގެންދާ މީހަކަށް ވެގެން ހިނގައިދާނެއެވެ.\nޒަކާތްދެއްކުމަކީ އާދައިގެ ކަމެއްކމަުގައި ހީކޮށްގެން ނުވާނެއެވެ. އަދި އެއީ އެކަމަށް އިންކާރު ކޮށްފި މީހެއްގެ އިސްލާމްކަން ނެތިގެންދާފަދަ ކަމެކެވެ.މިއުއްމަތުގެ ފުރަތަމަ ހަލީފާ، އަބޫބަކުރުއްޞިިއްދީޤު ގެ ޒަމާނުގައި ޒަކާތް ނެރުމުން މަނާވެގަތް މީސްތަކުންނާއި އެކަލޭގެފާނު ހަނގުރާމަ ކުރެއްވެވިއެވެ. މިކަމުންވެސް ޒަކާތުގެ މިހިއްމުކަން ހާމަވެއެވެ.\nޒަކާތަކީ ފަޤީރުކަމަށްއޮތް ހައްލެކެވެ. ކީރިތި ޤުރުއާނުގައި ނަމާދާއެކު ވިދިގެން ބަޔާންކުރައްވާފައިވާ އަޅުކަމެކެވެ. އެހެންކަމުން ނަމާދަށް އީމާންވެ ، ނަމާދުކުރަމުން ، މުދަލުން ޒަކާތް ނުނެރޭނަމަ ނުވަތަ ނަމާދުކުރަމުން ޒަކާތް ނެރުމުގައި އިހުމާލުވާނަމަ އަޅުގަނޑުމެންގެ އިސްލާމްކަން ފުރިހަމައެއް ނުވެއެވެ.\nކީރިތި ޤުރުއާނުގައި ނަމާދާއި ޒަކާތް އެކުއެކީގައި މަދުވެގެން 25 ފަަހރު ބަޔާން ކުރައްވާފައިވެއެވެ. ކަންމިހެން އޮތްއިރު އަޅުގަނޑުމެން ޒަކާތް ނެރުމުގައި ޤާފިލުކަން މަތީގައި ދަހިވެތިކަމުގެ މަޅީގައި ބެދި ޒަކާތް ދިނުން ލަސްކުރަން ނުވަތަ އެކަމަށް ފަރުވާކުޑަކުރުން ވެގެންދާނީ ކޮންފަދަ ނުބައިކަން ބޮޑު ކަމަކަސް ހެއްޔެވެ؟.\nއަޅުގަނޑުމެން ޒަކާތުގެ ގޮތުގައި ނެރޭ ކުދަ މިންވަރުން މުޖުތަމައު އަށް ކުރާ މަންފާއާއި ، ޒަކާތުގެ އަހުލުވެރިންނަށާއި ، އޭގެ ހައްޤުވެރި ފަޤީރުންނަށާއި ، މިސްކީނުންނަށާއި ، ދަރަނިވެރިންފަދަ މީހުންނަށް ލިބިގެން އެދަނީ ކިހާ ބޮޑު އެހީތެރިކަމެއް ހެއްޔެވެ.\nއަޅުގަނޑުމެން ނެރޭ ޒަކާތުން އެނިކަމެތިންގެ ޙާއްޖަތްތައް ފުއްދުމަސް ފުރުސަތު ލުބުމަކީ އަޅުގަނޑުމެނަށް އޮތް ކޮންފަދަ މަތިވެރި އުފަލެއް ހެއްޔެވެ؟


REPORT: Anhenunah Ves Vaane! - Vaguthu\n3 އަހަރު ކުރިން ( މާޗް 8, 2018 )\nނ. ކުޑަފަރި: މަސްވެރިކަން ކުރުމުގައި އަންހެން ކަނބަލުންތަކެއް ބައިވެރިވަނީ - ވަގުތު އިމޭޖްސް: އަމީން ފަހުމީ\nބައްޕަ މަހަށް ގޮސް ގެންނަ މަސްކޮޅު، އަރުން އެތެރެއަށް ލެވޭ ވަރުވަނީ މަންމަގެ މިންނެތް މަސައްކަތުންނެވެ. މަސްކަނޑައި ސާފުކޮށް އޭގެން ކޮންމެވެސް ލޮނުކަމެއް ހެދުމުންނެވެ. ހަމަ މިފަދައިން, ފެންވަރައި ތާހިރުވުމަށް ބޭނުންވާ "ރީތިވާ ސާމާނު" ބައްޕަ ގަނެދިނަސް، އެންމެ ތުއްތު އިރު، އޭގެ ބޭނުން ކޮށްގެން ފެންވަރުވައި ދިނީ މަންމައެވެ. ބައްޕަ ކިތަންމެ ވަރަކަށް ލާރި ހޯދިޔަސް، ޚަރަދު ބަރަދު ބޮއްސުން ނުލާ ގޮތަށް ބަލަހައްޓަނީ ހަމަ އެ މަންމައެވެ. އާނއެކެވެ. ދައްކަން މިއުޅެނީ އެ ކަނބުލޭގެ ކޮށްއުޅޭ ބުރަ މަސައްކަތް ތަކުގެ ވާހަކައެވެ. އާއިލާއެއްގެ ތެރޭގައި އެ އަންހެނުން އެ އަދާ ކުރާ ޒިންމާދާރު ވަޒީފާގެ ވާހަކައެވެ.\nއަބަދުވެސް ބުރަ މަސައްކަތް ކޮށް އުޅެނީ ފިރިހެނުންނޭ ބުނެ, މުޖްތަމައުގައި އަންހެނުން މަދުން ނަމަވެސް އެއްފަރާތް ކޮށްލެވޭ ކަމީ ހިތާމަހުރި ކަމެކެވެ. ބައެއް ކަހަލަ ވަޒީފާތަކުން އެއްކިބާކޮށް، ،އަންހެނުންނަކީ ހަމައެކަނި އާއިލާ ބެލެހެއްޓުމަށް ހަތަރު ފާރުން އެތެރޭފައި ފިރިދަށުވެފައި ތިބެން ޖެހޭ ބައެއް ކަމަށް އޭރު ވިސްނަމުން އައި ބޯދާވިސްނުން މިހާރު ދޫކޮށްލަން ވެއްޖެއެވެ. އެޔަށް ވުރެ އަންހެނުންގެ ޤާބިލިއްޔަތުކަން އުޅެނީ މާ އުހުގައެވެ.\nވަޒީފާގެ މާހައުލުގައި ވެސް އަންހެނުންނެކޭ ފިރިހެނުންނެކޭ ވަކި ތަފާތެއް ނެތެވެ. ފިރިހެނުން ހޯދާ ފަދަ ޝަރަފުވެރި ކާމިޔާބީތައް ހަމަ އަންހެނުން ވެސް ހޯދައެވެ. ހިތްވަރާއި މަތިވެރި އަޒުމުގައެވެ. ޚާއްސަ ގޮތެއްގައި "ޓީޗިންގް" އަދި "ނާރސިންގް" ގެ ދާއިރާގައި ފިރިހެނުންނަށްވުރެ އަންހެނުން ގިނަވެ، މި ފަދަ މުހިންމު ދާއިރާ ތަކަށް އަންހެނުން އަތްގަދަ ކުރުމަކީ އެ ކަނބަލުންނަށް ވެސް ވާނެ ކަން ހާމަވާ އަލި ގަދަ ހެއްކެކެވެ.\nއާއިލާއެއް ބެލެހެއްޓުމުގެ ފުރިހަމަ ޒިންމާ އަދާކުރަމުން، ވަޒީފާއަށް ދަމުން ނުވިތާކު މަތީ ތަޢުލީމު އުނގެނެމުން އެ ވޭތު ކުރާ ބުރަ ދިރިއުޅުމުގެ އަގު އަދާ ކުރުމަކީ ނުކޮށް ދޫކޮށްލެވޭ ވަރުގެ ކަމެއް ނޫނެވެ. އެމީހުންނަށްވެސް ކަންތައްތައް ވާނެކަން ހާމަ އެ ކޮށްދެނީ، ކޮންފަދަ ބުރަ ކަމެއް އިޙްސާސްކޮށްގެން ހެއްޔެވެ؟ އާއިލާގެ އެއްވެސް ކަމަކަށް ބުރޫއެރިޔަ ނުދީ އަދި ހަމަ އެހެންމެ ދަރިން ހެޔޮ ގޮތުގައި ތަރުބިއްޔަތު ކުރުމުގެ ބުރަވެސް އެ އުފުލަނީ ހަމަ އެ އަންހެން ކަނބަލުންނެވެ. ވީއިރު، އެކަމުގެ އަގުވަޒަން ކޮށް ޝުކުރުގެ ގުލްދަސްތާއެއް ބަރުތީލަކުރަން އެބަ ޖެހެއެވެ.\nއަންހެނުން އެ ކޮށްދޭ މަތިވެރި މަސައްކަތްތައް ބަަލައިގަނެ، އެކަމުގެ އަގުވަޒަން ކުރާ ބަޔަކަށް ވާން ހިނގާށެވެ. އަދި އެމީހުންނާއި ނުލާ ފިރިހެނަކު ފިރިހެނަކަށް ނުވާނެކަން ދަނެ އެމީހުންނަށް ހިތްވަރު ދެމާތޯއެވެ!


Vaccine Card Gai Modi Ge Photo Hurumun Massala Akah Vejje - Vaguthu\nއަދަދުތައް މަދުވެއްޖެ، މައްސަލަތައް މަދެއް ނޫން! - 15 މިނެޓް ކުރިން\nއިންޑިއާގައި ބޭނުން ކުރަމުން އަންނަ ވެކްސިން ކާޑުގައި އެ ގައުމުގެ ބޮޑުވަޒީރު ނަރެންދުރަ މޯދީގެ ފޮޓޯ ހުރުމުން މައްސަލައަކަށްވެއްޖެއެވެ.\nކޮވިޑް-19 އެންމެ ހަލުވިކަމާއެކު މިހާރު ފެތުރެމުން އަންނަ ގައުމަކީ އިންޑިއާއެވެ. އެ ގައުމުގައި ކޮވިޑް-19 ޖެހޭ މީހުންގެ އަދަދުތައް އިތުރުވެ، ހޮސްޕިޓަލްތައް ވަނީ ފުރި ބާރުވެފައެވެ. އިންޑިއާގެ ހާލަތު އޮތީ މީގެކުރިން ނުދާހާ ބިރުވެރި ހާލަތެއްގައެވެ.\nމަހަރާޝްތުރާގެ މިނިސްޓަރު އަދި އެންސީޕީ ލީޑަރު ނަވާބް މާލިކް އިންޑިއާގެ ނޫހަކަށް ބުނީ ވެކްސިން ސެޓްފިކެޓުގައި މޯދީގެ ފޮޓޯ ޖަހާނަމަ މަރުގެ ސެޓްފިކެޓުގައި ވެސް މޯދީގެ ފޮޓޯ ޖަހަން ޖެހޭނެ ކަމަށެވެ. ވެކްސިން ދިނުމުގެ ޝަރަފު ލިބިގަންނަ ނަމަ މަރުގެ ޒިންމާ އުފުލަން ޖެހޭނެ ކަމަށް ވެސް އޭނާ ބުންޏެވެ.\nކޯވިޑު ޖެހިގެން މަރުވާ މީހުންގެ އަދަދު އިތުރުވެ ވަޅުލާނެ ގޮތެއް ނެތި ގޮތް ހުސްވެފައިވާ އިންޑިއާގައި މަރުވާ މީހުން ނައްތާލުމަށް އެކި ސަރަހައްދުތަކުގައި ހަށިގަނޑުތައް އަންދާ ވީޑިއޯތައް ދަނީ މީސް މީޑިއާގައި ދައުރުވަމުންނެވެ.\nމަރުވާ މީހުންގެ ހަށިގަނޑު ނައްތާލާނެ ގޮތެއް ނެތުމާއި އެތައް ހަށިގަނޑުތަކެއް ނައްތާނުލެވި ކިއުގައި ހުރި ކަމަށާއި އަދި ވެސް މިކަމަށް ހައްލެއް ނުލިބި އޮތުން އެއީ ސަރުކާރުންނާއި ސިއްހީ ދާއިރާއިން ޖަވާބުދާރީ ވާންޖެހޭ ކަމެއް ކަމަށް ވެސް މިނިސްޓަރު މާލިކު ބުނެފައިވެއެވެ.\nވެކްސިން ކާޑުގައި މޯދީގެ ފޮޓޯ ހުރުމުން އިދިކޮޅު ޕާޓީތަކުން ވަނީ އެއީ ގަބޫލު ނުކުރެވޭނެ ކަމެއް ކަމަށް ބުނެފައެވެ. އަދި އެއީ ވޯޓު ހޯދުމުގެ ނިޔަތުގައި ކުރާ ކަމެއް ކަމަށް ވެސް އިދިކޮޅު ފަރާތްތަކުން ބުނެފައިވެއެވެ.\nމިދިޔަ ހުކުރު ދުވަހު އިންޑިޔާއިން ކޯވިޑު ޖެހިގެން މަރުވެފައިވަނީ 1341 މީހުންނެވެ. މިއާއިއެކު އިންޑިއާގައި ކޯވިޑު ޖެހިގެން މަރުވި މީހުންގެ އަދަދު 1،75،649 އަށް އެރީއެވެ. އެ ގައުމުގައި 16 މިލިއަނަށް ވުރެ ގިނަ މީހުންނަށް ބަލި ޖެހުނެވެ.\nއިންޑިއާ އާއި ބަންގްލަދޭޝްއާ ދެމެދު އެޅި ބްރިޖު ހުޅުވައިފި\nއޭޕްރީލް 24, 2021 15:06\nދޮގެއްނޫން ވެކްސިން ކާޑުގަ ފޮޓޯއިންނަންޏާ މަރުފޯމްގަވެސް\nޢިންނަންވާނެ ވަކިއެއްކަމަކުން މެޑެލްޖަހަންއުޅެގެން ނުވާނެ\nއޭޕްރީލް 24, 2021 15:16\nބަރުލަމާނީގައި މެމްބަރުން ވަޒީރުކަން ކުރާތީ ޖެހޭ ކަންތަށް އެންމެ ކައިރިން ތިފެންނަނީ، ސަލާމް ޖަހަންދާންވީމަ އިންޑިޔާ، ނިޒާމު ބަދަލުކުރަން ހަޅޭއްލާ އިރު އިންޑިޔާއިން އުޅޭ ހާލެއް ނުބެލެ.\nއޭޕްރީލް 24, 2021 21:05\nމުސްލިމުންނަން އިހާނެތިކޮށްހަދާ އެމީހުންގެ ރައްވެހިކަން ފޭރިގަތުމުގެ އަދަބު މިއަދު ގެރިމޯދީ ޔަށް ތިޔަލިބެނީ ދެން މިހުރީ ދިވެހި ކިނބޫ...


Stage matheega vaahaka dhakkaigen ninmaileveykah neiy: Naibu Raees - vNews.mv\nރިވެލި މައުރަޒު ހުޅުވުމުގެ ރަސްމިއްޔާތުގެ ތެރެއިން\nސްޓޭޖްމަތީގައި ވާހަކަ ދައްކައިގެން ނިންމައިލެވޭކަށް ނެތް: ނާއިބުރައީސް\nޝިފްޒާ މުޞްޠަފާ Male' | 03 December 2019, 17:59\nސްޓޭޖްތައް މަތީގައި ވާހަކަދައްކައިގެން މިއަދު ނިންމައިލެވެން ނެތް ކަމަށާއި ނުކުޅެދުންތެރިކަން ހުންނަ ކުދިންނަށް ހަގީގީ މާނައިގައި ކަންތައްތައް ކޮށްދޭންޖެހޭ ކަމަށް ރައީސުލްޖުމްހޫރިއްޔާގެ ނައިބު ފައިސަލް ނަސީމް ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ މިއަދު ފާހަގަކުރަމުންދާ ނުކުޅެދުންތެރިކަން ހުންނަ މީހުންގެ ދުވަހުގެ މުނާސަބަތުގައި ބާއްވާ "ރިވެލި މައުރަޒު 2019" ހުޅުވުމުގެ ރަސްމިއްޔާތުގައި ވާހަކަފުޅު ދައްކަވަމުންނެވެ.\nނާއިބުރައީސް ވިދާޅުވީ ސަރުކާރުގެ އަމާޒަކީ ރަށްރަށުގައި ތިބި ޚާއްސަ އަޅާލުމާއި، ޚާއްސަ ލޯތްބާއި، އެހީތެރިކަން ބޭނުންވާ މީހުންނަށް ޚާއްސަ އަހަންމިއްޔަތެއްދީ އެމީހުންނަށް ކަންތައްތަކެއް ކޮށްދިނުން ކަމަށެވެ. އަބަދުވެސް ސަރުކާރުތަކުން އަންނަނީ މިފަދަ މީހުންނަށް ކަންތައްތަކެއް ކޮށްދެމުން ކަމަށާއި ނަމަވެސް މިހާރު އާދެވިފައި ތިބި ހިސާބުން އިތުރަށް ކުރިއަށް ދިއުމަށް އަދިވެސް ގިނަ ކަންތައްތަކެއް ކުރަންޖެހޭ ކަމަށް ވިދާޅުވިއެވެ. އެމަނިކުފާނު ވިދާޅުވީ ސަރުކާރުގެ އަމާޒަކީ ރާއްޖޭގެ ރަށްތަކުގައި ތިބެގެން ފަސޭހަކަމާއެކު ނުކުޅެދުންތެރިކަން ހުންނަ ކުދިންނަށް އިތުރު ފަރުވާއާއި ހުނަރު ދެވޭނެފަދަ ގޮތްތައް ފަހިކުރުން ކަމަށެވެ.\nމިއަދު އަޅުގަނޑުމެންނަށް ސްޓޭޖްތައް މަތީގައި ހަމައެކަނި ވާހަކަ ދައްކައިގެން ނިންމައިލެވޭކަށް ނެތް. މިއަދު އަޅުގަނޑުމެންގެ ކޮންމެ މީހެއްގެ ފުށުންވެސް ދައްކުވައިދޭންޖެހެނީ، ޢަމަލީގޮތުން އަޅުގަނޑުމެންނަށް އަނެކާގެ ޙަޔާތަށް، އަނެކާގެ ދިރިއުޅުމަށް، ވަކިން ޚާއްޞަކޮށް، މުޖުތަމަޢު ތެރޭގައި ތިބި، އަޅުގަނޑު ދަންނަވާނީ، މިއީ ވަރަށް ހިތްވަރުގަދަ ބަޔެކޭ. އަދި އެއަށްވުރެ ހިތްވަރުގަދައީ އަޅުގަނޑު ދަންނަވާނީ، އެކުދިންގެ މައިންބަފައިންނޭ. އެހެންވީމާ، މި ފަރާތްތަކަށް އަޅުގަނޑުމެން ޙަޤީޤީ މާނައިގައި ކަންތައްތަކެއް ކޮށްދޭން އެބަޖެހޭ.\nފައިސަލް ވިދާޅުވީ ތައުލީމީ ނިޒާމުގެ ތެރެއިންވެސް، ރާއްޖޭގެ ސްކޫލްތަކުގައި މި ކުދީންނަށް އެކިއެކި ތަމްރީނާއި، ފަރުވާދެވޭނެފަދަ ގޮތްތަކަށް ތަފާތު އެކި މަސައްކަތްތައް ކުރެވެމުންދާ ކަމަށެވެ. ނަމަވެސް ރާއްޖޭގައި 214 ވަރަކަށް ސްކޫލް ހުރިއިރު، ރާއްޖޭގެ އެކި ރަށްރަށުގައި ޚާއްސަ މަސައްކަތްތަކެއް ކުރިއަށްވުރެ ބޮޑަށް ސަމާލުކަން ދެވިގެން އެޑިޔުކޭޝަން މިނިސްޓްރީން ކުރަންޖެހޭ ކަމަށް ވިދާޅުވިއެވެ.\nރިވެލި މައުރަޒާ ގުޅޭގޮތުން ނާއިބުރައީސް ވިދާޅުވީ ނުކުޅެދުންތެރިކަން ހުންނަ ކުދިންނަކީ ހަގީގަތުގައިވެސް ހުނަރުވެރި ބައެއް ކަމަށާއި އެކަން މައުރަޒުން ވެސް ފެނިގެންގޮސްފައިވާ ކަމަށެވެ. އެކުދިންނަށް މިފަދަ އިތުރު ފުރުސަތުތައް ތަނަވަސްކޮށްދޭން ޖެހޭ ކަމަށާއި ކުރިއަށް އޮތް ތަނުގައި ސަރުކާރުން ހެޔޮ ބަދަލުތަކެއް ގެންނާނެ ކަމަށެވެ.\nރާއްޖޭގެ ރަށްތަކުގައި ތިބެގެންވެސް، ފަސޭހަކަމާއެކު ފަރުވާތައް އިތުރަށް ލިބޭނޭ ވަސީލަތްތައް ގާއިމުކޮށް، އެ ކަންތައްތަކުގައި އަޅުގަނޑުމެން މެދުކެނޑުމެއްނެތި މަސައްކަތް ކުރާނަމޭ. އަޅުގަނޑަށްވެސް، އާދެ، މިނިސްޓަރ ވިދާޅުވިގޮތަށް ހަމަ ވަރަށްބޮޑަށް މި ކަންތައްތައް އިޙްސާސް ކުރެވޭ. ވަރަށް ގާތުން އިޙްސާސް ކުރެވޭ. އާދެ، މައިންބަފައިންގެ ނުވަތަ މަންމައެއްގެ ވަކިން ޚާއްޞަކޮށް، މިކަމުގައި އެ ހިތްވަރުގަދަކަމާއި، ކުރަންޖެހޭނެ އެ މަސައްކަތްތަކަކީ އެއީ އަޅުގަނޑަށްވެސް ހަމަ ވަރަށް ގާތުން ފެންނަ ކަންތައްތަކެއް.\nސަރުކާރުގެ ކުންފުނިތަކާއި އަމިއްލަ ކުންފުނިތަކުން ވެސް މިފަދަ މީހުންނަށް އެހީތެރިކަން ފޯރުކޮށްދިނުމަށް ނާއިބުރައީސް ވަނީ އިލްތިމާސްކުރައްވާފައެވެ. ކުންފުނިތަކުން މިފަދަ މީހުންނަށް ވަޒީފާގެ ފުރުސަތު ފަހިކޮށްދެމުންދާކަން ފާހަގަކުރައްވައި ވިދާޅުވީ ސަރުކާރުން ވެސް ނުކުޅެދުންތެރިކަން ހުންނަ މީހުންނަށް ވަޒީފާގެ އިތުރު ފުރުސަތުތަކެއް ކުރިއަށް އޮތް ތަނުގައި ފަހިކޮށްދޭނެ ކަމަށެވެ.\nމި ކުދީންނަށް މުޖުތަމައުތެރޭގައި އާދެ، ހުރިހާ ކަމަކަށްވެސް، އަޅުގަނޑުމެންނެކޭ އެއްފަދައިން ވާސިލުވުމުގެ ފުރުޞަތުތައް އަޅުގަނޑުމެން ހޯދައިދޭން އެބަޖެހޭ. ޚިދުމަތްތައްދޭ ފަރާތްތަކަށާއި، މިސްކިތްތަކަށާއި، އޮފީސްތަކަށާއި، ފެރީތަކަށާއި، އެނޫން ތަންތަނަށްވެސް ފަސޭހަކަމާއެކު ދެވޭނޭ ގޮތްތައް އަޅުގަނޑުމެން މެދުވެރިކުރަން އެބަޖެހޭ. އެއްވެސް ކަމަކުން ބާކީނުކޮށް އަޅުގަނޑުމެންގެ މުޅި ނިޒާމު ބައްޓަންކުރުން އެއީ މިއަދު އަޅުގަނޑުމެންގެ މި ސަރުކާރުގެ، ރައީސުލްޖުމްހޫރިއްޔާގެވެސް އެންމެ ބޮޑު ވައުދަކަށް ވެގެންދަނީ.\nރައީސުލްޖުމްހޫރިއްޔާގެ ނައިބު ފައިސަލް ނަސީމް\nއާޓް ގެލަރީގައި ކުރިއަށްދާ ރިވެލި މައުރަޒަކީ ނުކުޅެދުންތެރިކަން ހުންނަ މީހުންގެ ކިބައިގައި ހުރި ތަފާތު ހުނަރުތައް ދައްކާލުމުގެ މަގުސަދުގައި މިއަދުން ފެށިގެން މާދަމާގެ ނިޔަލަށް ބާއްވާ މައުރަޒެކެވެ. މައުރަޒު ހުޅުވުމުގެ ގޮތުން ބޭއްވި ރަސްމިއްޔާތުގައި މައުރަޒުން ފާހަގަކޮށްލެވުނު ބައެއް ތަކެތި ބައިވެރިކުރި ފަރާތްތަކަށް ވަނީ އިނާމު ދީފައެވެ.\nނުކުޅެދުންތެރިކަން ފައިސަލް ނަސީމް ރާއްޖެ


Blinken France aai Mexico ah\nބްލިންކެން ފްރާންސާއި މެކްސިކޯއަށް\nއެމެރިކާގެ ސެކްރެޓަރީ އޮފް ސްޓޭޓް އެންތަނީ ބްލިންކެން: މަތިންދާބޯޓަށް އަރާވަޑައިގަތުމުގެ ކުރިން އެހީތެރިންނަށް އިޝާރާތް ކޮށްލައްވަނީ\nއެމެރިކާގެ ސެކްރެޓަރީ އޮފް ސްޓޭޓް އެންތަނީ ބްލިންކެން ދެ ދުވަހުގެ ދަތުރުފުޅެއްގައި ފްރާންސްގެ ވެރިރަށް ޕެރިހަށް މާދަމަ ވަޑައިގަންނަވާނެ އެވެ. ފްރާންސް ދަތުރުފުޅުގެ ބޭނުމެއް ކަމަށް އެނގިފައި އޮތީ އޮގަނައިޒޭޝަން ފޮ އިކޮނޮމިކް ކޯޕަރޭޝަން އެންޑް ޑިވެލޮޕްމަންޓް (އޯއީސީޑީ) ގެ ބައްދަލުވުމެއްގައި ބައިވެރިވެ ވަޑައިގަތުމެވެ.\nބްލިންކެންގެ ދަތުރުފުޅުގައި ދެެ ގައުމުގެ ގުޅުމާ ބެހޭ ގޮތުން މަޝްވަރާ ކުރެއްވުމަށް ވަޒީރުން ފެންވަރުގެ ބޭފުޅުންނާ ބައްދަލު ކުރައްވާނެ ކަމަށް ވެސް ޚަބަރުތައް ބުނެ އެވެ.\nއިންޑޯ ޕެސިފިކް ސަރަހައްދުގެ ސަލާމަތާ ރަައްކާތެރިކަމާ ބެހޭ ގޮތުން ބްލިންކެން މަޝްވަރާ ކުރައްވާނެ އެވެ. މޫސުމަށް އަންނަ ބަދަލުތަކާއި ކޮވިޑާ ގުޅިގެން ގައުމުތަކުގެ އިގުތިސޯދަށް ކުރި ނޭދެވޭ އަސަރުތަކާ ބެހޭ ގޮތުން ވެސް ވާހަކަދައްކަވާނެ އެވެ.\nޖޯ ބައިޑަން ސަރުކާރުގެ މަތީ ފަންތީގެ ބޭފުޅަކު މިދުވަސްކޮޅާ ދިމާކޮށް ފްރާންސަށް ދަތުރު ކުރެއްވުމަކީ ދުނިޔެ ސަމާލުވާނެ ކަމެކެވެ. އެީ ހީނަރުވެފައި އޮތް ދެގައުމުގެ ގުޅުން ވާހަކަދައްކައިގެން ރުޖޫއަކުރަން މަސައްކަތްކުރާނެ ކަމަށް ބެލެވޭތީ އެވެ.\nއެމެރިކާއާ ފްރާންސް ފާލުން ނައްޓާފައި ވަނީ އޮސްޓްރޭލިއާ އާއި އިނގިރޭސިވިލާތް އަދި އެމެރިކާ ގުޅިންގެ އޯކަސްގެ ނަމުގައި އަސްކަރީ އިއްތިހާދެއް އުފެއްދުމާ ގުޅިގެންނެވެ.\nއޮސްޓްރޭލިއާއިން އަސްކަރީ ސަބްމެރީން އުފެއްދުމަށް ފްރާންސަށް ދީފައި އޮތް އޯޑަރު އަތުލައި އެމެރިކާއަށް ދިނުމުގެ ސަބަބުން ފްރާންސް އޮތީ އެމެރިކާ ދެކެ ވަރަށް ބޮޑަށް ރުޅިއައިސްފަ އެވެ.\nބްލިންކެންގެ މިދަތުރުފުޅުގައި އޯކަސް އިއްތިހާދާ ބެހޭ ގޮތުން މަޝްވަރާ ކުރައްވާނެ ކަމަށް ބުނެވިފައި ނެތަސް، މި އިއްތިހާދުގެ ސަބަބުން ފްރާންސް ދެކޭ ގޮތް ބަދަލުކުރަން މަސައްކަތްކުރައްވާނެ ކަމަށް ބެލެ އެވެ.\nފްރާންސް ދަތުރުފުޅަށް ފަހު ދެން ބްލިންކެން ދެން ވަޑައިގަންނަވާނީ މެކްސިކޯއަށެވެ. އެއީ ދެ ގައުމުގެ ގުޅުން ހަރުދަނާ ކުރެއްވުމަށާއި އަސްކަރީ ގޮތުން އެއް ވިސްނުމެއް ތަންފީޒު ކުރުމަށް ބާރު އެޅުއްވުމުގެ ދަތުރުފުޅެކެވެ.\nއެމެރިކާ ފްރާންސް މެކްސިކޯ + އެންތަނީ ބްލިންކެން\n"ޗައިނާ - އެމެރިކާ ގުޅުން ގޯސް ކުރަނީ އެމެރިކާއިން"\nއޯކަސް ޑީލަކީ ފްރާންސަށް ދިން ލަނޑެއް: އީޔޫ\nއަހަރެމެންވެސް ހައްގުތަކަށް ކަމޭހިތަން: ޖައިޝަންކަރު


މަންމައާ ބައްޕައާ ކޮއްކޮމެން ރޯދަވީއްލާނެ އެއްޗެއް ހޯދަން ލައިގެން ހުރި ގަމީސް ވިއްކާލަން އުޅުނު ކުއްޖަކަށް ފޭރާން ފިހާރައެއް!\nވަސީމް ނިޞްބަތްވަނީ މޮރޮކޯ ނުވަތަ މަޣްރިބް ކަރައިގެ އަވަށަކަށެވެ. އޭނާގެ މައިން ބަފައިންނަކީ ފުދުންތެރިކަމާއިއެކު ދިރިއުޅެމުން އައި ބައެކެވެ. މުއްސަނދިންގެ ތެރޭގައި ނުހިމެނުނު ނަމަވެސް އަމިއްލަ ބޭނުންތައް ފުއްދާލައިގެން އެކަށީގެންވާ ފެންވަރެއްގައި ދިރިއުޅެމުން އައި ޢާއިލާއެކެވެ.\nވަސީމް އަކީ އުމުރުން 19 އަހަރުގެ ޒުވާން ކުއްޖެކެވެ. ވަސީމްގެ ހަގަށް5ކޮއްކޮ ތިބި އިރު އެކުދިންނަކީ އުމުރުން 17 އަަހަރުން ދަށުގެ ކުދިންނެވެ.\nވަސީމްގެ ޢާއިލާއަށް މައްސަލަތައް ކުރިމަތިވާން ފެށީ ބައްޕަ އެކްސިޑެންޓްވެ ފައަށް ލިބުނު އަނިޔާއަކާއި ގުޅިގެން މަސައްކަތް ނުކުރެވެން ފެށުމުންނެވެ. ނަތީޖާއެއްގެ ގޮތުން ކެއިން ބުއިމަށް ވެސް ދަތިވެ މާލީ ބޮޑެތި މައްސަލަތައް ކުރިމަތިވަމުން ގޮސް އެދުވަހަކީ ގޭގައި ކާނެ އެއްވެސް އެއްޗެއް ނެތް ދުވަހެކެވެ.\nވަސީމް އަކީ އެއްގޮތަކަށްވެސް ސަލާންޖަހައި އާދޭސްކުރަން ބޭނުންވާ ކުއްޖެއް ނޫނެވެ. އޭނާގެ އުންމީދަކީ ކިޔަވައިގެން ރަނގަޅު ވަޒީފާއެއް ހޯދުމެވެ. ޒިންމާދާރު މީހަކަށްވުމެވެ. އެހެންކަމުން އެދުވަހުވެސް ސަލާންޖަހުމަށް ވަސީމް ބޭނުމެއް ނުވިއެވެ.\nވަސީމް ގެއިން ނުތީ އަތުގައި އޮތް އެންމެ ރީތި ގަމީސް ލައިގެންނެވެ. ވަރަށް ހެވިފައި ހުރެގެންނެވެ. އެއްވެސް ހާސްކަމެއް މޫނު މައްޗަކުން ނުދައްކައެވެ. އަތުގައި އޮތް އެންމެ ބައު ގަމީސް ކޮތަލަކަށް ލައިގެންނެވެ.\nގެއިން ނުކުމެ އެތައް ހިސާބަކަށް ހިނގުމަށްފަހު ލައިގެންހުރި ގަމީސް ބޭލިއެވެ. އަދި ކޮތަޅުގައި އޮތް ބައު ގަމީސް ލިއެވެ. އެއަށްފަހު ފޭރާން ވިއްކާ ފިހާރަތަކެއްގެ ކައިރީގައި ހުރެގެން އޭނާ މަސައްކަތްކުރީ ކޮންމެވެސް އަގަކަށް އޭނާގެ ގަމީސް ވިއްކައިލުމަށެވެ. މަންމަ އާއި ބައްޕަ އަދި ކޮއްކޮމެން އެންމެ ފަހަރަކު ނަމަވެސް ބަނޑުފުރާނަ މުއްތިކޮށްލާނެ ފައިސާކޮޅެއް ހޯދުމުގެ ބޭނުމުގައެވެ.\nވަސީމްގެ އާއިލާއަކީ ކުރިންސުރެ ސުންނަތް ރޯދަތައް ހިފަމުން އައި ޢާއިލާއެކެވެ. ގޭގެ އެންމެން އެދުވަހު ވެސް ތިބީ ރޯދައަށެވެ. ރޯދަ ވީއްލަން ކާނެ އެއްވެސް އެއްޗެއް ގޭގައި ނެތުމަކީ ވަސީމް މަގުމައްޗަށް ނުކުތް އެންމެ ބޮޑު ސަބަބެވެ.\nމެންދުރު އެންމެ ޙޫނު ގަދަވުމުންވެސް އަނބުރައި ގެއަށް ދާން ވަސީމް ބޭނުމެއް ނުވިއެވެ. ގަދަ ޙޫނުގައި ހުރެ އާދޭސްކުރަމުން ދިއައީ ކޮންމެވެސް އަގެއްގައި އޭނާގެ ގަމީސް ގަތުމަށެވެ.\nމެންދުރު ނަމާދު ވަގުތުޖެހުމުން ކައިރީހުރި މިސްކިތަކަށް ގޮސް ނަމާދުކޮށް އޭނާގެ ޢާއިލާއަށް ކުރިމަތިވެފައިވާ ނިކަމެތި ހާލަތުން ސަލާމަތްކޮށްދެއްވެވުން އެދި ދުޢާ ކުރުމަށްފަހު އެނބުރި އައިސް ހަމަ އެތަނުގައި ހުރެގެން މަސައްކަތްކުރަމުން ގެންދިއައީ އޭނާގެ ގަމީސް ވިއްކައިލުމަށެވެ.\nޢަޞްރު ވަގުތުވުމުން އަޞްރު ނަމާދަށްވެސް ދިއައެވެ. ނަމާދަށްފަހު މާތް ﷲ އަށް ދުއާކޮށް މާތް ﷲ ގެ ޙަޟްރަތުން ވާގިއެދެމުން އައިސް ހަމަ އެތަނުގައި މަޑުކޮށްގެންހުރެ ވަސީމް މަސައްކަތްކުރަމުން ގެންދިއައީ އޭނާގެ ގަމީސް ވިއްކައިލުމަށެވެ.\nއެހެން ހުއްޓައި މީހަކު އައިސް ބުނީ އެތަނުގައި ފިހާރައެއްގެ ސޭޓު އޭނާއާއި ބައްދަލުކުރަން ބޭނުންވާ ކަމަށެވެ. ކޮންމެވެސް ހެޔޮ ރަޙްމަތަކަށް އެދެމުން ވަސީމް ސޭޓާއި ބައްދަލުކުރިއެވެ.\nވަސީމް އާއިބެހޭގޮތުން ސޭޓު މައުލޫމާތު އޮޅުންފިލުވިއެވެ. ވަސީމް ލޮލުން ކަރުނަ ބާލަމުން ދެއްކި ވާހަކަތައް ސޭޓު ވަރަށް ރަނގަޅަށް އަޑުއެހިއެވެ. އަޑުއެހުމަށްފަހު ބޭނުންވީ ވަސީމް އާއިއެކު ވަސީމްގެގެއަށް ދިއުމަށެވެ.\nވަސީމް ސޭޓު ގޮވައިގެން ގެއަށް ގޮސް ގޭގެ ހާލަތު އޭނާއަށް ދެއްކިއެވެ. ވަސީމް ދެއްކި ވާހަކަތައް އެއީ ތެދުކަމާއި ވަސީމްގެ ހަރުދަނާކަން ސޭޓަށް ޔަޤީން ކުރެވުމުން ސޭޓު ބުންޏެވެ.\n"އަހަރެންނަކީ ފޭރާމުގެ ވިޔަފާރިކުރާ މީހަކީމެވެ. އަތުގައި ފައިސާ ވެސް އެބަހުއްޓެވެ. މާތް ﷲ ވަނީ ތަނަވަސްކަން އަހަރެންނަށް މިންވަރު ކުރައްވައިފައެވެ. އަހަރެންގެ ދަރިއަކު ނެތެވެ. އަނބި މީހާވެސް ވަނީ ދާދިފަހުން ނިޔާވެފައެވެ. އެހެންވީމާ ތިއަ ހުރިހާ ކުދިންނަކީ އަހަރެންގެ ދަރިންގެ ގޮތުގައި ބަލައިގެންފީމެވެ. ތިއަ ދެމަފިރިންނަކީ އަހަރެންގެ އެއްބަޑު އެއްބަފާ ބައެއް ކަމަށް ވެސް ބަލައިގެންފީމެވެ.\nއަހަރެން ވަސީމްގެ ކިބައިން އެދެނީ އަހަރެންގެ ފިހާރައިގައި އުޅެދިނުމެވެ. ވިޔަފާރި ދަސްކޮށް ވިޔަފާރިާއި އަމިއްލައަށް ހަވާލުވުމަށެވެ. އަދި އެއީ އަމިއްލަ ފިހާރަކަމަށް ޤަބޫލުކުރުމަށެވެ. އަހަރެންގެ ފިހާރައަކީ ވަސީމްގެ ފިހާރައަކަށް ހަދައިދޭނަމެވެ.\nދެން ވަސީމް ކޮށްދޭން ބޭނުން ކަމަކީ އަހަރެންނަށް ޕެންޝަން ދިނުމެވެ. ދެވަނަ ބައްޕަގެ ގޮތުގައި ބަލައިގަނެ އަހަރެން ބަލަހައްޓައި ދިނުމަށެވެ. އެދުވަހަކުން އަހަރެން މަސައްކަތުން އިސްތިއުފާ ދޭނަމެވެ. ހަޔާތުގެ ބާކީ އޮތް ދުވަސްތައް ހޭދަކުރަން ބޭނުންވަނީ އަޅުކަމުގައި ކަމަށެވެ."\nސޭޓު ބުނީ އޭނާ އެގޮތަށް ނިންމަން ޝައުޤުވެރިވީ ވަސީމް އެދުވަހުގެ މެންދުރު ނަމާދާއި ޢަޞްރު ނަމާދަށްފަހު ލޮލުން ކަރުނަތައް ބާލަމުން މާތް ﷲ އަށް ދުޢާކުރާތަން ފެނުމުން ކަމަށެވެ. ވަސީމްހައި އުމުރުން ހަގު ކުއްޖެއްގެ ކިބައިން އެފަދަ އަމަލުތަކެއް ފެނުމުން އޭނާއަކީ ރަނގަޅު މުސްތަޤްބަލެއް އޮތް ޒުވާން ދަރިއެއް ކަމަށް ޔަޤީންކުރެވުމުން ކަމަށެވެ.\nKiyaa meehaa 2017-10-08 00:24:27\nGood really motivational


Sheesha Boa Meehaku Dhannan Tha? Hutta Lumah Naseyhaiy Therivey - Vaguthu\nޝީޝާ ބޯ މީހަކު ދަންނަންތަ؟ ހުއްޓާލުމަށް ނަސޭހަތްތެރިވޭ\nޝީޝާ އެއް ރޯ ކޮށްފައި\nމިހާރަކަށް އައިސް ރާއްޖޭގެ ޒުވާނުންގެ މެދުގައިވެސް ޝީޝާ ބުއިން މިވަނީ ވަރަށް އާއްމު ކަމަކަށް ވެފައެވެ. ގަވާއިދުން މިކަން ކުރާ މީހުން އަހަރެމެންގެ ތެރޭގައި ގިނަވަމުން އަންނައިރު، މިކަން ކުރާ އަންހެން ކުދިންގެ އަދަދުވެސް މިދަނީ އާދަޔާ ޙިލާފަށް އިތުރުވަމުންނެނެވެ.\nގިނަ މީހުންނަށް ހީވެފައި އޮންނަ ގޮތުގައި ސިނގިރޭޓު ނުބޮއެ ޝީޝާ ބުއިމުން "އޯކޭ" ވާނެއެވެ. ނަމަވެސް އެ މީހުންނަށް ނޭނގޭ ކަމަކީ ޝީޝާ އަކީވެސް ދުންފަތުގެ މާއްދާތައް އެކުލެވޭ އެއްޗެއް ކަމާއި، އެއްގަޑިއިރު ވަންދެން ޝީޝާ ބޯ މީހަކާއި 40 ސިނގިރޭޓު ނުވަތަ ދެ ފޮށި ސިނގިރޭޓު ބޯ މީހަކާއި ތަފާތެއް ނުހުންނަ ކަމެވެ.\nސިނގިރޭޓުގައި ހުންނަ ގިނަ މާއްދާތައް ޝީޝާގައިވެސް ހިމެނޭއިރު، އޭގެން ތަފާތުވާ ހަމައެކަނި ކަމަކީ އެކިއެކި ފްލޭވާތައް އަޅާފައި ހުރުމެވެ. މިހެންވުމުން ބައެއް މީހުންނަށް އެއީ ރަނގަޅު އެއްޗެއް ކަމަށް ހީކުރެވެއެވެ.\nސިއްހީ މާހިރުން ބުނާ ގޮތުގައި ޝީޝާ އަކީ ސިނގިރޭޓައް ވުރެން ބޮޑަށް ގެއްލުންހުރި އެއްޗެއް ކަމާއި މެދު އެއްވެސް ޝައްކެއް ނެތެވެ. އެހެންކަމުން، ދެން ފަހަރަކުން މީހަކު ތިމާ ހައްލުވައިލުމަށް " އަހަރެން ބޮނީ ޝީޝާ އެއްނު. ސިނގިރޭޓެއް ނުބޮމެއްނު. އެއީ ޝީޝާ އިން ކަމެއް ނުވާތީ" މިފަދަ އެއްޗެއް އަޑު އިވުނަސް އެއަށް ނުހެއްލޭށެވެ. އެއީ އެފަދަ މީހުން އެ ހޯދަނީ އެމީހުންނާއި އެކު ޝީޝާ ބޯލާނެ ބައިވެރިއެކެވެ.\nމާލޭގެ ކެފޭ ތަކުންވެސް ޝީޝާ ބޯ އަންހެން ކުދިންގެ އަދަދު ވަރަށް ގިނަ ވެފައި ވާއިރު، އެ މީހުން ވިސްނާލަން ޖެހޭ ކަންކަން އެބަ ހުއްޓެވެ. އެއީ ޝީޝާގެ ސަބަބުން ދަރިން ވިހާއިރު އާދަޔާ ހިލާފަށް ލުއި ވުމާއި، ނޭވާލާ ނިޒާމުގެ ބައިވަރު މައްސަލަތައް ޖެހުމުގެ އިތުރުންވެސް ތަފާތު ސިއްހީ މައްސަލަތައް ކުރިމަތިވެއެވެ.\nމިއީ ކިތަންމެ "ކޫލް" ކަމެއް ކަމަށް ދެކި ޒުވާނުން މިކަން ކުރަމުން އައި ނަމަވެސް ތިމާގެ ހަށިގަނޑާއި މުސްތަގުބަލާއި މެދު ވިސްނައި މިފަދަ ބޭކާރު ކަންކަން ކުރުން ހުއްޓާލާށެވެ. ތިމާގެ ރަހުމަތްތެރިއަކު މިކަން ކުރޭ ހެއްޔެވެ؟ އެހެން ވެއްޖެ ކަމުގައި ވަނީނަމަ އެކަން ހުއްޓާލުމަށް ނަސޭހަތްތެރިވާށެވެ. އެއީ ރަހުމަތްތެރި އެއްގެ ގޮތުން ތިމާގެ ބޮލުގައި އެޅިފައިވާ ޒިންމާ އެކެވެ.\nއޮކްޓޯބަރ 10, 2019 12:32\nއޮކްޓޯބަރ 10, 2019 15:50\nޝީޝާ ގަ ނުހުންނާނެ ސިގިރޭޓު ގަ ހުންނަ ހުރިހާ ކެމިކަލްއެ ރަންގަލްހަށް ރިސާޗް ހަދާ ބަލަ ހިތުހުރިއެއްޗެއް ނުލިޔެ. ކޮންމެ ސިގިރޭޓް އަކީ 0.3% ނިކޮޓިން އެކަމު ޝީޝާ ގަ ހުންނަނީ ކޮނމެ 250ގރަމ ގަ 0.05% އަނެއްކާ ޓާ އެކުލެވޭ މާއްދާ ނުހުރޭ. ޝީޝާ އިންވެސް ގެލްލުނލިބޭ ދުންފައްވީމަ. ލިޔުން ރަނގަޅު ކޮށްލަންފެނޭ\nއޮކްޓޯބަރ 10, 2019 17:28\nއާއްމުކޮށް ސިނގިރޭޓެއްގަ ދަމާނީ 20 ޕަފު. ޝީޝާ އެއްގައި 1 ގަޑިއިރުގެ ޝެޝަނެއް ވިއްޔާ ދަމާނެ އާއްމުކޮށް 200 ޕަފު.\nސިނގިރޭޓުގައި އާއްމުގޮތެއްގައި ޓާ ހުންނަ ވަރަށް ވުރެން 30ގުނަ ޝީޝާގައި ޓާ ހުންނަ މިންވަރު އިތުރުވާނެ.\nސިނގިރޭޓުގައި ހުންނަ ވިހަ މާއްދާ އެއް ކަމުގައިވާ ކާބޮންމޮނޮކްސައިޑް ސިނގިރޭޓަށް ވުރެން 15ގުނަ ޝީޝާގައި އިތުރުވާނެ.\nއަދި އެކި ސިނގިރޭޓުގައި ހިމެނޭ ނިކޮޓިން އާއި ޓާގެ މިންވަރުވެސް ދަށްވާނެ އިނގޭތޯ. ރާއްޖޭގައި އާއްމުކޮށް ބޮއި އުޅޭ ކެމަލްގައި ހުންނަނީ ޓާގެ 8 ޕަސަންޓް ނިކޮޓިންގެ 0.8 ޕަސަންޓް.\nކޮންމެ ގޮތަކުން ބެލިޔަސް ޝީޝާ އިން ކުރާ ގެއްލުން މާބޮޑުވާނެ. މިއީ ސިއްހީ މާހިރުން ދެބަސްވާ ކަމެއް ނޫން.\nއޮކްޓޯބަރ 23, 2019 08:52\nހަމަ އެވަރުން ބޯންޖެހޭތަ އަޖައިބެއް.... މިހާރު މިއަލަށް ބޮޑެތުވާ މަދު ޒުވާނުން ފިޔަވައި ގިނަ ޒުވާނުންނަކީ އެއްވެސް އުޅުމެއްނެތް ބައެއްކަން ފާހަގަކުރަން....


Adeeb Aa Eku Deal Hedhdhevi Nama Hedhdhevee Raees Nasheed: Shareef - Vaguthu\nއެމްއެމްޕީއާރުސީގެ ބޮޑު ޚިޔާނާތުގެ މޭސްތިރިޔެއްގެ ގޮތުގައި ހުންނެވި ކަމަށް ތުހުމަތު ކުރާ ކުރީގެ ނައިބު ރައީސް އަހްމަދު އަދީބާއެކު "ޑީލެއް" ހައްދަވާފައި ނުވާ ކަމަށާއި އެފަދަ މުއާމަލާތެއް ހިންގެވި ނަމަ ހިންގެވީ ރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ކަމަށް ރައްޔިތުންގެ މަޖިލީހުގެ އައްޑޫ މަރަދޫ ދާއިރާގެ މެންބަރު އިބްރާހިމް ޝަރީފް (މަވޯޓާ) މިއަދު ވިދާޅުވެއްޖެއެވެ.\nރައްޔިތުންގެ މަޖިލީހުގައި މިހާރު ތިއްބެވި މެންބަރުންގެ ތެރެއިން މި ޚިޔާނާތުގެ ފައިސާ ލިބުނު ކަމަށް ތުހުމަތު ކުރެވޭ އެއް މެންބަަރަކީ ޝަރީފެވެ. އެއީ ސުޕްރީމް ކޯޓުގެ ފަނޑިޔާރުންގެ ބެންޗުގެ އަދަދު ފަހަކަށް މަދު ކުރުމަށް ފަނޑިޔާރުންގެ ގާނޫނަށް 2014 ގައި ޝަރީފް އިސްލާހު ހުށަހެޅުއްވީ އަދީބު އަންގަވައިގެން ފައިސާ ނަންގަވާ ގޮތަށް ކަމަށް ވެސް އޭރު ތުހުމަތު ކުރެވިފައިވެއެވެ.\nއެކަމަކު މެންބަރު ޝަރީފް މިކަން ދޮގު ކުރައްވައެވެ.\nމީގެ ކުރީގައި ވެސް އެކި ފަހަރު މަތިން އޭނާ ވިދާޅުވެފައިވާ ގޮތުގައި އެ އިސްލާހު ހުށަހެޅުއްވުމަށް އޭނާ އެއްވެސް އިރެއްގައި އަދީބާ ވާހަކަ ދަައްކަވާފައެއް ނުވެއެވެ. އަދި އެ އިސްލާހަކީ ރައީސް ނަޝީދުގެ އެދިވަޑައިގަތުމުގެ މަތިން ހުށަހެޅުއްވި އިސްލާހެއް ކަމަށް އޭނާ ވިދާޅުވެފައިވެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ރައީސް ނަޝީދު ވަނީ އެ ޚިޔާނާތުގެ މައްސަލަ އޮތް ހިސާބެއް ސާފު ކުރަން ދައުލަތުގެ ކަމާ ބެހޭ މުއައްސަސާތަކަށް މަޖިލީހުގެ އިދާރާގެ ފަރާތުން އެމަނިކުފާނުގެ އަމިއްލަ ނަންފުޅުގައި ސިޓީއެއް ފޮނުވާފައިވާ ކަން ހާމަކުރައްވައިފައެވެ. އަދި އެއާއެކީ ޚިޔާނާތް ހިންގެވި ގޮތާއި ފައިސާ ބެއްސެވި ގޮތް ހެއްކާއެކު ހުށަހަޅުއްވާފައިވާ ކަމަށް ވިދާޅުވިއެވެ.\nރައީސް ނަޝީދު ހާމަކުރެއްވި މި މައުލޫމާތާ ގުޅިގެން ރައްޔިތުންގެ މަޖިލީހުގެ މިއަދުގެ ޖަލްސާގައި އެކި މައްސަލަތަކަށް ބަހުސް ކުރައްވަމުން މެންބަރުން ވާހަކަ ދައްކަވާފައި ވަނީ ވެސް އެމްއެމްޕީއާރުސީގެ ޚިޔާނާތާ ގުޅޭ ގޮތުންނެވެ.\nމީގެ ކުރިން އަށާރަވަނަ ރައްޔިތުންގެ މަޖިލީހުގައި ޝަރީފް ހުށަހެޅުއްވި އިސްލާހާ ގުޅޭ ގޮތުން ކަންކަން ސާފުކޮށްދެއްވާފައި ވަނިކޮށް ވެސް ރައީސް ނަޝީދު ތާއީދު ކުރައްވާ ވަރަށް ގިނަ މެންބަރުން މަޖިލީހުގެ އިދާރާގެ ތެރޭގައި ތިއްބަވައިގެން އޭނާއާ ދިމާއަށް "ވަގަށް" ގޮވަމުންދާ ކަމަށް ޝަރީފް ވިދާޅުވިއެވެ. ޝަރީފް ވިދާޅުވީ އަދީބާ އެކީ "ޑީލް" އެއް ނުހައްދަވާ ކަމަށާއި ހެއްދެވީ ރައީސް ނަޝީދު ކަމަށް ވެދާނެއެވެ.\n"އަޅުގަނޑު އެމްއެމްޕީއާރްސީގެ އަދީބަކާ އެކު ޑީލެއް ނަހަދަން. ވަރަށް ކެރިގެން މި ދަންނަވަނީ، އަޅުގަނޑު މި މަޖިލީހުގައި ދިން ވޯޓެއްދީފައި އޮތީ މަނިކުފާނު އެންގެވި ގޮތެއްގެ މަތިން. ޑީލު ހެއްދެވީ މަނިކުފާނު [ރައީސް މުހައްމަދު ނަޝީދު]،" ޝަރީފް ވިދާޅުވިއެވެ.\nޝަރީފް މިފަދަ ތުހުމަތެއް ރައީސް ނަޝީދަށް އަމާޒު ކުރެއްވުމުން ނައިފަރު ދާއިރާގެ މެންބަރު، ޕީޕީއެމްގެ ނައިބު ރައީސް އަހްމަދު ޝިޔާމް ވަނީ މެންބަރު ޝަރީފް ވިދާޅުވާ ވާހަކަތައް ބެއްލެވުމަށް ގޮވާލައްވާފައެވެ. ރައީސް ނަޝީދު ވަނީ އެ މައްސަލަ ދައުލަތުގެ ކަމާ ބެހޭ މުއައްސަސާތަކަށް އަދި މަޖިލީހުގެ ކޮމިޓީއަކަށް ހުށަހަޅުއްވައިގެން ބަލަންވީ ކަމަށެވެ. އަދި އަދީބާ އެކު ޑީލް ހައްދަވާފައި ނުވާނެ ކަމަށް ރައީސް ނަޝީދު ވިދާޅުވިއެވެ.\nރައްޔިތުންގެ މަޖިލީހުގެ ރައީސް ނަޝީދު މިއަދު ވަނީ އެމްއެމްޕީއާރުސީގެ ޚިޔާނާތުގެ މައްސަލައިގެ އެންމެ އަޑިއަށް ދިއުމަށް މަޖިލީހުން މަސައްކަތް ކުރައްވާނެ ކަމާއި ބައެއް މެންބަރުންގެ ގޮނޑި ގެއްލުމަކީ ވެސް ވެދާނެ ކަމެއް ކަމަށް ވިދާޅުވެފައެވެ.\nއަދީބު ވެސް މީގެ ކުރީގައި ވިދާޅުވެފައިވާ ގޮތުގައި ޝަރުއީ ކޯޓުތަކުން ވަކި ގޮތަކަށް ހުކުމް ނެރުމަށާއި ރައްޔިތުންގެ މަޖިލީހުން ވަކި ގޮތަކަށް ކަންކަން ފާސްކުރަން އެމްއެމްޕީއާރުސީގެ ފައިސާ ބައްސަވާފައިވާ ކަމަށެވެ. އަދި އެ ފައިސާ ކުރީގެ ބައެއް ރައީސުންނަށް ވެސް ލިބިވަޑައިގެންފައިވާ ކަމަށް އޭނާ ވިދާޅުވެފައިވެއެވެ.\nޢަދީބަކީ ބޮޑު ފާސިގެއް. އޭނާ ދައްކާވާހަކަ ހުދު އޭނާއަށްވެސް ސާފުނުވޭ. ވީމާ، މިޒާތުގެ މީހަކުދޭ މަޢުލޫމާތު ކިހިނެތްތޯ ކަށަވަރުކުރާނީ. މަޖިލީހުގަ ތިބެގެން އެކެއްއަނެކާއަށް ވަގަށްގޮވާ ސިޔާސީ ހަޅޭޖެހީމަ މިރާއްޖެއަށް ވަނީކޮންފައިދާއެއްތޯ؟ ތިބޭފުޅުން އަސްލުވެސް ތިޔައްވުރު ތައްސަރަފު ފުދެންޖެހޭނޫންތޯ؟ ދިވެހިންގެ ޓެކްސްފައިސާ ފިތިން މުސާރަނަންގަވާއިރު، މިގައުމު ބިނާކުރަން ނޫނީ ކުދި އަދި މެދުފަންތީގެ ވިޔަފާރުތަށް ފުޅާވެ، ވިޔަފާރިތަކަށް ޖާގެއް ފަހިކުރެވިއްޖެތޯ؟ އިތުރު ވަޒީފާ އުފެދޭތޯ؟ ޒުވާނުން އަދި ދިވެހިން ހަނާވަނީ މިތިބަ!!! ފާއިތުވެދިޔަ 15 އަހަރުވެސް އަދިވެސް ތިޔަކޯޅުމުގަ ސިޔާސީ ރަންޑިވެގެން ދިވެހިން ތާއަބަދު ކުޅިބަލަންވީތޯ؟ ތިޔަފިލުމު ނިމެންޖެހޭ. މިގައުމު ތަރައްގީވެ ދިވެހި ޒުވާނުންނަށް ދިރިއުޅުން އާރާސްތު ކުރެވޭނެ ވަރުގެ ވަޒީފާ އުފައްދަން އެބަޖެހޭ. ސިޔާސީ މީހުންގެ މުސާރަ މަހަކު -/50000ރ އިން މަތީގަ އެހެންވިޔސަަސް ރައްޔިތު މިހާއަށް -/5000ރ. މީތޯ ހައްގުމިންވަރަކީ.\nއޭޕްރީލް 26, 2021 16:49\nބަލަ ނަސީދު އަމިއްލައަށޭ ބުނީ ތިމަންނާއަށް އެނގެޔޭ އަދީބު ކޮރަޕްށަންގެ އަމަލުތައް ހިންގާނޭ. ތިމަންނައޭ މޑޕގެ ވިޕުލައިންއާ ހިލާފަށް އަދީބާށް ނާއިބުރައީސްކަމުގެ ރުހުންދޭން އެންގީ. ޢަދީބަކީ ތިމަންނަ އެޅުވި ފަންޔެކޭ.\nއޭޕްރީލް 26, 2021 15:16\nސަރީފޫ، ބަލަގަ މާލޭ އެކިއެކި މަނިކުފާނުން އަންގާހާގޮތަކަށް ވޯޓުދޭކަށްނޫނޭ އައްޑޫ މަރަދޫމީހުން ވޯޓުލައިގެން ކަލޭ ތިތަނަށް ހޮވާފަ ތިހިރީ.\nއޭޕްރީލް 26, 2021 16:52\nއަޑުތަށް އިވޭ ގޮތުގަ ޝަރީފު ނަޝީދު ދެކެ ރުޅި އަންނަނީ އެމްއެމްޕީރސީ ލިސްޓްގަ އޮތް ޝަރީފުގެ ނަން ކަޑާ ނުދީގެންނޯ އެއީ ތެދެއްބާ؟\nއޭޕްރީލް 26, 2021 17:06\nއަޅުގަނޑައްފެނޭ މިހާރުމިއޮތްމަޖިލިސް މިބާވަތުގެމައްސަލަތައްބައްލަވަން އެކަހެރިކުރައްވާފަ ގާނޫނުތައް ހައްދަވަން އިތުރުމަޖިލީހެއް އިންތިހާބުކުރަން\nޝަރީފުއެއް ކަމަކު ތިބުނީ ހަމަ ހައްގު ތެދު.\nއޭޕްރީލް 26, 2021 18:11\nމަރުދޮގު ފަތިހަކަށް މިއޮތީ އިރު އަރާފައި. މަރުދޮގު ހެދުން ނޫން ކަމެއް ދެނެއް މިގައުމުގައި ނޯންނާނެ. މުލު ވަގު ޚުދުމުޚުތާރު ޑިކްޓޭޓަރަކާއެކު އުޅެން އުޅުނަސް އެކަލޭގެ ކިބައިގައި އެހުންނަ ޚުދުމުޚުތާރުކަމާއި ނުބައިނުލަފާކަން ނުދައްކައެއް ނުހުންނާނެ. ކަނާތުން ކުރާ ކަންތައް ވާތަށް ނޭނގޭވަރަށް ޗާޓުން ބޭރުންވިޔަސް ނުލަފާކަމާއި ޖައްބާރުކަން ދައްކާނެ.\nއޭޕްރީލް 26, 2021 23:14\nމަވޯޓާ ސަ ރީފު ތިއުޅެނީ ކެވުނުވަ ރު މަދުވެގެން ހަދާނެ ގޮތެއް ނޭނގިގެންކަން އެންމެނަށް އެނގޭ. މަނިކުފާނަކީވެސް ވަގަށް ރައްޔިތުންގެ ލާ ރިން ގޮނޑީގެ ނާޖާއިޒް ފައިދާ ނަގާ މީހެއް. އަށް މަނިކުފާނު\nއޭޕްރީލް 27, 2021 02:07\nނަޝީދު ޑުރާ މާ ނުޖައްސާ. ބަރުލަމ މަނި އަށް ކަލެއާ އެއްކޮޅަށް ވޯޓު ނުދޭ ހުރިހައި މެންބަރުން ބޭރު ކުރަން ކަލޭ ތިއުޅެނީ އެއްޗެކޭ ކިޔައިގެން،.


ކިޔުންތެރިއަކަށް ވުމަށްޓަކައި...! | މަޢްލޫމާތު | ޢިލްމު\nBack ކަވާސާ ޢިލްމު ޢިލްމުގެ ބައިތައް މަޢްލޫމާތު ކިޔުންތެރިއަކަށް ވުމަށްޓަކައި...!\nކިޔަން ދަންނަ ކޮންމެ މީހަކީ ކިޔާ މީހެކެވެ. ނަމަވެސް ކިޔުންތެރިއަކަށް ވުމަށްޓަކައި އަންނަނިވި ކަންކަމަށް ސަމާލުކަން ދިނުން ކޮންމެހެން ބޭނުންތެރިއެވެ.\nފައިދާ ހޯދުމަށްޓަކައި ކޮންމެހެން މާ އަވަހަށް ކިޔުން ލާޒިމެއް ނޫނެވެ.\nކިޔުމުގައި އެކި މީހުން ތަފާތެވެ. ބައެއް މީހުން ކިޔަނީ ވަރަށް ހަލުވިކޮށެވެ. އަނެއްބައި މީހުން މެދު މިނަކަށެވެ. އަނެއް ބައިމީހުން ހުރިހާ މަޢުލޫމާތެއް ހާސިލުކުރުމަށްޓަކައި ވަރަށް ލަސްލަހުންނެވެ. ޙަޤީޤަތުގައި ވެސް އަވަހަށް ހަލުވިކޮށް އެއްޗެހި ކިޔުމަކީ ކޮންމެހެން މުހިންމު ކަމެއް ނޫނެވެ. މުހިންމު ކަމަކީ ފައިދާ ލިބުމެވެ. މަގުސަދު ހާސިލުވުމެވެ. މަޒުމޫނެއް، ފޮތެއް ނުވަތަ މަޖައްލާއެއް ކީ ކަމުގައި ވީ ނަމަވެސް އެއިން ތިމާ ހޯދަން ބޭނުންވާ މަޢުލޫމާތު ޚަޒާނާކުރުމެވެ.\nފޮތުގެ ބާވަތުން ވެސް ކިޔުމުގެ މިންގަނޑަށް ބަދަލު ގެންނަންޖެހެއެވެ. މިސާލަކަށް ބޮޑެތި ފިކުރުތައް ހުންނަ ކަހަލަ ފޮތްފޮތް ލަސްލަހުން ކިޔުމަށް އެ ފޮތްފޮތުގެ ޠަބީޢަތް، ކިޔާމީހާއަށް މަޖުބޫރުކުރެއެވެ. އަބަދުވެސް ސަމާލުކަން ދޭންވީ "މުހިންމު ކަމަކީ ފައިދާ ހާސިލުކޮށްގަތުން ކަމުގައެވެ." އަވަސް މުއްދަތެއްގައި ފޮތް ކިޔާ ނިންމާލުން ނޫން ކަމުގައެވެ.\nކިޔުމުގެ މަޤުސަދަކީ ކޮބައިކަން ދަނެގަންނާށެވެ!\nލިޔުމެއް ކިޔަން ފެށުމުގެ ކުރިން އެ ލިޔުމެއް ކިޔުމުގެ ބޭނުމާއި މަޤްސަދަކީ ކޮބައިކަން އެގެންވާނެއެވެ. ކިޔަންޖެހޭ ފޮތް ނުވަތަ ލިޔުން އިޚްތިޔާރުކުރުންވެސް ބިނާވަނީ ކިޔާމީހާ ޤަސްދުކުރާ މަޤްސަދުގެ މައްޗަށެވެ.\nފެންނަހާ އެއްޗެއް ކިޔުން މުހިންމެއް ނޫނެވެ.\nފޮތެއްގެ ކޮންމެ ސަފުހާއަކީ މަޖައްލާއެއްގެ ކޮންމެ ގަނޑަކީ، އަންނަ ކޮންމެ އީމެއިލްއަކީ ކިޔަން ޖެހޭ އެއްޗެއް ނޫނެވެ. ގިނަ ފަހަރަށް ނެޓްގައި ދައުރުވަމުންދާ މެސެޖްތަކުގައި ފައިދާކުރަނިވި އެއްޗެއް ނުހިމެނިވެސް ހިނގައިދާނެއެވެ. އަބަދުވެސް ކިޔާ ލިޔުމާއި، ކިޔުމަށް ހޭދަވީ ވަގުތާއި މެދު ހުކުމްކޮށް ގޮތް ކަނޑައެޅުމަކީ ވަރަށް މުހިންމެ ކަމެކެވެ. އެންމެ އިސްކަމެއް ދޭންވީ ބޭނުންވެގެން އުޅޭ މަޤްސަދު ހާސިލްވާނެ ފަދަ ފޮތެއް ނުވަތަ ލިޔުމެއް އިޚްތިޔާރުކުރުމަށެވެ.\nކިޔަން ފެށުމުގެ ކުރީގައި ނަފުސާނީ ހާލަތު ދެނެގަންނާށެވެ!\nނަފްސާނީ ޙާލަތު ގެ ދައުރު ކިޔުންތެރިކަމުގައި ވަރަށް ބޮޑެވެ. ފުންވިސްނުމާއި ބޮޑެތި ފިކުރު ދޭން ޖެހޭ ފަދަ ލިޔުންތައް ސިކުނޑި ހަމަޖެހިފައި، ހަށިގަނޑު ތާޒާވެފައި ހުންނަ ވަގުތުތަކަށް ބެހެއްޓުން އެއީ އެންމެ ބުއްދިވެރި ގޮތެވެ. ވަރުބަލިވެފައި ހުންނަ ވަގުތުތަކުގައި އެހާ ބޮޑެތި ފިކުރަށް ބޭނުން ނުވާ ފަދަ ލުއި ލިޔުންތައް ކިޔާލުން ރަނގަޅެވެ.\nމުހިންމުވެފައިވާ މިންވަރެއްގެ މައްޗަށް ކިޔަންޖެހޭ މައުލޫތައް ތަރުތީބުކުރާށެވެ!\nއޭރަކަށް އެންމެ މުހިންމުވެފައި ބޭނުންތެރި މައުޟޫ އެންމެ ކުރިން ކިޔާށެވެ. މިސާލަކަށް ފޮތެއް އެކުލަވާލުމަށް ކަނޑައަޅައިގެން އުޅޭއިރު ނުވަތަ ބަހުސެއް ލިޔަަން ހިތުއަޅައިގެން އުޅޭ ދުވަސްވަރުގައި އެންމެ އިސްކަމެއް ދޭންވާނީ އެ ފޮތެއް ނުވަތަ ބަހުސެއް ލިޔުމަށް ނަގާފައިވާ މައުލޫޟޫ ގުޅުންހުރި ލިޔުންތަކަށެވެ. އެއީ ލިޔާ ލިޔުމުގައި އުފެއްދުންތެރިކަން ގެނެސްދޭނޭ ކަމެއްގެ އިތުރުން ކިޔުންތެރިކަމުގައި ދެމިހުރުމަށް އެޅޭ ވަރަށް ބޮޑު ބާރެކެވެ.\nކިޔާ ޖަގަހަ އަބަދުވެސް ރީތިކޮށް ތަރުތީބުކޮށްފައި ބާއްވާށެވެ.\nކިޔާ ޖަގަހަ ތައްޔާރުކުރަންޖެހޭނީ ކިޔުމަށްޓަކައި އެމީހަކަށް އެންމެ ފަސޭހަ ގޮތަކަށް އިށީނދެގެން އިނދެވޭނޭހެންނެވެ. އަދި ބޮލަށް އުނދަގޫ ނުވާނޭހެން ކިޔާ ޖަގަހަ އޮންނަންވާނީ ސާފުކޮށް ތަރުތީބުކުރެވިފައެވެ.\nކިޔަން ފަށައިފިއްޔާ ނުހުއްޓާށެވެ! އަދި އުފެދޭ ސުވާލަށް ޖަވާބުދޭށެވެ!\nކިޔާއިރުގައި އަބަދުވެސް ސަމާލުވެގެން އިންނާށެވެ!\nކިޔަމުންދާ ވަގުތުގައި މިކުރެވެނީ ކީއްކަން އަބަދުވެސް ހަނދާނުގައި ބަހައްޓާށެވެ. ކިޔުމުގައި ބޭނުމަކާއި ލަނޑުދަނޑިއެއް ވާކަން ހަނދާނުގައި ހަރުލައްވައިގެން އިންނާށެވެ. އޭރުން ކިޔާ އެއްޗަކަން ސަމާލުކަން ދިނުން ލާޒިމުކުރާނެއެވެ. ސަމާލުކަން ގެއްލޭގޮތްވުމުން އަރާމުކުރުމުގެ ވަގުތުކޮޅެއް ނަގާށެވެ. ނުވަތަ އެހެން ލުއި ލިޔުމެއް ކިޔާލާށެވެ. ޢިލްމީ ދިރާސާތަކުން ސާބިތުވެފައިވާ ފަދައިން ތަޢުލީމުގެ އެންމެ މުހިންމު ވަސީލަތަކީ ކިޔުންތެރިކަން ކަމުގައި ހަނދާން ނައްތާނުލާށެވެ.\nއަޖުމަބަލާ ތަމްރީންހޯދާށެވެ! ތަޖުރިބާގެ އަލީގައި ކުރިއަށްދާށެވެ!\nމޮޅެތި ކިޔުންތެރިން، ބޮޑެތި ޢިލްމުވެރިން، ހާސިލުކުރި ދަރަޖަތަކާއި ވާސިލުވީ ކުރިބޯށިތަކަށް ވާސިލުވީކީ އެންމެ ދުވާލަކުން އެންމެ ރޭގަނޑަކުން ނޫނެވެ. އެތަކެއް ސަބަބުތަކެއްގައި ހިފައިގެންނެެވެ. އެތައް ދުވަހެއްގެ ބުރަ މަސައްކަތުންނެވެ. ފޮތް ކިޔުމުގައްޔާއި ފޮތް އިޚްތިޔާރުކުރުމުގައި ހެދޭ ގޯސްތައް ދެނެގަނެގެންނެވެ. ތަޖުރިބާގެ އަލީގައި ހިންމަތްތެރިކަމާއެކު ހީވާގިވެގެންނެވެ.


Heyo Agugai Boahiyaa Vahikan Hoadhaidheyne Kunfunyeh Ufahdhanee - Vaguthu\nހެޔޮ އަގުގައި ބޯހިޔާވަހިކަން ހޯދައިދޭނެ ކުންފުންޏެއް އުފައްދަނީ\n5 މަސް ކުރިން ( ފެބުރުއަރީ 11, 2019 )\nމާލޭ ރިންގް ރޯޑްގެ އެންމެ ފަހުގެ މަސައްކަތްތައް - ވަގުތު އިމޭޖްސް: އަމީން ފަހުމީ\nސަރުކާރުގެ ބޯހިޔާވަހިކަމުގެ ވަޢުދުގެ ދަށުން ރައްޔިތުންނަށް އަތްފޯރާ ފަށުގައި ބޯހިޔާވަހިކަން ފޯރުކޮށްދިނުމުގެ މަޤުޞަދުގައި "ފަހި ދިރިއުޅުން ކޯޕަރޭޝަން ލިމިޓެޑް" ގެ ނަމުގައި ސައްތައިންސައްތަ ސަރުކާރު ހިއްސާވާ ކޯޕަރޭޝަނެއް އުފެއްދެވުމަށް، އިކޮނޮމިކް ކައުންސިލުގެ ލަފާފުޅާއި އެކު، މިއަދު ރައީސުލްޖުމްހޫރިއްޔާ އިބްރާހީމް މުޙައްމަދު ސޯލިހް ނިންމަވައިފިއެވެ.\nއަތްފޯރާފަށުގައި ރައްޔިތުންނަށް ބޯހިޔާވަހިކަން ފޯރުކޮށްދިނުމަށް ސަރުކާރުން އިސްނަގައިގެން، ރާއްޖޭގެ ހުރިހާ ކަންކޮޅެއްގައި ހިންގާ މަސައްކަތްތައް ކުރިއަށްގެންދާނީ އެ ކޯޕަރޭޝަނުގެ ދަށުންނެވެ. އަދި ކުރިމަގުގައި ސަރުކާރުން ކުރިއަށްގެންދާ މިފަދަ މަޝްރޫއުތައްވެސް ހިންގާނީ އެ ކޯޕަރޭޝަނުގެ ދަށުންނެވެ.\nއެ ކޯޕަރޭޝަނުން ހިންގާ މަޝްރޫއުތައް ކުރިއަށް ގެންދާނީ މިހާރު ސަރުކާރުން މަސައްކަތް ފައްޓަވާފައިވާ ހައުސިންގް ނީޑްސް އެސެސްމަންޓަށް ރިޢާޔަތް ކުރެވިގެން، އަދުލުވެރި އަދި އިތުބާރުހިފޭ އުސޫލުތަކެއްގެ ތެރެއިން ރައްޔިތުންނަށް ބޯހިޔާވަހިކަން ފޯރުކޮށްދިނުމަށެވެ. މިގޮތުން ރައްޔިތުންނަށް ބޯހިޔާވަހިކަން ފޯރުކޮށްދެވޭއިރު، ފަހި ދިރިއުޅުމެއް އުޅެވޭނެފަދަ މާޙައުލެއް ޤާއިމުކުރުމަށް ބޭނުންވާނެ ވަސީލަތްތައްވެސް ހަމަޖައްސައިދިނުމަކީ ސަރުކާރުގެ އަމާޒެކެވެ.\nފުރާނަ ހުރިކަން އެނގުނީ ޕޯސްޓްމޯޓަމް ހަދަން ތައްޔާރު ވަނިކޮށް\nޔުނައިޓެޑް ސްޕްރިންޓް ކަޓުވާލައި، މަރަދޫ ފޭދޫ ކުއާޓާއާ ދިމާލަށް\nދުނިޔެއަށް މަޝްހޫރު ޕަސްކޯލް ބްރޭންޑަށް 50 އަހަރު ފުރުން ރާއްޖޭގައި ފާހަގަ ކޮށްފި\nފެބުރުއަރީ 11, 2019 22:09\nހެޔޮ އަގުގަ ބޯހިޔާ ވެހިކަމެއް ނުދެވޭނެ. ކުންފުންޏެއް ހެދިޔަކަށް އެކަމެއް ނުކުރެވޭނެ. ދިވެހިގައުމަށް ބޭނުންވާ މިންވަރަށް ބޯހިޔާ ވަހިކަން ދޭނެ ފައިސާ އެއް ދަވްލަތަކު ނެތް . ބޭކާރު ހަރަދު ދަވްލަތުގާ ގިނަ އެއީ މަޖިލީހުގެ މެމްބަރަކަށް 85000 ގިނަ ރަށުކައުންސިލްތައް ބޭކާރު ހަރަދު ހެނދުނުގެ ނާސްތާ ބޭކާރު ހަރަދު . ކަރަންޓްސަބަސިޑީ ބޭކާރު ހަރަދު ، ކާޑު ސަބަސިޑީ ބޭކާރު ހަރަދު މިހެންގޮސް ބޭކާރު އެތައްކަމެއް ދަވްލަތުން އެބަކުރޭ . ވީމާ ދަވްލަތުގެ ނެތްފައިސާއަކުން ބޯހިޔާ ވަހިކަމެއް އަގު ހެވެއް ނުކުރެވޭނެ. ދަވްލަތުގަ ފައިސާ ހުރެގެން އެފައިސާ އަށް ބިޑް ކޮށްގެން ފްލެޓް އިމާރާތް ކުރެވޭނަމަ ނޫނީ އަގު ހެވެއްނުކުރެވޭނެ. އަހަރުމެންދޭ ގެރެންޓީ އަކަށް ކުރެވޭ އިމާރާތް އަގުހެވެއްނުވާނެ ހިލޭސާބަހަށް ދިވެހިރާއްޖޭގަ އިމާރާތް ކޮށްދޭނެ ކުންފުނިތަކެއް ބޭރު ގައުމެއްގާ ނުހުރޭ. ވީމާ އަގުހެޔޮވާނެގޮތެއްނެތް. ހިލޭ ސާބަހަށް ދަރަނި ދޭ ފަރާތްތަކެއް ދުނިޔޭގަ ނެތް ފްލެޓް އިމާރާތް ކޮށްފަ ސަބްސިޑީން އަގުހެޔޮ ކުރުމަކީ ހިޔާނާތްތެރިވުމެއް. އެމްޑީޕީ އަކި އަބަދުވެސް ނަންބަދަލުކުރާ ބައެއް . އޭގެ ހެތްކަކީ މަދަނައިގެ ނަން އާސަންދަ ކިޔާ ބަދަލުކުރި ވޮކޭސަނަލް ޕްރޮގްރާމް ހުނަރު ޕްރޮގްރާމް ކިޔާ ނަންބަދަލުކުރި ސްކޫލްގެ ތައުލީމު ވަށާޖެހޭ ތައުލީމް ކިޔާ ނަންބަދަލުކުރި . މި ކުންފުންޏަކީ ވެސް ނަންބަދަލުކުރުމުގެ އިތުރު ބޮޅެއް ނޫންކަމަކަށް ނުވާނެ.\nފެބުރުއަރީ 12, 2019 06:31\nތިޔައީ އަތްފޯރާ ބޯހިޔާ ދެެއްތޯ! ތިކަން ހެޔޮގޮތުގަ ކުރިއަށް ގޮސްފިއްޔާ ކިތައްމެހާވެސް ރަނގަޅު.\nފެބުރުއަރީ 12, 2019 07:55\nކުންފުނިތަކާ ކޯޕަރޭޝަންތަކާ ކަމިޝަންތައް އުފައްދާ، ރީނދޫ އެކްޓިވިސްޓުންނަށް ވަޒީފާ ދިނުންނޫން ކަމެއް އަދި ރީނދޫ ސަރުކާރުން ކުރާތަނެއް ނުފެނޭ. ތިޔަފަދަ ކަމަކަށް މިހާރު ހުރި ތަންތަން (ހައުސިންގ މިނިސްޓްރީ އާއި އެޗްޑީސީ) ނުފުދެނީތޯ؟\nފެބުރުއަރީ 12, 2019 07:57\nކުންފުނި އުފެއްދިދާނެ އެކަމަކު ތިޔަކަމެއް ނުވާނެ، ރައްޔިތުން ހަމަ ނިކަމެތި ޙާލުގައި ތެޅިތެޅި ތިބެން ޖެހޭނީ.\nފެބުރުއަރީ 12, 2019 07:58\nފާޑު ފާޑުގެ ނަންނަން ކިޔާފައި ކޮމެޓީތަކާއި ކުންފުނިތަކާއި ކޮމިޝަންތައް ހަދަނި ލޮލުގައި އަނދުން އަޅުވަން. އެކަމަކު މީ އެއްވެސް އުއްމީދީ ސަރުކާރެއްނޫންކަން އެނގެނީ ވެރިކަމަށް އައިފަހުން ތަރައްގީއަށޭކިޔާފައި ތަނެއްގައި ގާބުރިއެއްވެސް ބާއްވާފައި ނެތުމުން.\nބާޣީ ލުތުފީ ދެކެ ގިނަ ދިވެހި އަންހެނުން "ލޯބި ވެއްޖެ"\nޖިންނި އުޅޭކަމަށް ބުނެ ތުޅާދޫ ސްކޫލްގައި ތަޅު އަޅުވައިފި\nމޫނުގައި ބޮޑު ލަފެއް ހުރުމުން އެތައް ބައެއްގެ ލޯބި، އެންމެ މީހެއްގެ ނުރުހުން\nމާލޭގައި ނުރައްކާތެރި އެކްސިޑެންޓެއް ހިނގާ، މީހަކަށް ސީރިއަސް އަނިޔާތަކެއް ވެއްޖެ\nބާޣީ ލުތުފީގެ އަތުގައި ބިޑި ނޭޅުވުމަކީ ޤަވައިދާއި ހިލާފު ކަމެއް\nމަހުގެ ހަމަ އަގަކީ ކޮބައިކަން ރައީސް ވިދާޅެއް ނުވި!


Raees aai naib raees ge musaara kuda kuri massala SC in balaigathumah nimmaifi | Mihaaru\nރައީސާއި މަޖިލީހުގެ ރައީސްގެ އިތުރުން ނައިބު ރައީސް: ރައީސާއި ނައިބު ރައީސްގެ މުސާރަ މަޖިލީހުން ކުޑަކުރީ ގާނޫނާ ޚިލާފަށް ކަމަށް ބުނެ ސުޕްރީމް ކޯޓަށް ހުށަހެޅި މައްސަލަ އެ ކޯޓުން ވަނީ ބަލައިގަތުމަށް ނިންމާފައި -- ފޮޓޯ/މިހާރު\nރައީސާއި ނައިބު ރައީސްގެ މުސާރަ ކުޑަކުރި މައްސަލަ ސުޕްރީމް ކޯޓުން ބަލައިގަތުމަށް ނިންމައިފި\n09 ޖޫން 2020 - 13:39 8 comments\nކޮޮވިޑް-19 އާ ގުޅިގެން ރައީސާއި ނައިބު ރައީސްގެ އިތުރުން ބައެއް މިނިވަން މުއައްސަސާތަކުގެ މުސާރަތައް ކުޑަކުރަން ރައްޔިތުންގެ މަޖިލީހުން ނިންމީ ގާނޫނާ ޚިލާފަށް ކަމަށް ބުނެ ސުޕްރީމް ކޯޓަށް ހުށަހެޅި މައްސަލަ އެ ކޯޓުން ބަލައިގަތުމަށް މިއަދު ނިންމައިފި އެވެ.\nކޮޮވިޑް-19 އާ ގުޅިގެން ދައުލަތުގެ ޚަރަދުތައް ކުޑަ ކުރުމުގެ ގޮތުން ރައީސާއި ނައިބު ރައީސާއި ވަޒީރުންނާއި މަޖިލިސް މެމްބަރުންނާއި ފަނޑިޔާރުންނާއި މިިނިވަން މުއައްސަސާތަކުގެ ވެރިިންގެ މުސާރަތައް ތިން މަހަށް ކުޑަކުރަން މިދިޔަ މަހު މަޖިލީހުން ވަނީ ފާސްކޮށްފަ އެވެ. އެކަމަކު މަޖިލީހުން އެ ބަދަލު ގެނައީ ރައީސާއި ނައިބު ރައީސްގެ މުސާރަ ކަނޑައަޅާފައިވާ ގާނޫނު އިސްލާހު ކުރުމެއް ނެތި އެވެ.\nއެހެންވެ، މަޖިލީހުގެ އެ ނިންމުމަކީ ގާނޫނާ ޚިލާފް ނިންމުމެއް ކަމަށް ބުނެ އެ ނިންމުން ބާތިލް ކުރަން ސުޕްރީމް ކޯޓަށް ދުސްތޫރީ މައްސަލައެއް ހުށަހެޅުއްވީ ސިވިލް ކޯޓުގެ ކުރީގެ ގާޒީ މުހައްމަދު ހަލީމެވެ. ރައީސާއި ނައިބު ރައީސްގެ އިތުރުން ބައެއް މިނިވަން މުއައްސަސާތަކުގެ އިސްވެރިންގެ މުސާރަ ވެސް ކުޑަކުރީ ގާނޫނާ ޚިލާފަށް ކަމަށް ބުނެ އެ ނިންމުން ވެސް ބާތިލް ކުރަން އެ މައްސަލާގައި އެދިވަޑައިގެނއފައި ވެއެވެ. ސަބަބަކީ މިނިވަން މުއައްސަސާތަކާ ބެހޭ ބައެއް ގާނޫނުތަކުގައި އެ މަގާމެއްގެ ދައުރު ތެރޭގައި މުސާރަ އާއި އިނާޔަތްތައް ކުޑަ ނުކުރެވޭނެ ކަމަށް ބުނެފައިވާތީ އެވެ.\nއެ މައްސަލައަކީ ސުޕްރީމް ކޯޓުގެ ގަވާއިދާ އެއްގޮތްވާ ގޮތުގެ މަތިން ހުށަހަޅާފައިވާ މައްސަލައެއް ކަމަށްވާތީ އެ މައްސަލަ ބަލައިގަތުމުގެ ހުއްދަ ދީފައިވާ ކަމަށް ސުޕްރީމް ކޯޓުގެ ރެޖިސްޓްރާގެ ނިންމެވުމުގައިވެ އެވެ.\nގާނޫނުއަސާސީ ބުނާގޮތުން ރައީސާއި ނައިބު ރައީސާއި ވަޒީރުންނާއި މެމްބަރުންނާއި ފަނޑިޔާރުންނާއި މިނިވަން މުއައްސަސާތަކުގެ މުސާރަ އާއި އިނާޔަތްތައް ކަނޑައަޅާނީ މަޖިލީހުންނެވެ. ރައީސާއި ނައިބު ރައީސްގެ މުސާރަ އާއި އިނާޔަތްތައް ކަނޑައަޅާފައިވަނީ 2009 ވަނަ އަހަރު މަޖިލީހުން ފާސްކުރި ގާނޫނެއްގަ އެވެ. އެކަމަކު ދެން ހުރި މަގާމުތަކުގެ މުސާރަ އާއި އިނާޔަތްތައް ކަނޑައަޅަނީ މަޖިލީހުގެ މާލިއްޔަތު ކޮމެޓީންނެވެ.\nރައީސާއި ނައިބު ރަައީސްގެ މުސާރަ އާއި އިނާޔަތްތަކާ ބެހޭ ގާނޫނު ބުނާގޮތުން ރައީސްގެ މުސާރައަކީ މަހަކު އެއް ލައްކަ ރުފިޔާ އެވެ. އަދި ނައިބު ރައީސްގެ މުސާރައަކީ މަހަކު 75،000ރ. އެވެ. އެ ގާނޫނު އިސްލާހު ކުރުމެއް ނެތި، ކޮވިޑް-19 އާ ގުޅިގެން މަޖިލީހުން ނިންމީ ރައީސްގެ މުސާރަ 65،000ރ. އަށް ނައިބު ރައީސްގެ މުސާރަ 48،000ރ. އަށް ކުޑަ ކުރުމަށެވެ.\nއިތުރު ލިޔުންތައް ރައްޔިތުންގެ މަޖިލިސް ސުޕްރީމް ކޯޓް ދައުލަތުގެ އާމްދަނީ ރައީސް އިބްރާހިމް މުހައްމަދު ސޯލިހް މިނިވަން މުއައްސަސާތައް ނައިބު ރައީސް ފައިސަލް ނަސީމް\nރައީސްގެ މުސާރަ ކުޑަކުރި މައްސަލައިގެ އަޑުއެހުން ފަށަނީ


vnews - Dharifulhu\n(01 ފެބްރުއަރީ 2017 އާ ގުޅޭ)\n"ދަރިފުޅު ދެރަނުވާތި. ހިތްވަރު އެލުވައި ނުލާތި. ކަންތައް ދިމާވާނެ ގޮތެއް ނޭނގޭ. މަޑުމައިތިކަން އިސްކުރާތި. ކޮންމެ ކަމެއް ވެސް ހައްލުކުރެވޭނީ ވާހަކަދައްކައިގެން. އެމަގުން ކަންކަން ކުރެވޭތޯ ބަލާތި" ބައްޕަގެ ފަހު ނަސޭހަތް ހިޝާންގެ ކަންފަތަށް ވިރުވާ އެޅިއެވެ. އެ ނަސޭހަތުން އެ ހިތަށް ހިތްހަމަޖެހުމާއި އުފާވެރިކަން ލިއްބައިދިނެވެ. އިތުރު ހިތްވަރާއި ޢަޒުމު އުފައްދައި ދިނެވެ.\nއިންޑާގެ ފަސްގަނޑުގައި ހިޝާންގެ ފައި ޖެހުމާއެކު ބަހުގައި މައިސޫރަށް ދަތުރު ފެށިއެވެ. ރިވާމެން އުޅޭ އަވަށަށް ދިޔުމުގެ މަސައްކަތް ފެށިއެވެ. އެ ދަތުރުގައި ވެސް ހިޝާނަށް އިނދެވުނީ ނެގިމަޑުވެފައެވެ. ވިސްނުން ދޫކޮށްލެވިފައިވަނީ ވެދާނެ ގޮތްތަކާމެދުއެވެ. އޭނާގެ އަންހެނުންނާއި ދަރިފުޅާމެދުއެވެ. ހިޝާނަށް އުނދަގޫވަމުން ދިޔައީ ރިވާ ކަންތައް ކުރިގޮތެވެ. އޭނާއަށް ގުޅޭގޮތް ނުވުމާއި މެސެޖުކޮށްގެން ވެސް ޖަވާބެއް ނުލިބުމެވެ. ހިޝާނަށް ގަބޫލުކުރެވުނީ އެއީ ރިވާއަށް ހެދުނު ގޯހެއް ކަމުގައެވެ.\n"ކޮބާ މި އާދެވުނީ ހޮޓަލަށް" ޚިޔާލަކަށް ގެއްލިފައި އިން ހިޝާނާ ވާހަކަދެއްކީ އޭނާއާއެކު ދަތުރުކުރި އިބްރާހީމެވެ. އެ ބުނުމަށް ހިޝާން ބޭރު ބަލައިލިއެވެ. އެއަށްފަހު ބަހުން ފައިބައި ފައިސާ ދައްކާ ހޮޓަލާދިމާއަށް ހިނގައިގަތެވެ.\n"އަހަރެން މި ކޮޅަށް އަންނަންކަން ރިވާއަށް އެނގޭނެ. އެކަމަކު އެގެއަށް ދާކަށް އަހަރެން ބޭނުމެއް ނޫން. އަހަރެން ވެސް ހުންނާނީ މި ހޮޓަލުގައި" ހިޝާން ކަންތައް ކުރަން ވިސްނި ގޮތް އޭނާ އިބްރާހިމަށް ހިއްސާކުރިއެވެ.\n"އެކަމަކު އޭރުން ގޯސްވެދާނެ. އަންހެނުންގެ ގެ ހުރެފައި އެހެން ތަނަކު ހުންނަކަން އެނގިއްޖެނަމަ އަންހެނުން ހިތްހަމަ ނުޖެހިދާނެ" އިބްރާހީމް ލަފާދިނީ ރިވާމެން ގެއަށް އިބްރާހީމް ދިއުމަށެވެ.\n"ތިއީ ވެސް ރަނގަޅު ވާހަކައެއް. އެކަމަކު ކަންތައްތައް ވާނެ ގޮތެއް ނޭނގެއެއްނު. ބަހުގައި އިނދެ ވެސް އިންޑިއާ ނަންބަރުން އަހަރެން ގުޅައިފިން ރިވާއަށް. އެ ނަންބަރަކަށް ނުގުޅުނު. އެމަކު ވައިބަރ އެބަ ބޭނުންކުރޭ. އަހަރެން ފޮނުވި މެސެޖުތައް ވެސް އެބަހުރި ބަލާފައި. އެކަމަކު އޭނާ ވާހަކައެއް ނުދައްކާ. ވައިބަރއިން ގުޅުމުން ފޯނެއް ނުނެގި. އެހާ ރުޅި އައިސްފައި ހުރުމުން އެގޭގައި އުޅެން ދިއުމުގެ މާނައެއް ނެތެއްނު" ރިވާމެން ގޭގައި ހުންނަން ހިޝާން ބޭނުން ނުވާ ސަބަބު އޭނާ ބުންޏެވެ.\n"އެކަމަކު އަހަރެންނަށް ފެންނަނީ ކުޑަ ދަބަހެއް ހިފައިގެން އެގެއަށް ދާން. ބުނާނީ މާގިނަ އެއްޗިއްސެއް ނުގެންނަމޭ. ޚަބަރެއް ނުވެގެން އަންނަން ޖެހުނީއޭ" އިބްރާހީމް ދިން ޚިޔާލު ހިޝާނަށް ގަބޫލުކުރެވުނެވެ. އެގޮތަށް ހިޝާން ޢަމަލުކުރިއެވެ.\nކުރޮޅިއަކަށް އަރައިގެން ހިޝާނާއި އިބްރާހީމް ދިޔައީ ރިވާމެންގެ ގެއަށެވެ. އޭރު އިރު އޮއްސި އަނދިރި ވަނީއެވެ. މާހައުލުގައި އޮތް އަލިކަން ދުނިޔެއާ އަލްވަދާޢުކިޔަނީއެވެ.\nދިހަ ވަރަކަށް މިނެޓް ދުއްވުމަށް ފަހު ކުރޮޅި މަޑުކޮށްލުމަށް ހިޝާން އެދުނެވެ. އަދި ފައިސާ ދެއްކުމަށް ފަހު ހިޝާނާއި އިބްރާހީމް ފޭވިއެވެ.\n"ބޮޑު ލައިޓެއް ދިއްލާފައި އެހުރީ އެ ގެ. އިބްރާހީމް މަޑުކޮށްލާ މިތަނުގައި. ތިހެރަ ހޮޓަލަށް ވަދެ ސައިބޮއެލާ. ދެން ކަންތައް ކުރަންވީ ގޮތް އަހަރެން ބުނާނަން" އިބްރާހީމް ކަންތައް ކުރަންވީ ގޮތް ބުނުމަށްފަހު ހިޝާން ހިނގައިގަތީ ރިވާމެން ގެއާދިމާއަށެވެ. އޭނާގެ ހިތުގެ ތެޅުން ދިޔައީ އަވަސްވަމުންނެވެ. އަޅައި ކޮންމެ ފިޔަވަޅަކުން އެ ތެޅުން އިތުރަށް އަވަސްވަމުން ދިޔައެވެ. އެއާއެކު ރިވާއާއި ދަރިފުޅާ ދިމާވާތީވެ އެ އުފާވެރިކަން ވެސް ހިތުގައި އާލާވަމުން ދިޔައެވެ.\nގެއާ އަރައި ހަމަވުމަށް ފަހު ގޭގެ ދޮރުގައި ހިޝާން ޓަކި ދިނެވެ. ދެތިން ފަހަރު ޖަހައިލުމުން ވެސް ޚަބަރެއް ނުވިއެވެ. އިރުކޮޅެއް ފަހުން އަނެއްކާ ވެސް ތަންކޮޅެއް ބާރަށް ޖަހާލިއެވެ. އެއަޑަށް ދުވަސްވީ މީހަކު އައިސް ދޮރު ހުޅުވިއެވެ. އެއީ ހިޝާން ދަންނަ މީހެއް ނޫނެވެ. ދުވަހަކު ދުށް މީހެއް ވެސް ނޫނެވެ. ހިންދީ ބަހުން ހިޝާނަށް އަހައިލެވުނީ ރިވާ އުޅޭތޯއެވެ. އެ ދުވަސްވީ މީހާއަކަށް ނޫޅޭ ބުނުމަށްފަހު ފަތިވަރެއް އަމުނަމުން ގޭގެ ދޮރު ބަންކިޔާފައި ލެއްޕިއެވެ. އެއަޑާއެކު ހިޝާންގެ ހިތްވެސް ލެއްޕުނު ފަދައެވެ. އެހިތުގައިވާ ޖަޒުބާތުތަކުން ހިތް ފިތާލި ފަދައެވެ. ފުންނޭވާއެއް ދޫކޮށްލުމަށްފަހު ދެވަނަ ފަހަރަށް ދޮރުގައި ޓަކިދޭން ބޭނުންވިއެވެ. ނަމަވެސް އޭރުން މާގޯސްވެދާނޭ ހިތައި އަނބުރައި ހިނގައިގަތީއެވެ.\n"އަހަރެންނަކަށް ނޭނގޭ އެއީ ކާކުކަމެއް؟ ގައިމުވެސް އެއީ ރިވާމެން ގޭ މީހެއް ނޫން. މީގެ ކުރިން ދުވަހަކުވެސް އެމިހާއެއް ނުދެކެން. އެއީ ވަރަށް ދުވަސްވީ މީހެއް" ކަންތައް ވީގޮތް ހިޝާން ދިޔައީ އިބްރާހީމަށް އޮޅުންފިލުވައި ދެމުންނެވެ.\n"ދެން ނާހަންތަ ރިވާމެން ކޮބައިތޯއެއް" ހިޝާންގެ ވާހަކަ އަޑުއެހުމަށްފަހު އިބްރާހީމް ކުރީ ސުވާލެކެވެ.\n"މަށަކަށް ސުވާލެއް ކުރާކަށް ވަގުތެއް ނުދިން. ރިވާ ނޫޅޭ ބުނުމުން އެމީހާ ދޮރު ލައްޕައިފި. ދެން ނުކުރެވުނު އިތުރަށް ޓަކި ޖަހާކަށްވެސް. އެމީހާ ހުރީ ވެސް ހިތްހަމަ ނުޖެހިފައި. މަށަށް ފެންނަނީ މަށާއެކު އިބްރާހީމް ވެސް ދާން. މަށަށްވުރެ ފަރިތަކަށް އިބްރާހީމަށް ވާހަކަދެއްކޭނެއްނު" ހިޝާން އެދުނީ އޭނާއާއެކު އިބްރާހީމް ވެސް ދިއުމަށެވެ.\nހިޝާންއާއި އިބްރާހީމް އަނެއްކާ ވެސް އެގެއަށް ދިޔައެވެ. ދޮރުގައި ޓަކި ޖެހުމުން އެމީހާ ދޮރުހުޅުވިއެވެ. ވާހަކަ ފެށީ އިބްރާހީމެވެ. އިބްރާހީމް އެހީ ރިވާ ކޮބާތޯއެވެ. އެސުވާލުގެ ޖަވާބު ލިބުނު ގޮތުން ދެން އެހީ އެގޭ މީހުން ކޮބައިތޯއެވެ. އެއީ ކާކުގެ ގެއެއްތޯއެވެ. އެސުވާލުތަކަށް ދިން ޖަވާބުން ހިޝާންގެ ހިތް ކުދިކުދިވިއެވެ. ހަތަރު އުދަރެސް ފެނުޖެހުނެވެ. އިބްރާހީމް ވެސް ހާސްވިއެވެ. އެތައް ވާހަކައެއް ދެއްކުމަށްފަހު ދެމީހުންނަށް ޖެހުނީ އެނބުރި ހޮޓަލަށް ދާށެވެ.\n"ދެން ކިހިނެއް ހަދާނީ؟ ކިހިނެއް ހޯދާނީ؟ ކޮން ތާކަށް ދާނީ؟" ހިޝާން ސުވާލުކުރީ އިބްރާހީމްއާއެވެ.\n"ކުރިއަކުން މިގޮތަށް ކަން ހިނގާފާނެކަމަކަށް ހިއެއް ނުކުރަންތަ؟" އިބްރާހީމް ވެސް ކުރީ ސުވާލެކެވެ. އެތައް އިރަކު ވިސްނަން އިނުމަށްފަހު ހިޝާން ޖަވާބު ދިނެވެ.\n"މިހާރު އެބަ ހީވޭ މިއީ ރޭވުމެކޭ ވެސް. އެއީ ރިވާ މިކޮޅަށް އައީ ދަރިފުޅުގެ ހުރިހާ އެއްޗެއް ހިފައިގެން. އަދި އޭނާގެ ހުރިހާ އެއްޗެއް ގެނައި. އެއްމަސް ދުވަހަށް އައިނަމަ އެ ހުރިހާ އެއްޗެއް ނުގެނައީސް ކަންނޭނގެ. އަހަރެން އަތުން ވަރަށް ގިނަ ފައިސާ ނެގި. ސީދާ ކޮންކަމަކަށް ކަމެއް ނުބުނި. ބުނީ ފަހުން އެނގޭނޭ" ހާސްވެފައި އިން ހިޝާން ކިޔައި ދިނެވެ.\n"ތިވާނީ ހަމަ ރޭވުމަކަށް. އެ ދައިތަ ވެސް ބުންޏެއްނު އެގެ ވިއްކާލިތާ މަހެއް ވަރު ވެއްޖޭ. އެ މީހުން އެހެން އަވަށަކަށް ޖިހުރަ ކުރިއްޔޭ" އިބްރާހީމްގެ ވާހަކަ ނުނިމެނީސް ހިޝާންގެ ވާހަކަ ފެށިއެވެ.\n"ރިވާ ބުނި އޭނާ ބައްޕަ އޭނާ ބަލައި އެއާޕޯޓަށް އަންނަ ވާހަކަ ވެސް. އެކަމަކު އެއީ ކުރިން އެއްވެސް ވަރަކަށް އަޅައިލި މީހެއް ނޫން. މިކައިވެންޏާމެދު ހިތްހަމަ ނުޖެހިގެން އުޅުނީ. އެ ބައްޕަ ރިވާ ބަލައި ދާނެ ވާހަކަ ބުނުމުން އަހަރެންގެ ހިތަށް އެތައް ސުވާލެއް އެރި. އެކަމަކު މިފަދަ ކަމެއް ރާވާފާނެއެކޭ ހިތެއް ނުބުނި" ހިޝާނަށް ވިސްނުނީ ރިވާ އޭނާއަށް ލަނޑުދިނީ ކަމަށެވެ. އޭނާ ދޫކޮށް ފިލީ ކަމަށެވެ.